Vprašanje za ustni odgovor O-000145/2011
za Komisijo
Člen 115 poslovnika
Peter van Dalen
v imenu skupine ECR Zadeva: Zaščita finančnih podatkov v Evropski uniji
Med 17. in 19. aprilom 2011 je prišlo do vdora v Sonyjevo omrežje PlayStation in ukradeni so bili osebni podatki na milijone Evropejcev in drugih uporabnikov, med drugim številke njihovih kreditnih kartic.
19. maja 2011 so nekateri nizozemski časniki, med njimi De Telegraaf in NRC Handelsblad, poročali o uhajanju podatkov, ki je omogočilo kloniranje podatkov s plačilnih in kreditnih kartic. Varnostna pomanjkljivost je bila na Nizozemskem odpravljena, drugod po Evropi pa ne. Tako je nastalo veliko tveganje za državljane EU, tudi nizozemske državljane, ki nameravajo uporabljati plačilne in kreditne kartice v tujini, zlasti ker se približuje turistična sezona.
1. Ali je Komisija seznanjena s temi primeri dejanske in morebitne kraje osebnih finančnih podatkov?
2. Kakšne ukrepe, če sploh, je uvedla, da bi rešila obstoječe probleme in preprečila, da bi se ponavljali?
3. Ali se Komisija strinja, da je potreben usklajen in odločnejši pristop na evropski ravni, da bo mogoče evropske državljane zaščititi pred krajo osebnih in finančnih podatkov, vključno z njihovim kloniranjem? In če se strinja, ali lahko v grobem opiše tak pristop?
