VPRAŠANJE ZA USTNI ODGOVOR Z RAZPRAVO O-0065/06
v skladu s členom 108 Poslovnika
predložitev:
Enrique Barón Crespo
, v imenu Odbora za mednarodno trgovino
za Komisijo
Zadeva: Navedba države izvora na nekaterih izdelkih, uvoženih iz tretjih držav ("označba izvora")
Evropska komisija je decembra 2005 predstavila predlog uredbe Sveta o zahtevi glede označevanja države izvora za nekatere izdelke, uvožene iz tretjih držav. Namen predloga je uvedba obveznega sistema označevanja države izvora (zahteva "made in") za različne uvožene izdelke, kot so tekstil, nakit, oblačila, obutev, usnje, svetila in pribor za svetila, steklovina in ročne torbe. Predlog ne krije označevanja "made in EU", saj velja le za uvoženo blago.
Kljub dejstvu, da se Komisija in Svet v celoti zavedata pomena, ki ga Parlament pripisuje vprašanju označevanja izvora, Komisija predlagane uredbe sploh ni posredovala v vednost Parlamentu. Evropski parlament se zaveda, da predlog temelji na členu 133 Pogodbe in zaradi tega ni pravne zahteve za posvetovanje s Parlamentom. Vendar mora Evropski parlament vedno imeti možnost, da pravočasno izrazi svoje stališče o vsaki zadevni pobudi, ki so jo sprejele druge institucije Skupnosti, v skladu z medinstitucionalnim okvirnim sporazumom z dne 26. maja 2005.
Ali Komisija lahko navede razlog za svojo odločitev, da ne bo obvestila Parlamenta o predlagani uredbi o označevanju izvora?
Ali se Komisija strinja, da je ta odločitev v nasprotju z duhom ali celo s črko medinstitucionalnega okvirnega sporazuma z dne 26. maja 2005?
Ali bi lahko Komisija in Svet brez odlašanja sporočila Parlamentu rezultate presoje vplivov in/ali pravne analize, opravljene v zvezi z zadevnim predlogom, zlasti glede domnevnih neskladnosti z obstoječo zakonodajo Skupnosti in pravili STO?
Kako namerava Komisija spremljati in nadzorovati izvajanje novega sistema označevanja ter preprečevati izogibanje temu sistemu?
