A6-0427/2008
7.11.2008
POROČILO
o posebnem poročilu Evropskega računskega sodišča št. 8/2007 o upravnem sodelovanju na področju davka na dodano vrednost
(2008/2151(INI))
Odbor za proračunski nadzor
Poročevalec:
Bart Staes
Mnenje poročevalke (*):
Bilyana Ilieva Raeva , Odbor za ekonomske in monetarne zadeve
(*) Postopek s pridruženimi odbori – člen 47 poslovnika
PE 409.375v03-00
VSEBINA
PREDLOG RESOLUCIJE EVROPSKEGA PARLAMENTA.....................................................3
OBRAZLOŽITEV.......................................................................................................................9
MNENJE Odbora za ekonomske in monetarne zadeve (*) .............................13
IZID KONČNEGA GLASOVANJA V ODBORU...................................................................16
(*) Postopek s pridruženimi odbori – člen 47 poslovnika
PREDLOG RESOLUCIJE EVROPSKEGA PARLAMENTA
o posebnem poročilu Evropskega računskega sodišča št. 8/2007 o upravnem sodelovanju na področju davka na dodano vrednost
( 2008/2151(INI) )
Evropski parlament,
– ob upoštevanju posebnega poročila Evropskega računskega sodišča št. 8/2007 o upravnem sodelovanju na področju davka na dodano vrednost z odgovori Komisije
UL C 20, 25.1.2008, str. 1. ,
– ob upoštevanju Sklepa Sveta 2007/436/ES, Euratom z dne 7. junija 2007 o sistemu virov lastnih sredstev Evropskih skupnosti
UL L 163, 23.6.2007, str. 17. ,
– ob upoštevanju člena 45 svojega poslovnika,
– ob upoštevanju poročila Odbora za proračunski nadzor ter mnenja Odbora za ekonomske in monetarne zadeve ( A6–0427/2008 ),
A. ker utaje in goljufije na področju davka na dodano vrednost (DDV) vplivajo na financiranje proračunov držav članic in tudi na sistem lastnih sredstev EU, če je treba zmanjšanje lastnih sredstev iz DDV nadomestiti s povečanjem lastnih sredstev iz bruto nacionalnega dohodka, pri čemer izkrivljanje zaradi goljufij na področju DDV vpliva na splošno ravnovesje sistema lastnih sredstev,
B. ker je Komisija v svojem sporočilu z dne 31. maja 2006 o potrebi po razvoju usklajene strategije za izboljšanje boja proti davčnim goljufijam ( KOM(2006)0254 ) ugotovila, da države članice niso dovolj izkoristile možnosti upravnega sodelovanja, ki so bile na voljo z okrepitvijo pravnega okvira v skladu z Uredbo (ES) št. 1798/2003
Uredba Sveta (ES) št. 1798/2003 z dne 7. oktobra 2003 o upravnem sodelovanju na področju davka na dodano vrednost in razveljavitvi Uredbe (EGS) št. 218/92 (UL L 264, 15.10.2003, str. 1). Uredba, kakor je bila nazadnje spremenjena z Uredbo (ES) št. 143/2008 (UL L 44, 20.2.2008, str. 1). , ter menila, da je bila raven upravnega sodelovanja nesorazmerna glede na obseg trgovine znotraj Skupnosti,
C. ker se je z analizo Računskega sodišča iz posebnega poročila št. 8/2007 o tem, ali so izmenjave informacij med državami članicami pravočasne in uspešne ter ali so vzpostavljene ustrezne upravne strukture in postopki v podporo upravnemu sodelovanju, potrdilo, da glavni cilj Uredbe (ES) št. 1798/2003, tj. učinkovito upravno sodelovanje za boj proti utajam DDV, ni bil dosežen,
1. pozdravlja posebno poročilo Računskega sodišča št. 8/2007, ki vključuje neodvisno oceno upravnega sodelovanja v zvezi z bojem proti utajam in goljufijam na področju DDV ter podrobne analize uspešnosti držav članic in vloge Komisije; na osnovi ugotovitev Računskega sodišča sklepa, da Uredba (ES) št. 1798/2003 ni učinkovito orodje za upravno sodelovanje, ker več držav članic ovira njeno izvajanje in vloga Komisije je omejena;
Količinska opredelitev goljufij na področju DDV
2. se zaveda dejstva, da je težko oceniti dejanski znesek utaj DDV, ker veliko držav članic ne zbira ali ne objavlja teh podatkov; ugotavlja, da so na podlagi ocen sodišča izgube dohodka iz DDV v Nemčiji leta 2005 znašale 17 milijard EUR, v Združenem kraljestvu pa so v davčnem letu 2005–2006 znašale 18,2 milijarde EUR; ugotavlja, da bi lahko znesek goljufij na področju DDV presegel znesek skupnega letnega proračuna Skupnosti;
3. pozdravlja pobudo Komisije o začetku študije za pridobitev zanesljivih ocen zneska davčne goljufije, vključno z goljufijami na področju DDV, v različnih državah članicah; poziva Komisijo, da obvesti pristojne odbore Parlamenta o ugotovitvah študije takoj, ko bodo te ugotovitve na voljo;
4. poziva Komisijo in Svet, naj namenita večjo prednost razvoju skupnega pristopa, da bi količinsko ovrednotili in analizirali goljufije na področju DDV, ki mora omogočati presojo o tem, ali so ukrepi držav članic proti utajam in goljufijam na področju DDV uspešni, ali pa samo povzročajo selitev goljufij na področju DDV v druge gospodarske sektorje ali države članice;
5. poziva Komisijo, Svet in države članice, da v celoti upoštevajo priporočila odbora za stike vrhovnih revizijskih institucij Evropske unije z decembra 2007, ki vključujejo predloge o tem, kako lahko države članice izboljšajo svoje ocene in kako vzpostavijo enotni model ocenjevanja goljufij na področju DDV;
Pomanjkljivosti pri učinkovitosti organov držav članic
6. izraža zaskrbljenost zaradi pomanjkljivosti, ki jih je Računsko sodišče odkrilo pri upravnem sodelovanju držav članic na področju DDV;
7. je zaskrbljen, ker je Svet ugotovil, da v nekaterih državah članicah ni osnovnih zahtev za učinkovito sodelovanje; ugotavlja zlasti naslednje pomanjkljivosti:
- na skoraj polovico zahtevkov za informacije, ki jih ena država članica pošlje drugi, se ni odgovorilo v veljavnem trimesečnem roku,
- organizacija centralnih uradov za zvezo, tj. glavnih kanalov za izmenjavo informacij, je prispeval k zamudam; Italija in Nizozemska sta svoje centralne urade za zvezo razdelila na več oddelkov brez učinkovitega usklajevanja, Nemčija pa je svoje centralne urade za zvezo razdelila na več služb, o čemer ni ustrezno obvestila drugih držav članic,
- med številom zahtevkov za informacije, za katere neka država članica trdi, da jih je prejela, in številom zahtevkov, za katere druga država članica trdi, da jih je poslala, obstajajo pomembne razlike; Italija trdi, da je prejela 54 % manj zahtevkov, Nemčija pa 32 % več zahtevkov, kot naj bi jih poslale druge države članice po njihovih navedbah leta 2005;
8. poziva države članice, da zagotovijo pravočasno izmenjavo informacij na zahtevo; je prepričan, da bodo predlagane spremembe direktive o DDV in Uredbe št. 1798/2003, katerih cilj je skrajšanje rokov za zbiranje in izmenjavo informacij, v celoti učinkovite le, če bodo države članice vzpostavile mehanizme za spremljanje, če tega še niso naredile, da se bodo zagotovili pravočasni odgovori na zahtevke; zahteva, naj ga Komisija obvešča o napredku, ki so ga dosegle posamezne države članice pri vzpostavljanju mehanizmov za spremljanje ter oceni njihovo učinkovitost;
9. poziva Svet, naj obravnava odstopanje med številom zahtevkov za informacije, za katere neka država članica trdi, da jih je prejela, in številom zahtevkov, za katere druga država članica trdi, da jih je poslala, ter nujno reši ta problem;
10. priporoča Komisiji, da naj države članice v svojih nacionalnih programih reform v skladu z lizbonsko strategijo poročajo o izvajanju obveznosti dajanja podatkov drugim državam članicam; pomembno se mu zdi, da kadar pri posredovanju podatkov iz ene države članice v drugo prihaja do sistematičnih zamud, Komisija uvede postopke za ugotavljanje kršitev proti tisti državi članici, pri kateri je prišlo do zamud pri posredovanju podatkov;
11. poziva Komisijo, naj olajša nadaljnjo izmenjavo najboljših primerov iz prakse in usklajevanje med državami članicami glede organizacije dogovorov za upravno sodelovanje;
12. poziva države članice, da v celoti izkoristijo možnost prenosa pristojnosti v zvezi z izmenjavo informacij na lokalne davčne urade, da se pospeši in izboljša kakovost sodelovanja; ugotavlja, da je Komisija leta 2007 vzpostavila zavarovan kanal za elektronske informacije med lokalnimi uradi v različnih državah članicah;
13. se zaveda, da je upravno sodelovanje na ravni EU nepogrešljivo v boju proti davčnim goljufijam; poziva države članice, naj v celoti izkoristijo možnost vzpostavitve učinkovitega upravnega sodelovanja med lokalnimi davčnimi uradi, med drugim prek elektronskih oblik komunikacije;
14. ugotavlja, da je Belgija ustanovila Eurocanet (European Carousel Network), da bi se izboljšala izmenjava informacij brez zahtevka; ugotavlja, da medtem 24 držav članic sodeluje pri tej izmenjavi informacij o podjetjih, ki so osumljena sodelovanja pri goljufijah vrste davčni vrtiljak;
15. ugotavlja, da po mnenju strokovnjakov Eurocanet omogoča davčnim upravam, da hitreje odkrivajo goljufije na področju DDV, ker zagotavlja celovito izmenjavo informacij, pri čemer imajo belgijski organi vlogo osrednje točke za usklajevanje, in zagotavlja sodelovanje operativnih upravnih služb za boj proti goljufijam;
16. vendar ugotavlja, da je Eurocanet manj učinkovit zaradi dejstva, da tri velike države članice, to so Nemčija, Italija in Združeno kraljestvo, ne sodelujejo v njem; poziva Nemčijo, Italijo in Združeno kraljestvo, da se pridružijo Eurocanetu;
17. je zaskrbljen, ker je sodišče odkrilo resne pomanjkljivosti v sistemu izmenjave informacij o DDV zaradi zamud pri zbiranju in vnašanju podatkov ter težav pri popravljanju napačnih podatkov; poziva države članice in Komisijo, da nujno odpravijo te pomanjkljivosti do konca leta 2008;
18. ne razume, zakaj se države članice kljub prizadevanju Komisije za oblikovanje sporazuma še vedno niso dogovorile o skupnih merilih za preklic številk DDV, čeprav je možnost za hiter odvzem številke DDV bistveni del ustavitve in preprečevanja goljufij na področju DDV;
19. obžaluje, da države članice ne uporabljajo dovolj sočasnih, večstranskih nadzorov, čeprav Skupnost zagotavlja njihovo financiranje in Računsko sodišče poroča, da se lahko z njimi dosežejo dobri rezultati;
20. zlasti glede na navedene pomanjkljivosti, ki jih je odkrilo Računsko sodišče v zvezi z Nemčijo, obžaluje, da Nemčija ni izpolnila revizijskega zahtevka sodišča; podpira mnenje Računskega sodišča, da zavrnitev Nemčije pomeni kršitev njenih obveznosti v skladu s Pogodbo ES; ugotavlja, da je Komisija pri Sodišču Evropskih skupnosti uvedla postopek za ugotavljanje kršitev zoper Nemčijo; poziva Računsko sodišče, naj izvrši načrtovano revizijo v Nemčiji, če bo Sodišče Evropskih skupnosti ugotovilo kršitev;
21. ugotavlja, da je delovna skupina Sveta o davčnih vprašanjih obravnavala posebno poročilo Računskega sodišča; poziva Svet, da do decembra 2008 sprejme uradne sklepe v zvezi z ugotovitvami Računskega sodišča, tako kot jih je sprejel v zvezi z drugimi posebnimi poročili med postopkom razrešnice Komisije ;
Nadaljnji ukrepi po ugotovitvah Računskega sodišča v smislu nove zakonodaje Skupnosti
22. odobrava predloga za spremembo direktive o DDV
Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006). in uredbe o upravnem sodelovanju na področju DDV
Uredba Sveta (ES) št. 1798/2003 z dne 7. oktobra 2003 o upravnem sodelovanju na področju davka na dodano vrednost (UL L 264, 15.10.2003, str. 1). , ki ju je pripravila Komisija, kar naj bi po letu 2010 pospešilo zbiranje in izmenjavo informacij o transakcijah znotraj Skupnosti, ter poziva Svet, naj predlagane ukrepe čim prej sprejme;
23. poziva Komisijo, naj pripravi nove predloge, da bi državam članicam olajšala pobiranje neplačanega DDV, tako da bi bili trgovci soodgovorni za davčne izgube v primerih, ko so z nespoštovanjem obveznosti poročanja omogočili goljufijo;
24. poziva Komisijo, naj pripravi nove predloge za samodejen dostop preostalih držav članic do nekaterih podatkov, ki niso zaupni in ki jih države članice hranijo o lastnih davčnih zavezancih, ter za uskladitev postopkov prijave in odjave zavezancev za DDV, da se zagotovi hitro odkrivanje in odjava lažnih zavezancev;
Sedanja vloga Komisije in pričakovanja za prihodnost
25. ugotavlja, da Komisija v skladu z uredbo št. 1798/2003 ocenjuje delovanje upravnega sodelovanja in združuje izkušnje držav članic; ugotavlja, da namerava Komisija vzpostaviti sistem spremljanja z merljivimi kazalniki, da bi se ocenilo, ali so države članice sposobne zagotavljati in dejansko zagotavljajo učinkovito pomoč drugim državam članicam; poziva Komisijo, da obvesti Parlament o dejanskem stanju pred začetkom prihodnjega postopka razrešnice;
26. ugotavlja, da Komisija nima dostopa do vsebine informacij, ki se izmenjajo v skladu z uredbo št. 1798/2003 (ES), ampak je njena vloga omejena na vzdrževanje in razvoj komunikacijskega omrežja; strinja se z Računskim sodiščem, da to ovira zmožnost Komisije, da bi odkrila vzroke problemov ter predlagala rešitve;
27. ugotavlja, da države članice ne zagotavljajo Komisiji (uradu OLAF) dostopa do vsebine podatkov, ki se izmenjajo v skladu z uredbo št. 798/2003, in do podatkov, ki se izmenjajo v okviru Eurocaneta; upošteva stališče Komisije (urada OLAF), da bi Komisija, če bi imela dostop do informacij, ustvarila znatno dodano vrednost z analizo gibanj in novo odkritih goljufivih ravnanj z vidika Komisije;
28. ugotavlja, da je Europol aprila 2008 odprl analitično delovno datoteko o goljufijah vrste davčni vrtiljak, katere cilj je odkrivanje organizatorjev goljufij in njihovih kriminalnih mrež ter analiziranje najpogostejših oblik utaje znotraj Skupnosti z neobstoječim trgovcem;
29. ugotavlja, da sklepi Sveta Ecofin z dne 7. oktobra 2008, kjer je bil sprejet dogovor o vzpostavitvi novega mehanizma za izboljšanje sodelovanja med državami članicami za boj proti goljufijam na področju DDV, tako imenovanega Eurofisca; ugotavlja, da bo temeljil na Eurocanetu; poleg tega ugotavlja, da bo Eurofisc v skladu s smernicami, ki jih je sprejel Svet Ecofin, decentralizirano omrežje za izmenjavo informacij med državami članicami in bo vključevalo vse države članice na prostovoljni osnovi in se bo organiziralo v dogovoru s sodelujočimi državami članicami ob podpori Komisije;
30. se strinja, da je potrebna močna politična spodbuda, da bi se znatno izboljšalo sodelovanje v boju proti goljufijam na področju DDV; meni pa, da lahko le uvedba Eurofisca zagotavlja dodano vrednost, če bo sodelovanje v njem obvezno za vse države članice, da bi preprečili probleme, s katerimi se sooča Eurocanet, in če bo Komisija v celoti sodelovala v dejavnostih Eurofisca ter imela usklajevalno vlogo;
31. poziva Svet, naj nadaljuje pogajanja o predlogu uredbe o medsebojni upravni pomoči v boju proti goljufijam, ki vplivajo na finančne interese Evropske skupnosti, vključno z goljufijami na področju DDV, ki bi zagotovila podroben okvir za multidisciplinarno upravno sodelovanje v boju proti goljufijam;
32. poziva pristojne službe Komisije, Generalni direktorat za obdavčenje in carinsko unijo ter Evropski urad za boj proti goljufijam (OLAF), da ustanovijo delovno projektno skupino za obravnavo naslednjih vprašanj:
– Kako lahko Komisija doseže sinergijo med različnimi službami, ki si prizadevajo za boj proti goljufijam na področju DDV, da bi se preprečilo podvajanje dela in konkurenca med različnimi službami?
– V kakšnem obsegu je treba odobriti Komisiji dostop do vsebine izmenjanih informacij med državami članicami?
– Ali bi lahko Komisija postala centralni usklajevalni organ za upravno sodelovanje med državami članicami in na kakšen način?
– Kako bi morale biti dejavnosti Komisije v zvezi z bojem proti goljufijam na področju DDV povezane z dejavnostmi Europola in Eurojusta?
Krepitev sodelovanja med pravosodnimi organi
33. poziva države članice, da odpravijo pravne ovire v nacionalni zakonodaji, ki ovirajo čezmejen pregon, zlasti v zadevah, v katerih se izgube DDV zgodijo v drugi državi članici;
34. ugotavlja, da je po mnenju Komisije prihodek Skupnosti na podlagi lastnih sredstev iz DDV zaščiten s Konvencijo o zaščiti finančnih interesov Evropske skupnosti iz leta 1995
UL C 316, 27.11.1995. ; ugotavlja, da je Svet leta 1997 sprejel pojasnjevalno poročilo, s katerim je bil DDV izrecno izključen s področja uporabe konvencije; ugotavlja, da pojasnjevalno poročilo nima nobenih pravno zavezujočih učinkov; poziva Svet, da ponovno preuči svojo razlago, da se bodo odpravile pravne ovire, ki ovirajo pregon čezmejnih goljufij na področju DDV;
°
° °
35. naroči svojemu predsedniku, naj to resolucijo posreduje Svetu, Komisiji, Računskemu sodišču, Europolu in Eurojustu ter vladam in parlamentom držav članic.
OBRAZLOŽITEV
I. Uvod
Izhodišče te razprave je bilo sporočilo Komisije iz maja 2006 o potrebi po razvoju usklajene strategije za izboljšanje boja proti davčnim goljufijam ( KOM(2006)0254 ). Prvi oprijemljiv rezultat za izboljšanje upravnega sodelovanja je bil nov zakonodajni predlog (KOM(2008)147), katerega cilj je skrajšanje rokov, ki jih imajo na voljo upravni organi držav članic za zbiranje in izmenjavo informacij.
Zato je sodišče v ključnem trenutku predstavilo svoje posebno poročilo št. 8/2007 o upravnem sodelovanju držav članic. Poročevalec meni, da ocena sodišča prispeva pomembne sestavne dele k razpravi ter da ji morajo države članice in institucije EU nameniti veliko pozornosti. Posebno poročilo je bilo predstavljeno Odboru za proračunski nadzor 26. marca 2008. Poleg tega je imel odbor 5. maja 2008 javno obravnavo.
Poročevalec je zaskrbljen, ker je dejanska podlaga za razpravo še vedno nepopolna. Zanesljive ocene dejanske vrednosti goljufij na področju DDV še vedno niso na voljo za vse države članice. Številke, ki so na voljo, so skrb zbujajoče. Ocene, ki jih navaja sodišče, kažejo, da so izgube dohodka iz DDV v Nemčiji leta 2005 znašale 17 milijard EUR, v Združenem kraljestvu pa so v davčnem letu 2005–2006 znašale 18,2 milijarde EUR. Oblikovane so pobude, katerih cilj je zagotavljanje jasnosti. Komisija je začela študijo, ki naj bi bila končana leta 2008 in bi morala zagotoviti zanesljive ocene davčnih goljufij, vključno z goljufijami na področju DDV, v različnih državah članicah. Odbor za stike vrhovnih revizijskih institucij Evropske unije je 4. decembra 2007 sprejel priporočila za enotni model ocenjevanja goljufij na področju DDV.
II. Revizija sodišča in odgovori Komisije
Cilj revizije je bila ocena, ali so izmenjave informacij med državami članicami pravočasne in uspešne ter ali so vzpostavljene upravne strukture in postopki v podporo upravnemu sodelovanju.
V zvezi z uspešnostjo držav članic je sodišče večinoma preverilo tri vrste izmenjav informacij v skladu z uredbo št. 1798/2003: izmenjavo informacij na zahtevo in brez predhodne zahteve ter izmenjavo informacij prek sistema izmenjave informacij o DDV (VIES). VIES zagotavlja večinoma samodejno izmenjavo podatkov med davčnimi upravami in omogoča trgovcem, da dobijo potrdilo o registraciji njihovih trgovskih partnerjev v drugih državah članicah. Sodišče je odkrilo resne pomanjkljivosti na vseh področjih sodelovanja držav članic. Poročevalec je zadovoljen, da je sodišče imenovalo države članice, ki so bile uspešne, in države članice z resnimi pomanjkljivostmi.
Sodišče je prav tako preučilo, kako je Komisija izvajala svoje naloge v skladu z uredbo št. 1798/2003, in preverilo, kako Komisija upravlja Fiscalis. Fiscalis je program Skupnosti za izboljšanje delovanja sistema obdavčevanja na notranjem trgu. Financira dejavnosti za izboljšanje sodelovanja med državami članicami ter med državami članicami in Komisijo na področjih DDV in drugih davkov. Finančni okvir za obdobje 2008–2013 je 156 900 000 EUR. Sodišče je izpostavilo pravne omejitve možnosti Komisije za pospeševanje sodelovanja. Komisija nima dostopa do vsebine izmenjanih informacij v skladu z uredbo št. 1798/2003.
Komisija se v svojih odgovorih večinoma strinja z ugotovitvami sodišča in s tem, da so potrebne večje izboljšave upravnega sodelovanja držav članic.
Poročevalec je zadovoljen, ker se je Komisija konstruktivno odzvala na poročilo sodišča. V zvezi z državami članicami ugotavlja, da je sedem držav članic – Francija, Italija, Luksemburg, Nizozemska, Poljska, Slovenija in Združeno kraljestvo – sprejelo zahtevo sodišča po revizijski misiji, ena država članica, tj. Nemčija, pa jo je zavrnila. Žal nemški organi niso sprejeli poziva poročevalca, da bi predstavili svoje stališče v Odboru za proračunski nadzor. Poročevalec glede na pomembnost goljufij na področju DDV za splošno ravnotežje sistema lastnih sredstev Komisije v celoti podpira pristop sodišča. Meni, da je treba pojasniti položaj, da se prepreči, da bi nemško stališče oviralo prihodnje delo sodišča. Komisija je septembra 2008 pri Sodišču Evropskih skupnosti začela postopek za ugotavljanje kršitev zoper Nemčijo.
III. Druge možnosti za izboljšanje sodelovanja, razen uredbe št. 1798/2003
Zakonodajni predlog za skrajšanje rokov
Komisija je predstavila predlog o spremembi direktive 2006/112/ES in uredbe št. 1798/2003, da bi se skrajšali roki držav članic za zbiranje in izmenjavo podatkov (KOM(2008)147). Poročevalec se boji, da se s tem ne bi dosegli želeni učinki, če države članice – kot je predlagalo sodišče v svojih ugotovitvah – v praksi ne morejo zagotoviti pravočasne izmenjave informacij.
Dejavnosti različnih služb Komisije
Poročevalec meni, da obstaja tveganje, da bi več služb Komisije opravljalo podobne naloge v zvezi z bojem proti goljufijam na področju DDV. Generalni direktorat za davke in carinsko unijo je odgovoren za naloge Komisije v skladu z uredbo št. 1798/2003. Na podlagi sporočila Komisije iz leta 2006 je bila v Generalnem direktoratu za davke in carinsko unijo ustanovljena nova enota, ki je zadolžena za upravno sodelovanje in boj proti davčnim goljufijam. Hkrati je OLAF vedno bolj dejaven v zvezi z goljufijami na področju DDV. Sedanja zakonodaja izključuje preiskave urada OLAF na področju DDV. Vendar je OLAF kot služba Komisije odgovoren za naloge Komisije iz člena 280 Pogodbe ES, tj. za zagotavljanje pomoči državam članicam pri organizaciji tesnega in rednega sodelovanja za uskladitev njihovih dejavnosti za zaščito finančnih interesov Skupnosti. OLAF na podlagi razlage Komisije o finančnih interesih ES iz člena 280 Pogodbe ES, ki vključuje dohodke iz DDV, trdi, da je pristojen za zagotavljanje pomoči, usklajevanje in sodelovanje z državami članicami tudi na področju DDV. Vendar ni posebne pravne podlage za dejavnosti urada OLAF na tem področju. Predlog Komisije v zvezi z uredbo o vzajemni upravni pomoči za zaščito finančnih interesov Skupnosti
KOM(2004)509 in KOM(2006)473. , ki ga je podprl Parlament
Resolucija P6_TA(2005)0255 z dne 23.6.2005. , zdaj zavira Svet. OLAF je v svojem osmem poročilu o dejavnostih za leto 2007 ocenil, da je skupni finančni vpliv odprtih in končanih zadev na področju DDV konec leta 2007 znašal 727,8 milijona EUR. Nekaj držav članic ne želi sodelovati z uradom OLAF na področju DDV in trdi, da člen 280 Pogodbe ES, kakor si ga razlagajo, ne vključuje DDV.
Poročevalec podpira mnenje sodišča, da so možnosti Komisije za krepitev sodelovanja v skladu z uredbo št. 1798/2003 nezadostne. Hkrati priznava, da bodo brez posebne pravne podlage dejavnosti urada OLAF verjetno ovirale države članice, ki trdijo, da DDV ni del finančnih interesov Skupnosti.
Zato meni, da mora Komisija ustanoviti projektno skupino, ki jo sestavljajo zadevne službe, da bo preverila, kako je mogoče doseči sinergijo in kako se lahko okrepi vloga Komisije. Projektna skupina lahko prav tako preuči možno sinergijo v zvezi s financiranjem dejavnosti na podlagi programa Fiscalis, ki ga upravlja Generalni direktorat za davke in carinsko unijo, in programa Hercule. Hercule II (2007–2013) je akcijski program Skupnosti, ki ga upravlja Komisija (OLAF), za spodbujanje dejavnosti na področju zaščite finančnih interesov Skupnosti. Njegov finančni okvir za obdobje 2008–2013 je 98 525 000 EUR. Ta finančni okvir se je po sporazumu o boju proti tihotapljenju in ponarejanju med Komisijo, državami članicami in proizvajalcem cigaret Philip Morris International iz leta 2004, v skladu s katerim je moral Philip Morris plačati 1,25 milijarde USD v obdobju dvanajstih let, povečal za 44 milijonov EUR.
Eurocanet
Sedaj štiriindvajset držav članic sodeluje v tako imenovanem Eurocanetu (European Carousel Fraud Network) bolj dejavno, kot je bilo predvideno v uredbi št. 1798/2003. Eurocanet pomeni spontano izmenjavo informacij o podjetjih, ki so osumljena sodelovanja v goljufijah vrste davčni vrtiljak. To se nanaša na belgijsko pobudo. Belgijski organi delujejo kot osrednja kontaktna točka za izmenjavo podatkov. To omogoča hitro zbiranje informacij. Poleg tega se informacije, čeprav se izmenjujejo prek istih kanalov kot informacije med centralnimi uradi za zvezo v skladu z uredbo št. 1798/2003, posredujejo operativnim službam za boj proti goljufijam uprav držav članic. Vendar tri države članice, ki so pomembne glede na količino trgovine znotraj Skupnosti, to so Nemčija, Združeno kraljestvo in Italija, pri tem ne sodelujejo.
Svet Ecofin je 7. oktobra 2007 sprejel smernice za spremembo uredbe št. 1798/2003 in ustanovitev tako imenovanega Eurofisca. Eurofisc bo decentralizirana mreža, ki bo vključevala države članice na prostovoljni osnovi in se bo organiziralo v dogovoru s sodelujočimi državami članicami ob podpori Komisije. Delo Eurofisca bodo vodili koordinatorji, ki jih bodo imenovali med seboj. Eurofisc bo pooblaščen za zagotavljanje večstranskega mehanizma zgodnjega opozarjanja za boj proti goljufijam na področju DDV in za usklajevanje izmenjavo informacij in odzivov sodelujočih držav članic na prejeta opozorila.
Poročevalec meni, da če državam članicam ni treba sodelovati v Eurofiscu, potem glavna težava Uurocaneta ne bo odpravljena. Meni, da mora Parlament resno opozoriti Ekonomsko-finančni svet, da namesto ponovnega medvladnega razmišljanja raje obravnava vprašanje, kako bi lahko Komisija kot usklajevalni organ imela dejavnejšo vlogo.
Europol in Eurojust
Europol in Eurojust dejavno sodelujeta v boju proti goljufijam na področju DDV.
Europol je aprila 2008 odprl analitično delovno datoteko o goljufijah vrste davčni vrtiljak, katere cilj je odkrivanje organizatorjev goljufij in njihovih kriminalnih mrež ter analiza najpogostejših oblik goljufij vrste davčni vrtiljak. Eurojust je leta 2007 organiziral usklajevalni sestanek, na katerem je sodelovalo več držav članic in tretjih držav v zvezi z nadnacionalno goljufijo vrste davčni vrtiljak. Poročevalec meni, da bi lahko dejavnosti ali Europol in Eurojust ustvarili dodano vrednost v zvezi z goljufijami na področju DDV z vidika kazenskega prava. Vendar je treba pojasniti različne naloge in možnosti za sodelovanje teh organov s Komisijo, da bi se preprečilo podvajanje dela.
IV. Sklepi
Poročevalec meni, da je zelo pomembno nadaljnje prizadevanje za oceno dejanskega obsega goljufij na področju DDV. Države članice morajo izpolnjevati priporočila sodišča in okrepiti prizadevanje za boljši izkoristek možnosti za upravno sodelovanje v sedanjem pravnem okviru. Poleg tega meni, da mora Parlament pozvati Svet, da ne ustanavlja novih medvladnih struktur, ampak preuči, kako bi se lahko okrepila vloga Komisije kot centralnega koordinatorja za upravno sodelovanje. Pojasniti je treba povezave med upravnim in pravosodnim sodelovanjem. Vlogo Komisije, Europola in Eurojusta je treba natančneje opredeliti.
15.10.2008
MNENJE Odbora za ekonomske in monetarne zadeve (*)
za Odbor za proračunski nadzor
o posebnem poročilu Računskega sodišča št. 8/2007 o upravnem sodelovanju na področju davka na dodano vrednost
( 2008/2151(INI) )
Pripravljavka mnenja(*): Biljana Ilieva Raeva
(*) Pridruženi odbori – člen 47 Poslovnika
POBUDE
Odbor za ekonomske in monetarne zadeve poziva Odbor za proračunski nadzor kot pristojni odbor, da v svoj predlog resolucije vključi naslednje pobude:
1. izraža zaskrbljenost zaradi pomanjkljivosti, ki jih je Računsko sodišče odkrilo pri upravnem sodelovanju držav članic na področju davka na dodano vrednost (DDV);
2. se zaveda, da je upravno sodelovanje na ravni EU nepogrešljivo v boju proti davčnim goljufijam; poziva države članice, naj v celoti izkoristijo možnost vzpostavitve učinkovitega upravnega sodelovanja med lokalnimi davčnimi uradi, med drugim prek elektronskih oblik komunikacije;
3. priporoča Komisiji, da naj države članice v svojih nacionalnih programih reform v skladu z lizbonsko strategijo poročajo o izvajanju obveznosti dajanja podatkov drugim državam članicam; pomembno se mu zdi, da kadar pri posredovanju podatkov iz ene države članice v drugo prihaja do sistematičnih zamud, Komisija uvede postopke za ugotavljanje kršitev proti tisti državi članici, pri kateri je prišlo do zamud pri posredovanju podatkov;
4. poziva Komisijo, naj olajša nadaljnjo izmenjavo najboljših primerov iz prakse in usklajevanje med državami članicami pri organizaciji dogovorov glede upravnega sodelovanja;
5. odobrava predloga za spremembo direktive o DDV
Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006). in uredbe o upravnem sodelovanju na področju DDV
Uredba Sveta (ES) št. 1798/2003 z dne 7. oktobra 2003 o upravnem sodelovanju na področju davka na dodano vrednost (UL L 264, 15.10.2003, str. 1). , ki ju je pripravila Komisija, kar naj bi po letu 2010 pospešilo zbiranje in izmenjavo informacij o transakcijah znotraj Skupnosti, ter poziva Svet, naj predlagane ukrepe čim prej sprejme;
6. poziva Komisijo, naj pripravi nove predloge, da bi državam članicam olajšala pobiranje neplačanega DDV, tako da bi bili trgovci soodgovorni za davčne izgube v primerih, ko so z nespoštovanjem obveznosti poročanja omogočili goljufijo;
7. poziva Komisijo, da pripravi nove predloge za samodejen dostop preostalih držav članic do nekaterih podatkov, ki niso zaupni in ki jih države članice hranijo o lastnih davčnih zavezancih, ter za uskladitev postopkov prijave in odjave zavezancev za DDV, da se zagotovi hitro odkrivanje in odjava lažnih zavezancev;
8. pozdravlja dejstvo, da je Svet 7. oktobra 2008 podprl smernice, ki predvidevajo, da Eurofisc predstavlja decentralizirano omrežje za izmenjavo informacij med državami članicami glede goljufij na področju DDV, in poziva države članice, da skupaj s Komisijo znotraj tega okvira razvijejo skupno zmogljivosti za analizo tveganja; poziva Komisijo, da oblikuje dejanske predloge za spremembo uredbe o upravnem sodelovanju na področju DDV, ki bodo imeli za namen izvajanje projekta Eurofisc.
IZID KONČNEGA GLASOVANJA V ODBORU
Datum sprejetja
13.10.2008
Izid končnega glasovanja
+:
–:
0:
25
0
0
Poslanci, navzoči pri končnem glasovanju
Mariela Velichkova Baeva, Paolo Bartolozzi, Zsolt László Becsey, Pervenche Berès, Sebastian Valentin Bodu, Sharon Bowles, Udo Bullmann, Manuel António dos Santos, Elisa Ferreira, José Manuel García-Margallo y Marfil, Robert Goebbels, Sophia in ‘t Veld, Wolf Klinz, Christoph Konrad, Guntars Krasts, Astrid Lulling, John Purvis, Eoin Ryan, Antolín Sánchez Presedo, Olle Schmidt, Margarita Starkevičiūtė, Cornelis Visser
Namestniki, navzoči pri končnem glasovanju
Harald Ettl, Thomas Mann
Namestniki (člen 178(2)), navzoči pri končnem glasovanju
Jan Cremers
IZID KONČNEGA GLASOVANJA V ODBORU
Datum sprejetja
4.11.2008
Izid končnega glasovanja
+:
–:
0:
20
1
0
Poslanci, navzoči pri končnem glasovanju
Jean-Pierre Audy, Herbert Bösch, Mogens Camre, Paulo Casaca, Antonio De Blasio, Esther De Lange, Petr Duchoň, James Elles, Szabolcs Fazakas, Christofer Fjellner, Ingeborg Gräßle, Bogusław Liberadzki, Nils Lundgren, Marusya Ivanova Lyubcheva, Jan Mulder, Bill Newton Dunn, Bart Staes, Kyösti Virrankoski
Namestniki, navzoči pri končnem glasovanju
Edit Herczog, Véronique Mathieu, Gabriele Stauner
