15. 12. 2009 B7-0272/2009 PREDLOG RESOLUCIJE ob zaključku razprave o izjavah Sveta in Komisije
v skladu s členom 110(2) poslovnika
o Belorusiji
Helmut Scholz
v imenu skupine GUE/NGL
PE432.856v01-00 B7‑0272/2009 Resolucija Evropskega parlamenta o Belorusiji
Evropski parlament ,
– ob upoštevanju svojih prejšnjih resolucij o Belorusiji,
– ob upoštevanju zaključkov Sveta za splošne in zunanje zadeve o Belorusiji z dne 17. novembra 2009,
– ob upoštevanju izjave Evropskega sveta o vzhodnem partnerstvu z dne 19. in 20. marca 2009 ter skupne izjave z vrhunskega srečanja o vzhodnem partnerstvu, ki je potekalo 7. maja 2009 v Pragi,
– ob upoštevanju izjave o smrtni kazni v Belorusiji, ki jo je EU podala v OVSE 29. oktobra 2009,
– ob upoštevanju člena 110(2) svojega poslovnika,
A. ker je beloruska vlada že oktobra 2008 izrazila pripravljenost za normalizacijo odnosov z Evropsko unijo,
B. ker je Komisija že leta 2009 začela okrepljen dialog z Belorusijo na področjih energije, okolja, carine, prometa in varnosti hrane in ker je bil med EU in Belorusijo vzpostavljen dialog o človekovih pravicah,
C. ker je Svet vključil Belorusijo v svoj sklep z dne 20. marca 2009 o pobudi o vzhodnem partnerstvu, ki jo je v sporočilu z dne 3. decembra 2008 sprožila Komisija,
D. ker so se s sklepi Sveta z dne 17. novembra 2009 odprle nove možnosti za dialog in tesnejše sodelovanje med EU in Belorusijo,
1. pozdravlja spodbuden razvoj odnosov med EU in Belorusijo v letu 2009; meni, da bi bilo treba kolikor hitro mogoče znova začeti izvajati že od leta 1997 mirujoč sporazum o partnerstvu in sodelovanju med EU in Belorusijo;
2. meni, da bi moral Evropski parlament z vzpostavitvijo običajnih medparlamentarnih odnosov podpreti spodbuden razvoj odnosov med EU in Belorusijo; meni, da bi bil to ustrezen okvir za izčrpen dialog o vprašanjih skupnega interesa, tudi tistih, kjer so stališča partnerjev povsem različna;
3. je seznanjen z interesom Belorusije za vzhodno partnerstvo; meni, da bi se moralo vzhodno partnerstvo razviti v projekt z enakopravnimi partnerji; vztraja pri tem, da se je treba o sodelovanju v medparlamentarni skupščini Euronest dogovoriti na podlagi konsenza vseh sodelujočih držav;
4. podpira odločitev Sveta, da bo začel posvetovanja o vizumskih olajšavah z Belorusijo, ter meni, da gre pri tem za osnovni korak h krepitvi medosebnih stikov in olajšanju odnosov med lokalnimi skupnostmi in občinami;
5. ugotavlja, da so za izpolnitev demokratičnih standardov in volilnih meril OVSE potrebni dodatni ukrepi, med drugim:
– spoštovanje svobode izražanja, povezovanja in združevanja,
– izpustitev vseh preostalih političnih zapornikov,
– vzpostavitev ugodnih okoliščin za delovanje političnih strank, nevladnih organizacij in neodvisnih medijev,
– sprememba volilne zakonodaje v skladu s priporočili OVSE/ODIRH;
6. ostro obsoja dejstvo, da se v Belorusiji še naprej izvaja smrtna kazen, in poudarja, da je to v nasprotju z izjavami beloruskih oblasti v zadnjih letih, da bodo postopoma omejile izvajanje te kazni; poziva Belorusijo, naj uvede moratorij na izvajanje smrtne kazni z namenom njene ukinitve; pričakuje, da bo to vprašanje ustrezno obravnavano v okviru pred kratkim vzpostavljenega dialoga o človekovih pravicah med Belorusijo in EU;
7. naroča svojemu predsedniku, naj to resolucijo posreduje Svetu, Komisiji, parlamentom in vladam držav članic, generalnemu sekretarju Združenih narodov, parlamentarnim skupščinam Organizacije za varnost in sodelovanje v Evropi in Sveta Evrope, sekretariatu Skupnosti neodvisnih držav ter parlamentu in vladi Belorusije.
