7.3.2005
PREDLOG RESOLUCIJE
z zahtevo za vključitev razprave o primerih kršitev človekovih pravic, demokracije in načela pravne države v dnevni red
v skladu s členom 115 Poslovnika,
ki ga vlagata Jonas Sjöstedt in Vittorio Emanuele Agnoletto
v imenu skupine GUE/NGL
o položaju človekovih pravic v Belorusiji
Resolucija Evropskega parlamenta o položaju človekovih pravic v Belorusiji
Evropski parlament ,
–
ob upoštevanju svojih predhodnih resolucij o razmerah v Belorusiji,
–
ob upoštevanju člena 115 svojega Poslovnika,
A.
ker je EU že večkrat obsodila aretacije vodilnih članov opozicije s strani Lukašenkove vlade in ker ni nikakršnega napredka v nerešenih primerih številnih izginulih oseb,
B.
ker, čeprav je bila decembra 2004 zmanjšana nepravična kazen, na katero je bil obsojen Mihail Marinič, bivši minister za zunanje gospodarske odnose, je le-ta še vedno na seznamu Amnesty International kot "zapornik vesti" in še vedno prestaja triinpolletno zaporno kazen kljub pozivom k takojšnji in brezpogojni izpustitvi iz njegovega sedanjega zapora v Minsku,
C.
ker je v zadnjih nekaj letih prišlo do ukinitve več kot 50 pro-demokratičnih NVO na različnih ravneh in različnih političnih usmeritev ter 25 neodvisnih množičnih medijev in ker je bilo zaprtih več izobraževalnih ustanov,
D.
ker so aretacije in sodni procesi iz političnih razlogov aktivistov demokratičnega gibanja in neodvisnih novinarjev v Belorusiji redna praksa in ker sta bila septembra 2004 dva člana beloruske opozicije, Valerij Levonevski in Aleksander Vasiljev, obsojena na dve leti zapora zaradi obrekovanja beloruskega predsednika,
1.
obsoja napade beloruske vlade na medije, novinarje, pripadnike opozicije, borce za človekove pravice in vse ljudi, ki skušajo svobodno izraziti kritiko na račun predsednika in režima;
2.
obsoja samovoljne aretacije, slabo ravnanje z zaporniki, izginotja, preganjanje iz političnih razlogov in druga dejanja represije v Belorusiji;
3.
poziva beloruske oblasti, naj nemudoma in brezpogojno izpustijo Valerija Levonevskega, Aleksandra Vasiljeva in Mihaila Mariniča ter vse druge zaprte politične nasprotnike režima;
4.
poziva k odprtju neodvisne preiskave, ki bi jo vodil nepristranski preiskovalec, o primerih v zvezi z izginotjem Jurija Zakarenka, bivšega ministra za notranje zadeve, Viktorja Gončarja, bivšega podpredsednika beloruskega parlamenta, Anatolija Krasovskega, poslovneža in Dimitrija Zavadskega, snemalca ruske televizijske postaje ORT;
5.
ponovno poudarja, da je potrebno v Belorusiji storiti napredek v smeri demokratizacije in reform v državi;
6.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, vladi ter parlamentu Belorusije in parlamentarnim skupščinam OVSE ter Svetu Evrope.
