Parlament zahteva odločnejše ukrepe v Darfurju
Zunanji odnosi
2006-09-28 - 14:21
"Darfur je prvi genocid 21. stoletja," je sporočilo razprave v Evropskem parlamentu o razmerah v tej sudanski pokrajini. V četrtek so evropski poslanci sprejeli tudi resolucijo, ki poziva k ustavitvi spopadov, od oblasti v Kartumu pa zahteva, da sprejme mirovne sile Združenih narodov na ozemlje Sudana.
Parlamentarci pozivajo vse strani, vključno s sudansko vlado, naj takoj prenehajo vojaške akcije v Darfurju, spoštujejo sporazum o prekinitvi ognja in izvajajo svoje obveznosti v skladu z darfurskim mirovnim sporazumom. Tiste strani, ki sporazuma še niso podpisale, pa poziva, naj ga podpišejo in začnejo izvajati.
Parlament poudarja, da Sudan ni izpolnil "odgovornosti za zaščito" svojih prebivalcev in mora zato sprejeti sile Združenih narodov v skladu z resolucijo Varnostnega sveta ZN 1706. Varnostni svet poziva, naj na sudansko vlado izvaja pritisk, da sprejme razporeditev že odobrene misije v Darfurju, z jasnim mandatom v skladu s VII. poglavjem Ustanovne listine OZN in z okrepljenimi zmogljivostmi. Ob tem še zahteva, da sudanske oblasti ne ovirajo razporeditve in dejavnosti misije ZN v Darfurju in naj ustvarijo potrebne pogoje za učinkovito delovanje misije, vse napake sudanskih oblasti v zvezi s tem pa bodo sankcionirane.
Poslanci opozarjajo na zaveze Združenih narodov po genocidu v Ruandi, da bodo učinkoviteje nosili breme politične odgovornosti v Afriki, druge mednarodne dejavnike pa poziva k ustreznemu delovanju. Tako poziva Arabsko ligo, naj preneha podpirati nadaljnjo nepopustljivost Sudana glede potrebe po mirovnih silah, Kitajsko - ki je pomembna trgovska partnerica in vlagateljica v Sudanu - pa, naj s svojim vplivom sudansko vlado prepriča, da sprejme mirovne sile Združenih narodov.
Ob tem se parlament zavzema, da naj EU in drugi mednarodni dejavniki sodelujejo z ZN in Afriško unijo ter mirovnim silam zagotovijo možnost hitrega odziva na kršitve prekinitve ognja ali izzivanje katerekoli strani. Evropsko unijo, ZDA in druge pa tudi poziva, naj uvedejo sankcije proti vsem stranem, vključno z vlado, ki kršijo prekinitev ognja, napadajo civiliste, mirovne sile ali sodelujoče v humanitarnih operacijah.
Poslanci poudarjajo, da morajo vse strani, še posebej sudanska vlada, zagotoviti popoln, varen in neoviran dostop reševalnega osebja do pomoči potrebnih v Darfurju in dostavo humanitarne pomoči, še posebej do notranje razseljenih oseb in beguncev. P ozivajo tudi k znatnemu povečanju humanitarne pomoči mednarodne skupnosti za skoraj 3 milijone ljudi, ki so popolnoma odvisni od te pomoči v obliki hrane, zavetišča in medicinske oskrbe.
Na koncu pa parlament še poziva vse stalne članice Varnostnega sveta ZN, naj prevzamejo globalno odgovornost in ne ovirajo izvajanja ukrepov za dosego miru, varnosti in stabilnosti v Darfurju, ampak naj podpirajo in spodbujajo vse primerne korake na poti k trajni rešitvi konflikta.
20060922IPR10900 Skupna resolucija o razmerah v Darfurju
-//EP//TEXT MOTION P6-RC-2006-0512 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
