Vprašanje za ustni odgovor O-000074/2011
za Komisijo
Člen 115 poslovnika
Sharon Bowles
,
Sylvie Goulard
,
Dirk Sterckx
,
Carl Haglund
,
Olle Schmidt
v imenu skupine ALDE Zadeva: Test izjemnih situacij v bančnem sektorju EU
Testi izjemnih situacij, ki jih je Odbor evropskih bančnih nadzornikov julija 2010 opravil v sodelovanju s Komisijo, niso uspeli povrniti zaupanja v finančni sektor EU. Na novo ustanovljeni Evropski bančni organ je scenarije in metodologije za svoje teste izjemnih situacij v bančništvu objavil 18. marca 2011. Čeprav se zdi, da so se pri teh testih upoštevale nekatere pridobljene izkušnje iz preteklosti, najbolj črni scenariji, kot je nezmožnost izpolnjevanja finančnih obveznosti, niso bili zajeti.
Glede na to, da se bo verodostojnost celotnega evropskega finančnega institucionalnega okvira ocenjevala na podlagi kakovosti izvedbe testiranja, bi Komisiji radi postavili naslednja vprašanja:
1. Ali Komisija lahko pojasni, katere so glavne spremembe, s katerimi bi se izognili lanskoletnemu neuspehu pri izvajanju testa izjemnih situacij v bančništvu?
2. Ali Komisija lahko pojasni, zakaj se ni bolj pregledno poročalo o stopnji izpostavljenosti bank državnemu dolgu ali dolgovom drugih bank? Zakaj testi izjemnih situacij ne vključujejo najbolj črnih scenarijev?
3. Kdaj bo Komisija predložila strategijo za dokapitalizacijo in po potrebi preoblikovanje evropskega bančnega sektorja, ki bo med drugim obravnavala možne čezmejne stranske učinke slabečih finančnih ustanov, kot je to predlagal Parlament v Ferreirovem poročilu o kriznem upravljanju v bančnem sektorju in sveženj finančnega nadzora? Če Komisija ne namerava predložiti takega načrta, ali lahko pojasni zakaj? Kakšne alternativne rešitve ima v načrtu?
