12.1.2009
PREDLOG RESOLUCIJE
k izjavi Sveta in Komisije
v skladu s členom 103(2) poslovnika,
ki ga predlagajo Francis Wurtz, Luisa Morgantini, Kyriacos Triantaphyllides, Miguel Portas in Feleknas Uca
o razmerah na Bližnjem vzhodu/v Gazi
Resolucija Evropskega parlamenta o razmerah na Bližnjem vzhodu/v Gazi
Evropski parlament ,
–
ob upoštevanju svojih prejšnjih resolucij o razmerah na Bližnjem vzhodu, zlasti resolucij z dne 16. novembra 2006 o razmerah v Gazi, 12. julija 2007 o razmerah na Bližnjem vzhodu, 11. oktobra 2007 o humanitarnih razmerah v Gazi in 21. februarja 2008 razmerah v Gazi,
–
ob upoštevanju resolucij varnostnega sveta Združenih narodov št. 242 (1967), št. 338 (1973) in št. 1860 z dne 8. januarja 2009,
–
ob upoštevanju četrte ženevske konvencije (1949),
–
ob upoštevanju izjave Evropske unije z dne 30. decembra 2008 o razmerah na Bližnjem vzhodu,
–
ob upoštevanju člena 103(2) svojega poslovnika,
A.
ker je Izrael 27. decembra 2008 začel vojaško ofenzivo v Gazi, kar je največji izraelski vojaški poseg od šestdnevne vojne leta 1967,
B.
ker je bilo po zadnjih poročilih zaradi izraelskih napadov v Gazi do sedaj ubitih približno tisoč ljudi, med katerimi je veliko žensk in otrok, na tisoče pa je bilo ranjenih, in so bile uničene hiše, šole ter drugi pomembni deli civilne infrastrukture, čemur so bili priča tudi nekateri poslanci Evropskega parlamenta med nedavnim obiskom v Rafi,
C.
ker po navedbah mnogih izraelska vojska uporablja fosforne bombe, ki povzročijo hujše poškodbe,
D.
ker so mejni prehodi za vstop v Gazo in izstop iz nje zaprti že osemnajst mesecev, omejitev pretoka ljudi in blaga pa ovira vsakdanje življenje prebivalstva in je dodatno ohromila gospodarstvo na tem območju, in ker je politika izolacije Gaze neuspešna tako na politični kot na humanitarni ravni,
E.
ker sta izraelska vojna in blokada območja Gaze kolektivna kazen, ki je v nasprotju z mednarodnim humanitarnim pravom, in ker je posebni poročevalec sveta Združenih narodov za človekove pravice o stanju človekovih pravic Palestincev na Zahodnem bregu in v Gazi izjavil, da je blokada Gaze zločin proti človeštvu,
F.
ker ima obsežna finančna pomoč Evropske unije Palestincem pomembno vlogo pri preprečevanju humanitarne katastrofe v Gazi in na Zahodnem bregu, ni pa z ničemer prispevala k političnemu procesu; ker so zadnji dogodki rezultat politike Evropske unije in drugih mednarodnih akterjev, ki so desetletja dopuščali, da Izrael ni bil kaznovan za trajne in stalne kršitve mednarodnega prava in mednarodnega humanitarnega prava,
1. odločno obsoja močno ofenzivo izraelskih zračnih in kopenskih sil na gosto naseljenih območjih, vojno, ki je povzročila zelo visoko število žrtev med civilnimi prebivalci in obsežno uničenje civilne infrastrukture;
2. izraža sočutje do civilnega prebivalstva v Gazi, ki trpi zaradi nasilja; globoko obžaluje, da so bili napadeni tudi civilni cilji in točke Združenih narodov;
3. poziva k takojšnji in trajni prekinitvi ognja, ki jo je treba v celoti spoštovati in na podlagi katere bo Izrael umaknil vse svoje okupacijske sile iz Gaze, ter k sklenitvi premirja, doseženega z mehanizmom, ki ga bo vzpostavila mednarodna skupnost, vključno z večnacionalnimi zaščitnimi silami;
4. pozdravlja sprejetje resolucije varnostnega sveta Združenih narodov št. 1860 z dne 8. januarja 2009;
5. poziva Svet in države članice Evropske unije, naj izvajajo pritisk, da bi dosegli uresničitev resolucije varnostnega sveta Združenih narodov in ustavili nasilje; poziva države članice, naj ustavijo dobavo orožja Izraelu;
6. obsoja raketne napade Hamasa na izraelsko civilno prebivalstvo; izraža sočutje do izraelskega civilnega prebivalstva, ki trpi zaradi nasilja; poziva Hamas, naj ustavi raketne napade ter prevzame svojo odgovornost tako, da se zaveže političnemu procesu;
7. poudarja velik pomen obnovljenih prizadevanj za medpalestinsko spravo ter obenem poudarja, da je potrebna stalna geografska povezava med Gazo in Zahodnim bregom ter njuna mirna in trajna ponovna politična združitev;
8. ponovno izraža svoje stališče, da izraelsko-palestinskega spora ni mogoče rešiti z vojaškimi sredstvi; zato pozdravlja vse sprejete diplomatske ukrepe; poziva Svet, naj si nadvse prizadeva za oživitev četverice ter spodbudi pogajanja med vsemi zadevnimi stranmi;
9. poudarja, da je izraelsko vojaško posredovanje nepreklicno porušilo proces iz Annapolisa in ogroža vse omejene dosežke ter upe za celovito srednjeročno poravnavo spora na podlagi pogajanj;
10. poudarja, da je mogoče pravo rešitev sedanje krize najti le s poštenimi pogajanji, umikom Izraela z ozemelj, zasedenih od leta 1967, ter z dokončno, pravično in trajno rešitvijo izraelsko-palestinskega konflikta z oblikovanjem dveh držav – palestinsko državo, ki bo imela meje iz leta 1967 in glavno mesto vzhodni Jeruzalem, ter s celostno rešitvijo vprašanja vseh palestinskih beguncev na podlagi resolucije št. 194 Združenih narodov;
11. izraža veliko zaskrbljenost nad usodo in varnostjo 1,5 milijona Palestincev, ki so ujeti v Gazi in nimajo možnosti, da bi jo zapustili; meni, da vsakodnevna triurna ustavitev bombardiranja ne zadostuje za reševanje sedanje humanitarne katastrofe, ki bi jo lahko odpravili le s takojšnjo in trajno prekinitvijo ognja; poudarja, da je sedanja kriza zaostrila razmere, ki so nastale zaradi blokade Gaze, ki jo izraelski organi izvajajo od leta 2007;
12. poziva izraelske oblasti, naj dovolijo dostavo hrane, nujne medicinske pomoči in goriva v Gazo prek prehodnih točk in z odpravo blokade; poziva zlasti egiptovske oblasti, naj storijo vse za odprtje mejnega prehoda Rafa in omogočijo odhod beguncev in civilnega prebivalstva ter preskrbo s humanitarno pomočjo;
13. meni, da je treba brez omejitev zagotoviti takojšnjo ponovno vzpostavitev sporazuma o gibanju in dostopu ter sprejetih načel za mejni prehod Rafa, ki so jih septembra 2005 sprejeli Izrael in palestinske oblasti po enostranskem umiku Izraela z območja Gaze, ter poziva Svet, naj na ta mejni prehod ponovno napoti opazovalno misijo EU;
14. odločno obsoja odločitev izraelskih oblasti, da novinarjem prepovedo dostop do območja Gaze in tja spustijo le omejeno število humanitarnih konvojev; poziva k neoviranemu in neomejenemu dostopu mednarodnih opazovalcev, da bi omogočili preiskavo zločinov, storjenih pred in med vojaško ofenzivo;
15. opozarja na neuspeh politike Evropske unije in drugih mednarodnih akterjev, ki so dopuščali, da Izrael za trajne in stalne kršitve mednarodnega prava in mednarodnega humanitarnega prava ni bil kaznovan; poziva Svet, države članice in Komisijo, naj na podlagi tega oblikujejo zaključke;
16. meni, da so izraelski napadi na Gazo v nasprotju z določbami pridružitvenega sporazuma med EU in Izraelom, zlasti s klavzulo o človekovih pravicah, ki je s pravnega vidika bistven del sporazuma; meni, da je treba glede na zadnji razvoj dogodkov in v skladu s členom 2 pridružitvenega sporazuma med EU in Izraelom ta sporazum preklicati;
17. ponovno poudarja, da mora biti razvoj odnosov med EU in Izraelom močno odvisen od spoštovanja človekovih pravic in mednarodnega humanitarnega prava, ustavitve humanitarne krize v Gazi ter na zasedenih palestinskih ozemljih, resnične zavezanosti za dosego celovite sprave ter popolnega izvajanja začasnega pridružitvenega sporazuma med EU in Palestinsko osvobodilno organizacijo; poziva Svet in Komisijo, naj nemudoma ustavita postopek za nadgradnjo odnosov med EU in Izraelom;
18.
naroči svojemu predsedniku, naj to resolucijo posreduje Svetu, Komisiji, visokemu predstavniku za skupno zunanjo in varnostno politiko, vladam in parlamentom držav članic, generalnemu sekretarju Združenih narodov, odposlancu četverice na Bližnjem vzhodu, predsedniku palestinskih oblasti, palestinskemu zakonodajnemu svetu, izraelski vladi in knesetu ter egiptovski vladi in parlamentu.
