13. 2. 2012 B7-0069/2012 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o razmerah v Siriji ( 2012/2543(RSP) )
Véronique De Keyser
,
Libor Rouček
,
Pino Arlacchi
,
Emine Bozkurt
,
Harlem Désir
,
Ana Gomes
,
Roberto Gualtieri
,
Richard Howitt
,
María Muñiz De Urquiza
,
Raimon Obiols
,
Vincent Peillon
,
Carmen Romero López
v imenu skupine S&D
PE483.128v01-00 B7‑0069/2012 Resolucija Evropskega parlamenta o razmerah v Siriji ( 2012/2543(RSP) )
Evropski parlament ,
– ob upoštevanju svojih prejšnjih resolucij o Siriji, zlasti resolucij z dne 15. decembra 2011 o razmerah v Siriji, z dne 27. oktobra 2011 o razmerah v Egiptu in Siriji, zlasti v krščanskih skupnostih Sprejeta besedila, P7_TA(2011)0471 .
, z dne 15. septembra 2011 o razmerah v Siriji Sprejeta besedila, P7_TA(2011)0387 .
, z dne 27. septembra 2011 o zadevi Rafe Našed Sprejeta besedila, P7_TA(2011)0476 .
in z dne 7. julija 2011 o razmerah v Siriji, Jemnu in Bahrajnu glede na splošne razmere v arabskem svetu in Severni Afriki Sprejeta besedila, P7_TA(2011)0333 .
,
– ob upoštevanju sklepov Evropskega sveta z dne 30. januarja 2012, 9. decembra 2011 in 23. oktobra 2011,
– ob upoštevanju sklepov Sveta za zunanje zadeve o Siriji z dne 23. januarja 2012, 1. decembra 2011, 14. novembra 2011 in 10. oktobra 2011,
– ob upoštevanju sklepa Sveta z dne 23. januarja 2012 o zaostritvi ukrepov proti Siriji in Sklepa Sveta 2011/782/SZVP o omejevalnih ukrepih proti Siriji in razveljavitvi Sklepa 2011/273/SZVP,
– ob upoštevanju izjav podpredsednice Komisije/visoke predstavnice za zunanje zadeve in varnostno politiko o Siriji z dne 3. januarja 2012, 2. decembra 2011, 3. in 28. novembra 2011 ter 8. oktobra 2011 in izjave njenega predstavnika z dne 23. novembra 2011,
– ob upoštevanju izjave delegacije EU v Siriji o uboju generalnega sekretarja Sirskega arabskega Rdečega polmeseca dr. Abda al Razaka Džberia z dne 27. januarja 2012,
– ob upoštevanju skupnega sporočila o novem odzivu na spremembe v sosedstvu z dne 25. maja 2011, ki sta ga Komisija in podpredsednica/visoka predstavnica naslovili na Evropski parlament, Svet, Evropski ekonomsko-socialni odbor in Odbor regij,
– ob upoštevanju Sklepne deklaracije Evrosredozemske ministrske konference v Barceloni 27. in 28. novembra 1995 (Barcelonska deklaracija) in Skupne izjave Pariškega vrha za Sredozemlje v Parizu 13. julija 2008, katerih podpisnica je tudi Sirija,
– ob upoštevanju resolucije generalne skupščine Združenih narodov o človekovih pravicah v Siriji z dne 22. novembra 2011,
– ob upoštevanju resolucije Sveta Združenih narodov za človekove pravice o razmerah na področju človekovih pravic v Sirski arabski republiki z dne 2. decembra 2011,
– ob upoštevanju izjave visoke komisarke Združenih narodov za človekove pravice Navi Pillay na 18. posebnem zasedanju Sveta Združenih narodov za človekove pravice 2. decembra 2011, naj se preučijo razmere na področju človekovih pravic v Sirski arabski republiki,
– ob upoštevanju poročila neodvisne preiskovalne mednarodne komisije o Sirski arabski republiki z dne 23. novembra 2011,
– ob upoštevanju resolucije tretjega odbora generalne skupščine Združenih narodov o razmerah na področju človekovih pravic v Sirski arabski republiki z dne 22. novembra 2011,
– ob upoštevanju splošne deklaracije o človekovih pravicah iz leta 1948,
– ob upoštevanju mednarodnega pakta o državljanskih in političnih pravicah, mednarodnega pakta o ekonomskih, socialnih in kulturnih pravicah, konvencije proti mučenju in drugim krutim, nečloveškim ali poniževalnim kaznim ali ravnanju, konvencije o otrokovih pravicah in izbirnega protokola glede udeležbe otrok v oboroženih spopadih ter konvencije o preprečevanju in kaznovanju zločina genocida, katerih pogodbenica je Sirija,
– ob upoštevanju sklepov Arabske lige o Siriji z dne 12. februarja 2012 in 22. januarja 2012 ter njene pobude, da se varnostni svet Združenih narodov zaprosi za podporo politični rešitvi, njenih sankcij proti Siriji z dne 7. novembra 2011, njenega akcijskega načrta z dne 2. novembra 2011 ter njenih izjav z dne 12., 16. in 24. novembra 2011, 16. oktobra 2011 in 27. avgusta 2011,
– ob upoštevanju izjave Organizacije islamskega sodelovanja z dne 30. novembra 2011, s katero poziva sirsko vlado, naj nemudoma preneha z uporabo pretirane sile proti svojim državljanom ter naj spoštuje človekove pravice,
– ob upoštevanju odločitve vlade Republike Turčije z dne 30. novembra 2011, da uvede gospodarske sankcije proti Siriji,
– ob upoštevanju člena 110(2) svojega poslovnika,
A. ker je bilo od marca 2011 zaradi okrutnega zatiranja, ki ga režim izvaja nad prebivalstvom v Siriji po ocenah Organizacije Združenih narodov ubitih več kot 6000 oseb, med drugim več kot 400 otrok, še veliko več pa je bilo ranjenih; ker se poroča, da je priprtih na tisoče oseb, vključno s 380 otroki, in da je na desettisoče oseb poiskalo zatočišče v sosednjih državah ali pa so bili razseljeni znotraj države; ker se je od začetka februarja 2012 drastično okrepilo bombardiranje ter silovito obstreljevanje mesta Homs in tamkajšnjega civilnega prebivalstva in je po ocenah povzročilo več kot 500 žrtev;
B. ker sirske oblasti ter vojaške in varnostne sile kljub vsesplošni mednarodni obsodbi še naprej nasilno ukrepajo proti nenasilnim civilistom, tudi otrokom, in hudo kršijo človekove pravice, tudi z mučenjem in spolnim nasiljem, ter ker gre morda za zločine zoper človečnost; ker se lahko razmere v Siriji zaostrijo do državljanske vojne;
C. ker vladne sile po vsej Siriji oblegajo mesta in kraje, jih bombardirajo in obstreljujejo; ker je dostop do hrane in medicinske opreme izjemno težek; ker so humanitarne razmere za številne Sirce zaradi nasilja in razseljevanja vse slabše;
D. ker predsednik Bašar al Asad ni nikoli uresničil številnih obljubljenih reform in pomilostitev ter je njegov režim izgubil vso verodostojnost, iz mednarodne skupnosti pa zato od vsepovsod prihajajo pozivi, naj odstopi; ker sirska vlada političnim aktivistom in zagovornikom človekovih pravic sodi na vrhovnem sodišču za državno varnost, posebnem sodišču, ki ni del rednega kazenskopravnega sistema; ker nasilje spremljajo ukrepi režima in njegovih podpornikov, namenjeni povečevanju sektaških napetosti ter spodbujanju medetničnih in medverskih konfliktov v državi;
E. ker varnostni svet Združenih narodov zaradi kitajskega in ruskega veta do sedaj še ni mogel ustrezno odgovoriti na krizo v Siriji in predsednika Bašarja al Asada pozvati k odstopu ter obsoditi razširjene, sistematične in grobe kršitve človekovih pravic in temeljnih svoboščin (kot so uboji, samovoljne usmrtitve, preganjanje, samovoljna priprtja, prisilna izginotja, mučenje, slabo ravnanje, posilstva in druge vrste spolnega nasilja nad civilisti, tudi otroki, ter odrekanje in preprečevanje zdravstvene oskrbe ranjenim) s strani sirskih oblasti ter vojaških in varnostnih sil;
F. ker je Arabska liga 12. februarja 2012 sprejela odločitev, da prekine diplomatsko sodelovanje s Sirijo in podpre sirsko opozicijo, ter pozvala, da je treba v Sirijo napotiti mirovno misijo Združenih narodov in Arabske lige; ker se je Arabska liga 22. februarja 2012 sklenila, da predsednika Bašarja al Asada pozove, naj preda oblast svojemu namestniku, ter pozvala, naj se nemudoma končajo vse kršitve človekovih pravic in napadi na osebe, ki uveljavljajo pravico do izražanja; ker se je Arabska liga odločila, da bo zaprosila varnostni svet Združenih narodov za podporo politični rešitvi;
G. ker je Maroko 27. januarja 2012 vložil osnutek resolucije Združenih narodov, ki je podprla poziv Arabske lige k vključujočemu in miroljubnemu političnemu procesu pod sirskim vodstvom; ker sta Ruska federacija in Kitajska 4. februarja 2012 dali veto na resolucijo varnostnega sveta Združenih narodov, ki je podprla načrt Arabske lige in obsodila represijo v Siriji; ker je sirska opozicija poudarila, da bo kitajski in ruski veto v varnostnem svetu Združenih narodov sirsko vlado spodbudil, da bo ukrepala brez vsakršnih zadržkov;
H. ker sirske oblasti mednarodnim novinarjem in opazovalcem vztrajno zavračajo vstop v državo; ker je bil pri izvajanju življenjsko pomembne vloge zagotavljanja neodvisnih informacij o dogodkih v Siriji ubit francoski novinar, nizozemski novinar pa je bil ranjen;
I. ker je Evropska unija 23. januarja 2012 poostrila omejevalne ukrepe proti Siriji in je na seznam tistih, ki se jim zamrzne premoženje ter prepove vstop v EU, dodala še 22 oseb in 8 organizacij, s čimer je skupno število organizacij, ki naj bi se jim zamrznilo premoženje, naraslo na 38, število posameznikov, ki naj bi se jim zamrznilo premoženje in prepovedala izdaja vizuma, pa na 108; ker omejevalni ukrepi za Sirijo vključujejo embargo na orožje, prepoved uvoza sirske surove nafte in prepoved novih naložb v sirski naftni in finančni sektor, predvsem pa prepoved izvoza informacijskih in komunikacijskih tehnologij, ki bi jih lahko vlada uporabila za kršenje človekovih pravic svojih državljanov, iz EU v Sirijo;
J. ker so Združene države zaprle veleposlaništvo v Siriji; ker so Francija, Italija, Kuvajt, Maroko, Nizozemska, Oman, Katar, Savdska Arabija, Španija, Združeni arabski emirati in Združeno kraljestvo odpoklicali svoje veleposlanike v Siriji, Nemčija pa še ni imenovala novega veleposlanika; ker sta Libija in Tunizija, državi Sveta za sodelovanje v Zalivu, izgnali sirska veleposlanika, akreditirana v teh državah;
K. ker je Svet v sklepih s 23. januarja 2012 ponovno spodbudil sirsko opozicijo, naj si na vso moč prizadeva za okrepitev usklajevanja o nadaljnjih korakih, da bi se uresničil miren prehod v demokratično, stabilno in vključujočo Sirijo, ki bo zagotavljala spoštovanje pravic manjšin; ker EU pri tem podpira tudi Ligo arabskih držav;
L. ker so poslanci Evropskega parlamenta v zadnjih mesecih vzpostavili dialog in izmenjali mnenja z različnimi predstavniki sirske opozicije v izgonu in v državi;
M. ker sirski nacionalni svet in svobodna sirska vojska nadzorujeta del sirskega ozemlja;
N. ker kriza v Siriji ogroža stabilnost in varnost celotne bližnjevzhodne regije;
O. ker je Liga arabskih držav napotila opazovalno misijo v Sirijo; ker se je liga odločila, da opazovalno misijo prekine zaradi nesodelovanja sirskih oblasti, zaradi neizvajanja akcijskega načrta, ki Sirijo obvezuje k popolnemu prenehanju nasilnih dejanj proti civilistom, izpustitvi političnih pripornikov, iz mest umakne vojaške enote, tanke in orožje, in zaradi dejstva, da so bili opazovalci napadeni, njihova zmožnost neodvisnega poročanja pa ogrožena;
P. ker Rusija še naprej prodaja orožje sirskemu režimu in ima v Siriji pomorsko oporišče;
Q. ker je od marca 2011 več deset tisoč sirskih beguncev poiskalo zatočišče v Turčiji; ker je turški predsednik vlade 7. februarja 2012 v nagovoru svoji parlamentarni skupini dejal, da Turčija pomaga pri pripravi nove pobude zahodnih zaveznikov, ki podpirajo nasprotnike sirskega režima; ker Turčija nudi zatočišče številnim sirskim opozicijskim voditeljem, tudi nekaterim članom svobodne sirske vojske;
1. ponovno ostro obsoja okrutno zatiranje, ki ga sirski režim izvaja nad svojim prebivalstvom, tudi nad otroki, zlasti v mestu Homs; izreka sožalje družinam žrtev; ponovno izraža solidarnost z nenasilnim bojem sirskega ljudstva za svobodo, dostojanstvo in demokracijo ter pozdravlja njegov pogum in odločnost, pri tem pa posebno pozornost namenja ženskam, ki imajo odločilno vlogo v tem boju;
2. ponovno poziva sirski režim, naj takoj preneha izvajati okrutno nasilje nad prebivalstvom ter zlasti naj se sirska vojska skupaj s tanki nemudoma umakne iz vseh sirskih mest;
3. ugotavlja, da sirski režim – in predvsem predsednik Bašar al Asad, ki kot ustavni voditelj sirske države nosi končno odgovornost – ne izpolnjuje obveznosti po mednarodnem pravu o človekovih pravicah; ponovno poziva k takojšnji ustavitvi zatiranja miroljubnih protestnikov in nadlegovanja njihovih družin, nasilja nad humanitarnimi delavci ter mučenja nasprotnikov režima, tudi otrok, in spolnega nasilja nad njimi; poziva tudi k takojšnji izpustitvi vseh pridržanih protestnikov, političnih zapornikov, zagovornikov človekovih pravic, piscev spletnih dnevnikov in novinarjev ter k neomejenemu vstopu v državo za mednarodne humanitarne organizacije in organizacije za človekove pravice, pa tudi za mednarodne medije;
4. ponovno poziva predsednika Bašarja Al Asada in njegov režim, naj se nemudoma umakneta z oblasti in s tem Siriji omogočita mirno in demokratično tranzicijo;
5. ponovno poziva Mednarodno kazensko sodišče k takojšnjim, neodvisnim in preglednim preiskavam razširjenih, sistematičnih in grobih kršitev človekovih pravic in temeljnih svoboščin s strani sirskih oblasti ter vojaških in varnostnih sil, s čimer bo zagotovilo, da bodo vsi odgovorni za ta dejanja, ki bi lahko bila enakovredna zločinom zoper človečnost, odgovarjajo pred mednarodno skupnostjo, zlasti predsednik Bašar al Asad;
6. poziva k mirnemu in dejanskemu prehodu v demokracijo, ki bi izpolnil legitimne zahteve sirskega ljudstva in temeljil na vključujočem procesu nacionalnega političnega dialoga s sodelovanjem vseh demokratičnih sil in civilne družbe v državi; poziva opozicijske sile, naj se pri obrambi prebivalstva izogneta nadaljnjemu stopnjevanju nasilja in militarizaciji razmer; izraža resno zaskrbljenost, saj naj bi sirski organi širili ustrahovanje na izgnane opozicijske aktiviste, in poziva države članice EU, naj preučijo možnost, da bi sirske diplomate v EU, ki so vpleteni v takšne primere, izgnali ali proti njim uvedli ustrezne ukrepe;
7. svari pred mednarodnim vojaškim posredovanjem v Siriji, vendar poziva EU, naj močno okrepi sankcije proti sirskemu režimu in diplomatski pritisk nanj, hkrati pa naj zagotovi, da sankcije ne bodo škodovale civilnemu prebivalstvu;
8. pozdravlja in spodbuja stalna prizadevanja sirske opozicije v državi in zunaj nje za vzpostavitev enotne platforme, za nadaljnje sodelovanje z mednarodno skupnostjo, zlasti z Arabsko ligo, ter za oblikovanje skupne vizije o prihodnosti Sirije in o njenem prehodu v demokratični sistem; še naprej podpira sirsko opozicijo, tudi sirski nacionalni svet; poudarja, kako pomembno je, da se sirska opozicija in svobodna sirska vojska zavežeta spoštovanju človekovih pravic, temeljnih svoboščin ter načel pravne države in vztrajata pri jasni opredelitvi za miroljuben in vključujoč pristop; podpira sklepe Sveta z dne 23. januarja 2012 in poziva EU ter njene države članice, naj jih začnejo hitro izvajati, obenem pa naj najdejo nove načine za krepitev nevojaške podpore sirskim opozicijskim silam; poziva Komisijo, naj okrepi podporo in pomoč sirski opoziciji in civilni družbi;
9. odobrava zavezanost EU, da bo še naprej spodbujala še večji mednarodni pritisk na sirski režim; podpira sklep Sveta za zunanje zadeve z dne 23. januarja 2012, da se sprejmejo novi omejevalni ukrepi proti sirskemu režimu, in zato poziva k nadaljnjim usmerjenim sankcijam;
10. obsoja bombne napade na Damask 23. decembra 2011 in 6. januarja 2012 ter na Alep 10. februarja 2012, ki so zahtevali številne smrtne žrtve in ranjene; obsoja tudi napad 11. januarja 2012, v katerem je bil ubit francoski novinar in več civilistov, še več pa je bilo ranjenih, tudi nizozemski novinar; ponovno opozarja sirske oblasti, da je zagotavljanje varnosti in zaščite vseh, ki so v državi, njihova dolžnost;
11. pozdravlja in podpira resolucije o stanju človekovih pravic v Siriji, ki so jih sprejeli generalna skupščina Združenih narodov, Svet Združenih narodov za človekove pravice in tretji odbor generalne skupščine Združenih narodov, pa tudi poročilo neodvisne mednarodne preiskovalne komisije za Sirijo; poziva k takojšnji prekinitvi članstva Sirije v Unescovem odboru za človekove pravice;
12. obžaluje, da se varnostni svet Združenih narodov že večkrat doslej ni bil zmožen ustrezno odzvati na okrutno dogajanje v Siriji ter da sta Rusija in Kitajska v varnostnem svetu Združenih narodov izkoristili svojo pravico veta in preprečili sprejetje resolucije o Siriji ter tako glasovali proti predlogu Arabske lige o mirnem prehodu, režim predsednika Asada pa je to razumel kot dovoljenje za zaostritev represije na terenu z uporabo težkega orožja in vsesplošno uporabo sile proti neoboroženim civilistom; ponavlja svoj poziv članicam varnostnega sveta Združenih narodov, zlasti Rusiji in Kitajski, naj izkažejo svojo odgovornost in zagotovijo spoštovanje mednarodnih standardov človekovih pravic v Siriji; še naprej podpira prizadevanja EU in njenih držav članic na tem področju; hkrati spodbuja varnostni svet Združenih narodov, naj zločine, ki jih je zagrešil sirski režim nad svojim prebivalstvom, prijavi Mednarodnemu kazenskemu sodišču; pozdravlja imenovanje posebnega poročevalca o položaju človekovih pravic v Siriji pod okriljem Sveta Združenih narodov za človekove pravice in poziva sirsko vlado, naj s poročevalcem v celoti sodeluje;
13. poziva Rusijo, največjo tujo dobaviteljico orožja sirski vladi, naj pošiljke orožja v Sirijo takoj ustavi, EU pa poziva, naj pripravi črno listo podjetij, ki dobavljajo orožje Siriji; poziva vse akterje v EU, naj v celoti spoštujejo kodeks Evropske unije glede izvoza orožja, namenjen preprečevanju izvoza opreme, ki bi se jo lahko uporabilo za notranjo represijo ali ki bi lahko pripomogla k regionalni nestabilnosti;
14. poziva EU, naj omeji diplomatske vezi s Sirijo in podpre odločitev nekaterih držav članic, da odpokličejo svoje veleposlanike;
15. podpira prizadevanja Lige arabskih držav, da bi prekinila nasilje in spodbudila politično rešitev v Siriji z akcijskim načrtom, ki ga nadzoruje opazovalna misija; je seznanjen z odločitvijo Arabske lige, da zaključi opazovalno misijo v Siriji kot odziv na zaostrovanje nasilja državnih oblasti in varnostnih služb; pozdravlja odločitev Arabske lige, da bo okrepila sodelovanje z Združenimi narodi; pozdravlja odločitev Lige arabskih držav, da uvede sankcije proti sirskemu režimu in podpre sirsko opozicijo, ter njen poziv, naj se v Sirijo napoti mirovna misija Združenih narodov in Arabske lige; poziva sirski režim, naj ne skuša neposredno ali posredno destabilizirati sosednjih držav;
16. ponovno poziva k večjemu sodelovanju med EU in Turčijo glede razmer v Siriji; odobrava, da je Turčija obsodila sirski režim, da je turški predsednik vlade al Asada pozval, naj nemudoma odstopi, da je Turčija uvedla gospodarske sankcije proti režimu, pa tudi njeno politično odločitev, da ostanejo njene meje odprte za begunce;
17. ponovno poziva visoko predstavnico/podpredsednico, naj vse svoje napore vloži v sodelovanje in usklajevanje s Turčijo, Arabsko ligo in sirsko opozicijo, da bi se začela razprava glede priprav za vzpostavitev humanitarnih koridorjev na sirsko-turški meji, s katerimi bi zaščitili sirske begunce in vse civiliste, ki poskušajo zbežati iz države in se izogniti zatiranju, ki ga izvajajo vojaške enote, ter pogojev, ki bi sirski opoziciji omogočili, da bi se lahko organizirala;
18. naroči svojemu predsedniku, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, vladam in parlamentom držav članic, vladi in parlamentu Ljudske republike Kitajske, vladi in parlamentu Ruske federacije, vladi in parlamentu Sirske arabske republike ter vladi in parlamentu Republike Turčije.
