31. 1. 2012 B7-0044/2012 PREDLOG RESOLUCIJE ob zaključku razprave o izjavah Sveta in Komisije
v skladu s členom 110(2) poslovnika
o zasedanju Evropskega sveta 30. januarja 2012
Elmar Brok
v imenu skupine PPE
Roberto Gualtieri
v imenu skupine S&D
Guy Verhofstadt
v imenu skupine ALDE
Daniel Cohn-Bendit
v imenu skupine Verts/ALE
PE479.465v01-00 B7‑0044/2012 Resolucija Evropskega parlamenta o zasedanju Evropskega sveta dne 30. januarja 2012
Evropski parlament ,
– ob upoštevanju sklepov Evropskega sveta z dne 30. januarja 2012,
– ob upoštevanju sklepov Evropskega sveta z dne 9. in 10. decembra 2011,
– ob upoštevanju izjave voditeljev držav in vlad euroobmočja z dne 9. decembra 2011,
– ob upoštevanju stališča vlade ZK,
– ob upoštevanju t.i. šesterčka in dveh predlogov Komisije o dodatni krepitvi fiskalne discipline Uredba o okrepitvi gospodarskega in proračunskega nadzora v državah članicah ( COM(2011)0819 ) in Uredba o skupnih določbah za spremljanje in ocenjevanje osnutkov proračunskih načrtov ( COM(2011)0821 ).
,
– ob upoštevanju izjave predsednika Komisije na srečanju 18. januarja 2012,
– ob upoštevanju izida pogajanj v ad hoc delovni skupini Euroskupine in Euroskupini,
– ob upoštevanju potrebe po ohranitvi enotnosti med pogodbenicami iz euroobmočja in tistimi, ki niso članice euroobmočja,
– ob upoštevanju vloge, ki so jo v imenu Parlamenta podali predstavniki v ad hoc delovni skupini,
– ob upoštevanju svoje resolucije z dne 18. januarja 2012 o osnutku mednarodnega sporazuma o stabilnosti, usklajevanju in upravljanju v ekonomski in monetarni uniji,
– ob upoštevanju člena 110(2) svojega poslovnika,
1. potrjuje svojo resolucijo z dne 18. januarja 2012, obenem pa spominja na končno besedilo pogodbe o stabilnosti, usklajevanju in upravljanju v ekonomski in monetarni uniji, ter ponovno poudarja, da bi bilo bolje, če bi bil dogovor dosežen v okviru zakonodaje EU; obžaluje, da dogovor med vsemi državami članicami ni bil mogoč zaradi nasprotovanja predsednika vlade ZK;
2. ugotavlja pa, da je mogoče v okviru obstoječega pravnega okvira EU in sekundarne zakonodaje uresničiti skorajda vse sestavne dele nove pogodbe in da so bili razen zlatega pravila, obratnega načela glasovanja s kvalificirano večino ter sodelovanja Sodišča Evropske unije povečini že uresničeni;
3. meni, da je končno besedilo v več točkah boljše od izvirnega in da so bile na predlog Parlamenta vključene številne spremembe, predvsem naslednje:
– zaveza, da se bo metoda Skupnosti v celoti uporabljala;
– stabilnost, usklajevanje in upravljanje bo izvedeno s pomočjo sekundarne zakonodaje, pri čemer bo Parlament v celoti vključen;
– večja, četudi nepopolna, skladnost med t.i. šesterčkom in novo pogodbo;
– priznanje, da imajo pogodbenice, katerih valuta ni euro, pravico sodelovati pri tistih delih vrhunskih srečanj euroobmočja, ki obravnavajo konkurenčnost, globalno arhitekturo euroobmočja in temeljna pravila, ki bodo veljala v prihodnje;
– sodelovanje med Evropskim parlamentom in nacionalnimi parlamenti je predvideno na podlagi vzajemnega dogovora in v skladu s Pogodbo;
– doda se referenca na cilje trajnostne rasti, zaposlovanja, konkurenčnosti in socialne kohezije;
– zaveza, da se bo vsebina sporazuma v petih letih vključila v pravni okvir EU;
4. priznava, da je fiskalna stabilnost pomembna sestavina za razrešitev sedanje krize; vendar vztraja pri tem, da gospodarsko okrevanje zahteva ukrepe za okrepitev solidarnosti in spodbujanje trajnostne rasti in zaposlovanja; je zadovoljen, da se Evropski svet končno strinja s tem, a vztraja pri tem, da je treba sprejeti konkretne in dolgoročne ukrepe;
5. ponovno zahteva, da se na podlagi predloga nemškega ekonomskega sveta strokovnjakov hitro oblikuje sklad za odkup; zahteva vključitev tovrstne zakonodaje v skladu s potrebami, da se, če je le mogoče v okviru sedanjega „dvopaketnega“ zakonodajnega postopka, omogoči oblikovanje sklada za odkup; obžaluje, da še ni bil podan predlog za to; poziva Komisijo, naj pripravi odločne ukrepe za spodbujanje rasti in zaposlovanja;
6. poleg vrste ukrepov za zagotavljanje fiskalne stabilnosti zahteva tudi oblikovanje projektnih obveznic, načrt za obveznice stabilnosti ter uvedbo davka na finančne transakcije na evropski ravni v skladu z že podanim predlogom Komisije;
7. prav tako poudarja, da v novem sporazumu manjka nekaj pomembnih elementov:
– izogibanje dvojnim merilom med predpisi v sporazumu in tistimi iz Lizbonske pogodbe in pravnega reda Skupnosti;
– vse podpisnice sporazuma, sedanje in prihodnje članice euroobmočja, bi morale imeti pravico do enakopravnega sodelovanja na vseh vrhunskih srečanjih euroobmočja;
8. obžaluje, da končno besedilo ne odraža zahteve Parlamenta po polnem sodelovanju predsednika Parlamenta na neuradnih vrhunskih srečanjih euroobmočja; vztraja pri tem, da mora izvoljeni predsednik vrhunskih srečanj euroobmočja razširiti stalno povabilo, tako da bo vključevalo polno sodelovanje;
9. vztraja pri tem, da morajo pogodbenice v celoti spoštovati zavezo, da pogodbo o stabilnosti, usklajevanju in upravljanju najpozneje po petih letih vključijo v pogodbe EU, ter zahteva, da se ob tej priložnosti obravnavajo tudi preostale pomanjkljivosti Lizbonske pogodbe;
10. naroči svojemu predsedniku, naj to resolucijo posreduje voditeljem držav in vlad, predsedniku Evropskega sveta, predsedniku Euroskupine, nacionalnim parlamentom, Komisiji in Evropski centralni banki.
