Socialni položaj Romov v Evropski uniji
Zaposlovanje
2009-03-11 - 18:37
Poročilo o socialnem položaju Romov in njihovem boljšem dostopanju do trga dela, ki ga je Parlament potrdil v sredo, poudarja, da so enake socialne in politične pravice Romov osnovni pogoj za spodbujanje njihove socialne vključenosti.
Poročevalka Magda KÓSÁNÉ KOVÁCS (PES, HU) ugotavlja, da romskim otrokom zgodnji razvoj in kakovostno izobraževanje zaradi neenakega dostopa do storitev in socialno-ekonomskih neugodnosti, s katerimi se srečujejo, nista dostopna. Ta odrinjenost pa negativno vpliva tudi na njihov čustveni, socialni, fizični in osebni razvoj ter na njihove prihodnje možnosti na trgu dela, torej na njihovo vključitev v družbo.
Parlamentarci soglašajo z mnenjem, da so zaradi razvoja majhnih otrok potrebne kompleksne oblike pomoči, ki bodo namenjene vsej družini in bodo prikrojene potrebam družine ter bodo zagotavljale ustrezno prilagojeno praktično pomoč. Izobraževalni sistemi so selektivni in pogosto še povečujejo razlike med družbenimi skupinami ter v zelo slab položaj postavljajo revne, še zlasti Rome.
Parlament zato poudarja potrebo po ciljno usmerjenih izobraževalnih politikah, ki bodo obravnavale romske družine in spodbujale njihovo dejavno udeležbo. Države članice in EU naj bi podpirale Rome pri povečanju njihovih kvalifikacij, položaj tistih brez formalnih kvalifikacij pa je na trgu dela mogoče izboljšati tudi s sistemom za priznavanje praktičnih spretnosti.
Ponovna vključitev na trg dela
Subvencije delodajalcem in delavcem za pomoč dolgotrajno brezposelnim (kamor spadajo številni Romi) pri iskanju zaposlitve, po mnenju poslancev ne kršijo načela konkurenčne nevtralnosti. Ponovna vključitev Romov je namreč cilj socialne politike, za kar je treba ustvariti subvencionirane tržne razmere. Finančna podpora delovnim mestom za ponovno vključitev Romov pa naj bi bilo bolj zaželeno kot subvencioniranje dolgoročne brezposelnosti.
Neodvisnost romskih žensk
Parlament poziva vlade, naj izboljšajo ekonomsko neodvisnost romskih žensk s spodbujanjem preprostejšega samozaposlovanja, z dostopom do mikrokreditov in spodbujanjem storitvenega gospodarstva. Tako bi se tudi povečal obseg njihovega strokovnega znanja in izkušenj. Države naj bi tudi oblikovale sistem spodbud, med njimi davčne ugodnosti, za podjetja, ki zaposlujejo Romke.
Poslanci še ugotavljajo, da štiri države članice EU (Belgija, Francija, Grčija in Luksemburg) še vedno niso ratificirale okvirne konvencije Sveta Evrope o varstvu narodnih manjšin iz leta 1995, zato jih obsoja in poziva, naj to nujno storijo.
Poročilo: Magda Kósáné Kovács (A6-0038/2009) - Socialni položaj Romov in boljše dostopanje do trga dela v EU
Kratka predstavitev poročila na lastno pobudo: ponedeljek, 9. marec 2009
Glasovanje: sreda, 11. marec 2009
20090310IPR51402 Poročilo: Magda Kósáné Kovács (A6-0038/2009) - Socialni položaj Romov in boljše dostopanje do trga dela v EU
-//EP//TEXT REPORT A6-2009-0038 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
