16.2.2010 B7-0117/2010 PREDLOG RESOLUCIJE ob zaključku razprave o izjavi visoke predstavnice Unije za zunanje zadeve in varnostno politiko
v skladu s členom 110(2) poslovnika
o razmerah v Ukrajini
Adrian Severin
,
Kristian Vigenin
,
Marek Siwiec
,
Barbara Weiler
v imenu skupine S&D
PE432.974v01-00 B7‑0117/2010 Resolucija Evropskega parlamenta o razmerah v Ukrajini
Evropski parlament ,
– ob upoštevanju svojih prejšnjih resolucij o Ukrajini,
– ob upoštevanju Uredbe (ES) št. 1638/2006 Evropskega parlamenta in Sveta z dne 24. oktobra 2006, ki vsebuje splošne določbe o ustanovitvi Evropskega instrumenta sosedstva in partnerstva,
– ob upoštevanju skupne izjave s srečanja na vrhu vzhodnega partnerstva v Pragi 7. maja 2009,
– ob upoštevanju pridružitvenega načrta med EU in Ukrajino z dne 8. junija 2009, ki je nadomestil Akcijski načrt med EU in Ukrajino;
– ob upoštevanju izjave švedskega predsedstva EU o rezultatih srečanja na vrhu med EU in Ukrajino, ki je potekalo 4. decembra 2009,
– ob upoštevanju izjav organizacije OVSE o rezultatih predsedniških volitev z dne 17. januarja in 7. februarja 2010,
– ob upoštevanju izjave visoke predstavnice Unije za zunanje zadeve in varnostno politiko Catherine Ashton o ukrajinskih predsedniških volitvah z dne 8. februarja 2010,
– ob upoštevanju člena 110(2) svojega poslovnika,
A. ker so mednarodna misija za opazovanje volitev Evropskega parlamenta, parlamentarne skupščine Sveta Evrope, organizacije OVSE in Nata ter Urad za demokratične institucije in človekove pravice organizacije OVSE zaključili, da sta bila prvi in drugi krog predsedniških volitev, ki so potekale 17. januarja in 7. februarja 2010 sorazmerno svobodne in poštene in da so potekale skladno z mednarodnimi standardi, ki veljajo za demokratične volitve,
B. ker so predsedniške volitve pokazale, da je prišlo do vidnega napredka in izboljšav v primerjavi s prejšnjimi volitvami, zlasti glede spoštovanja državljanskih in političnih pravic, vključno s svobodo zbiranja, združevanja in izražanja;
C. ker je, kljub temu, da nevladne organizacije niso smele uradno opazovati volitev, prisotnost domačih in mednarodnih opazovalcev bistveno povečala preglednost dogodkov med volilnim procesom in na dan volitev;
D. ker se Ukrajina želi pridružiti Evropski uniji na podlagi temeljnih načel in meri EU in ker so se te volitve izkazale kot nadaljnji korak na poti do tega cilja,
ker se Evropska unija, njene države članice in Ukrajina zavedajo pomena tesnejšega sodelovanja na podlagi obojestranskega spoštovanja in temeljnih evropskih vrednot,
1. pozdravlja dejstvo, da so predsedniške volitve potekale zadovoljivo, skladno z mednarodnimi volilnimi standardi ter meni, da je Ukrajina na dobri poti, da postane zrela demokratična država in da zavzame mesto, ki ji pripada v evropski skupnosti demokratičnih držav;
2. čestita prebivalcem Ukrajine, da so se udeležili volitev v velikem številu in da so svobodno izrazili svojo voljo ter s tem pokazali veliko željo sodelovati pri odločanju, na kakšno pot bo stopila njihova država; ugotavlja, da so različna ozadja kandidatov, ki so med predsedniškimi volitvami zastopali različna politična stališča, prebivalcem Ukrajine ponudila pravo možnost izbire;
3. se je seznanil s pomanjkljivostmi, ki jih je našla mednarodna misija za opazovanje volitev; poziva pristojne oblasti v Ukrajini, naj sprejmejo jasen volilni zakonik, ki se bo izvajal v dobri veri in na neomejujoč način; spodbuja preglednejše financiranje kampanj v predvolilnem obdobju, da bi se izognili zlorabi upravnih sredstev za osebno korist; poziva glavno volilno komisijo, naj na pregleden način obravnava pritožbe, ki so jih vložili kandidati, in naj s formalnimi odločbami poskrbi za učinkovito reševanje teh pritožb;
4. opaža, da so bile v upravljanju volitev ženske dobro zastopane na vodilnih položajih; spodbuja k stalnemu spoštovanju enakih pravic in možnosti na prihodnjih volitvah skladno s temeljnimi načeli in vrednotami evropskih demokratičnih držav;
5. ugotavlja, da je Ukrajina ratificirala Okvirno konvencijo Sveta Evrope za varstvo narodnih manjšin in Evropsko listino za regionalne in manjšinske jezike, vendar poziva ukrajinske oblasti, naj povečajo svoja prizadevanja, da bi dosegli tudi manjšinske skupnosti v Ukrajini z izdelavo gradiv za kampanjo v jezikih manjšin in da bi te skupnosti bolj vključili v vsa politična dogajanja v državi;
6. je seznanjen z znatnimi izboljšavami pri svobodi izražanja in pluralističnim medijskim okoljem v Ukrajini, ki je volivcem ponudilo izčrpne informacije o vodilnih predsedniških kandidatih in njihovih volilnih programih; poziva k pregledu volilne zakonodaje, da bi se v prihodnje kandidatom, ki sodelujejo na volitvah, zagotovil bolj pošten in enakopraven dostop do medijev;
7. odločno poziva pravkar izvoljenega predsednika, naj bo še naprej zanesljiv partner Evropski uniji, pri čemer naj posebno pozornost nameni izboljševanju stabilnosti v regiji; poziva predsednika, naj ostane povsem zavezan nepreklicnosti demokratičnega procesa in naj brez zadržkov nadaljuje z izvajanjem in krepitvijo političnih, socialnih in gospodarskih reform v Ukrajini; meni, da je sodelovanje med ukrajinskim predsednikom in predsednikom vlade bistvenega pomena za izpolnitev zgoraj navedenih ciljev in za spodbujanje politične in gospodarske stabilnosti v državi;
8. upa, da se bo z izidom teh volitev povečala politična zavezanost h krepitvi političnega dialoga in izvedle zelo potrebne ustavne reforme v Ukrajini, da se zagotovi stabilno in funkcionalno upravljanje te države;
9. podpira dejavno sodelovanje Ukrajine v vzhodnem partnerstvu in parlamentarni skupščini Euronest ter njeno zavezo, da bo z okrepljenimi prizadevanji utrdila demokracijo in načelo pravne države ter izboljšala spoštovanje človekovih pravic in temeljnih svoboščin, pa tudi zavezanost tržnemu gospodarstvu, trajnostnemu razvoju in dobremu upravljanju; odločno poziva Svet in Komisijo, naj ohranjata upanje ukrajinskega naroda, ki se čedalje pogosteje ozira k EU, tako da ponudita nadaljnje oprijemljive korake k tesnejši politični, gospodarski in socialni integraciji v evropsko družino, zato poziva Komisijo, naj nadaljuje in pospeši pogajanja o pridružitvenem sporazumu z Ukrajino, vanje pa kot bistven del vključi obsežno območje proste trgovine, ki ga je mogoče vpeljati, saj se je Ukrajina pridružila Svetovni trgovinski organizaciji;
10. poziva vse sosednje države, naj v celoti spoštujejo demokratično izbiro ukrajinskega naroda in se vzdržijo gospodarskih ali drugih pritiskov za spremembo demokratične volje in odločitev, ki so jih glede političnega socialnega in gospodarskega razvoja sprejeli Ukrajinci;
11. meni, da se je dialog o vizumih med EU in Ukrajino okrepil in da se je povečala politična volja za izpolnitev končnega cilja, torej vzpostavitve režima brez vizumov; podpira pobudo odbora za parlamentarno sodelovanje med EU in Ukrajino, da bi se vzpostavila skupina za poenostavitev vizumskih postopkov, ki bi poskusila s predlogi, s pomočjo katerih bi se razblinili vsi preostali dvomi na obeh straneh, prispevati k pogajanjem o sporazumu o poenostavitvi vizumskih postopkov, ki potekajo; je globoko prepričan, da bi začetek veljave Sporazuma o ponovnem sprejetju in poenostavitvi vizumskih postopkov za evropske težnje Ukrajine pomenil dodaten velik korak naprej;
12. ugotavlja, da je Ukrajina precej napredovala pri izpolnjevanju plačilnih obveznosti do Rusije ob nakupih plina in se tudi vzdržala groženj, da bo onemogočila oskrbo s plinom različnim evropskim državam, odvisnim od ruskega zemeljskega plina, ki teče skozi Ukrajino; znova poziva Ukrajino, naj posodobi svoj sektor plina ter zagotovi, da bo omrežje tudi v prihodnje delovalo učinkovito, zanesljivo in pregledno; poziva Komisijo, naj še naprej nudi pomoč Ukrajini in v sodelovanju z njo opravi reformo sektorja plina ter ga prilagodi notranjemu energetskemu trgu EU;
13. pozdravlja politiko izboljšanih odnosov z Rusijo in poziva ukrajinske oblasti, naj se v prihodnosti izogibajo soočenjem z Rusijo zaradi dvostranskega sporazuma o plinu in naj raje vstopijo v pogajanja ter poskusijo z Rusijo skleniti sporazum, ki bi koristil obema stranema, prav tako pa poziva Ukrajino, naj zagotovi neprekinjen pretok zalog plina v Evropo;
14. naroča predsedniku, naj to resolucijo posreduje Svetu, Komisiji, vladi in parlamentu Ukrajine ter parlamentarnim skupščinam Sveta Evrope, organizacije OVSE in Nata.
