A6-0101/2009
25.2.2009
***III
POROČILO
o skupnem besedilu Direktive Evropskega parlamenta in Sveta o določitvi temeljnih načel za preiskovanje nesreč v sektorju pomorskega prometa in o spremembi direktiv 1999/35/ES in 2002/59/ES, ki ga je potrdil Spravni odbor
(PE-CONS 3723/2008 – C6‑0046/2009 – 2005/0240(COD))
Delegacija Evropskega parlamenta v Spravnem odboru
Predsednica delegacije:
Rodi Kratsa-Tsagaropoulou
Poročevalec:
Jaromír Kohlíček
PE 418.356v02-00
Oznake postopkov
* Postopek posvetovanja
večina oddanih glasov
**I Postopek sodelovanja (prva obravnava)
večina oddanih glasov
**II Postopek sodelovanja (druga obravnava)
večina oddanih glasov za odobritev skupnega stališča
absolutna večina poslancev Parlamenta za zavrnitev ali spremembo skupnega stališča
*** Postopek privolitve
absolutna večina poslancev Parlamenta, razen v primerih, navedenih v členih 105, 107, 161 in 300 Pogodbe ES in členu 7 Pogodbe EU
***I Postopek soodločanja (prva obravnava)
večina oddanih glasov
***II Postopek soodločanja (druga obravnava)
večina oddanih glasov za odobritev skupnega stališča
absolutna večina poslancev Parlamenta za zavrnitev ali spremembo skupnega stališča
***III Postopek soodločanja (tretja obravnava)
večina oddanih glasov za odobritev skupnega besedila
(Vrsta postopka je odvisna od pravne podlage, ki jo predlaga Komisija.)
VSEBINA
OSNUTEK ZAKONODAJNE RESOLUCIJE EVROPSKEGA PARLAMENTA......................5
OBRAZLOŽITEV.......................................................................................................................6
POSTOPEK..............................................................................................................................10
OSNUTEK ZAKONODAJNE RESOLUCIJE EVROPSKEGA PARLAMENTA
o skupnem besedilu Direktive Evropskega parlamenta in Sveta o določitvi temeljnih načel za preiskovanje nesreč v sektorju pomorskega prometa in o spremembi direktiv 1999/35/ES in 2002/59/ES, ki ga je potrdil Spravni odbor
(PE-CONS 3723/2008 – C6‑0046/2009 – 2005/0240(COD) )
(Postopek soodločanja: tretja obravnava)
Evropski parlament ,
– ob upoštevanju skupnega besedila, ki ga je odobril Spravni odbor (PE-CONS 3723/2008 – C6‑0046/2009 ),
– ob upoštevanju svojega stališča iz prve obravnave
UL C 74 E, 20.3.2008, str. 546. o predlogu Komisije Parlamentu in Svetu ( KOM(2005)0590 ),
– ob upoštevanju svojega stališča iz druge obravnave
Sprejeta besedila, 24.9.2009, P6_TA(2008)0444 . o skupnem stališču Sveta
UL C 184 E, 22.7.2008, str. 23. ,
– ob upoštevanju mnenja Komisije o spremembah skupnega stališča, ki jih je predlagal Parlament ( KOM(2008)0827 )
Še ni objavljeno v UL. ,
– ob upoštevanju člena 251(5) Pogodbe ES,
– ob upoštevanju člena 65 svojega poslovnika,
– ob upoštevanju poročila delegacije Evropskega parlamenta v Spravnem odboru (A6‑0000/2009),
1. odobri skupno besedilo;
2. naroči svojemu predsedniku, naj podpiše akt s predsednikom Sveta v skladu s členom 254(1) Pogodbe ES;
3. naroči svojemu generalnemu sekretarju, naj potem ko je bilo preverjeno, da so bili vsi postopki pravilno zaključeni, podpiše akt in ga v soglasju z generalnim sekretarjem Sveta da objaviti v Uradnem listu Evropske unije;
4. naroči svojemu predsedniku, naj to zakonodajno resolucijo posreduje Svetu in Komisiji.
OBRAZLOŽITEV
I. Okoliščine
I.1 Tretji pomorski paket
Komisija je tretji pomorski paket (znan tudi kot paket Erika III) predlagala konec leta 2005. Bil je nadgradnja drugih dveh, in sicer Erike I in II, pripravljenih takoj po nesreči tankerja Erika nedaleč od francoske atlantske obale leta 1999, in je sledil resoluciji Parlamenta z 21. aprila 2004, ki jo je pripravil Začasni odbor za krepitev pomorske varnosti (odbor MARE), ustanovljen po nesreči Prestige leta 2002.
Končni cilj tretjega pomorskega paketa je okrepiti obstoječe varnostne predpise EU in v zakonodajo Skupnosti prenesti osrednje mednarodne instrumente. S sedmimi predlogi, ki ga sestavljajo, naj bi preprečili nesreče (zaradi večje kakovosti evropskih zastav, revizije predpisov o pomorski inšpekciji in spremljanju ladijskega prometa ter boljših pravil za klasifikacijske zavode) in omogočili učinkovit odziv v primeru nesreče (z usklajenim okvirom za preiskavo nesreč, novimi pravili o nadomestilih za potnike v primeru nesreče in novimi pravili o odgovornosti lastnikov ladij in obveznem zavarovanju).
I.2 Ta predlog
Ta predlog direktive o določitvi temeljnih načel za vodenje preiskav nesreč v sektorju pomorskega prometa in o spremembi direktiv 1999/35/ES in 2002/59/ES je Komisija sprejela dne 23. novembra 2005. Kot tudi drugi predlogi tretjega pomorskega paketa tudi ta predlog vključuje priporočila odbora MARE, ki je bil še posebej zaskrbljen zaradi zelo počasnega napredka pri preiskavi nesreče Prestige. Bistveni namen tega predloga je oblikovati jasne in zavezujoče smernice na ravni EU za izvajanje tehničnih preiskav ladijskih nesreč ter zagotavljanje izmenjave izkušenj, da bi preprečili nesreče v prihodnje. V ta namen vključuje na primer določbe o obveznem izvajanju tehničnih preiskav po nesrečah, statusu in metodah tovrstnih preiskav, poročanju, vzpostavitvi evropske baze podatkov za pomorske nesreče ter varnostnih priporočilih za izmenjavo izkušenj, da bi preprečili nesreče v prihodnje.
II. Zakonodajni postopek pred spravnim postopkom
II.1 Tretji pomorski paket v prvi in drugi obravnavi
Za Parlament je pomorski paket vedno predstavljal celoto, zaradi česar je njegove posamezne dele vedno obravnaval skupaj. Prva obravnava vseh sedmih predlogov je potekala marca in aprila 2007. Svet je politični dogovor o šestih od osmih predlogov (en predlog je bil razdeljen na direktivo in uredbo) dosegel na sejah med junijem in novembrom 2007, dva predloga (o obveznosti držav zastave in civilni odgovornosti) pa sta obstala, ker so države članice ugovarjale sprejetju tovrstne zakonodaje na ravni EU. Poskus deblokade obeh predlogov aprila 2008 je bil neuspešen.
Države članice so skušale na Parlament izvajati pritisk, da bi se zakonodajni postopek nadaljeval za šest predlogov, za katere so posredovale skupna stališča. Nazadnje je Parlament na tak potek pristal, da obravnava ne bi obstala v celoti.
Po prejemu skupnih stališč junija 2008 je Parlament vendarle pritiskal na Svet, naj se posveti preostalima predlogoma (imenovanima „manjkajoča dva“). To je storil tako, da je bistvo obeh predlogov s predlogi sprememb vključil v nekatere aktivne zakonodajne predloge iz paketa.
Sočasno so se pogajanja o šestih predlogih v drugi obravnavi nadaljevala brez uspeha. Usoda „manjkajočih dveh“, pa tudi težave pri nekaterih drugih predlogih so pripeljale do odločitve o tem, da v drugi obravnavi ne bo dogovora o nobenem predlogu. Parlament je na plenarnem zasedanju v vse predloge ponovno vnesel predloge sprememb iz prve obravnave, pa tudi predloge sprememb, s katerimi je bilo vneseno bistvo „manjkajočih dveh“. Zaradi tega je o šestih predlogih stekel spravni postopek.
II.2. Pričujoči predlog v prvi in drugi obravnavi
Parlament je v prvem branju sprejel 24 predlogov sprememb, ki so zajemali vprašanja, kot so ločitev med preiskovanjem nesreč in kazenskim preiskovanjem, nerazkritje evidenc, zaščita prič, neodvisnost in pooblastila preiskovalnih organov, sodelovanje EMSA, roki za začetek preiskav, preprečevanje vzporednih preiskav, komitologija, pravično obravnavanje mornarjev in mehanizmi za izmenjavo izkušenj.
Skupno stališče je vključevalo le nekaj predlogov sprememb Parlamenta, zlasti v zvezi s komitologijo. Poleg tega je zajemalo nove elemente, kot so omejitev področja uporabe na zelo resne nesreče in bolj prilagodljiva metodologija, ki bi države članice zavezovala le k upoštevanju „načel“ skupne metodologije.
Pogajanja so potekala med drugo obravnavo, kot za vse ostale predloge. Za ta predlog je potekalo tristransko srečanje, s katerim je bil dosežen napredek v zvezi z več manj pomembnimi točkami.
Po neuspešnih pogajanjih je Parlament v drugi obravnavi 24. septembra 2008 ponovno vložil večino predlogov sprememb iz prve obravnave in zavrnil večino novih elementov iz skupnega stališča, saj so si prizadevali za spremembo direktive v zgolj neobvezujoče priporočilo.
III. Spravni postopek
III.1 Tretji pomorski paket v spravnem postopku
Po glasovanju ob drugi obravnavi 24. septembra 2008 in zaradi politične volje, da se spravni postopek zaključi v času francoskega predsedovanja, je Parlament zelo hitro 7. oktobra 2008 ustanovil delegacijo v spravnem postopku, ki jo je vodila evropska poslanka Rodi Kratsa-Tsagaropoulou.
Hkrati je pritisk Parlamenta na Svet za dogovor o „manjkajočih dveh“ obrodil sadove. Po neformalnem srečanju Sveta, kjer so o vprašanju razpravljali ob navzočnosti predsednika odbora TRAN Paola Coste, je bil 9. oktobra 2008 dosežen politični dogovor o obeh predlogih.
Parlament in Svet sta se sešla na dveh tristranskih srečanjih (4. novembra in 2. decembra) in enem neformalnem srečanju ter o najtežjih predlogih razpravljala pred srečanjem spravnega odbora 8. decembra, s katerim so se pogajanja zaključila. Poleg sestankov pogajalske skupine, v kateri so bili – zaradi obsega paketa – izjemoma tudi koordinatorji odbora TRAN, se je delegacija Parlamenta sešla dvakrat (5. novembra in 3. decembra).
Dogovor o zadnjih nerešenih vprašanjih najtežjega predloga (g. Coste) je bil dosežen 8. decembra. Tega večera je Parlament tudi predsedstvu izročil pisma, v katerih je potrdil svojo pripravljenost za dosego dogovora o „manjkajočih dveh“ v zgodnji fazi druge obravnave, kar bi Svetu omogočilo, da svoji skupni stališči sprejme na zasedanju 9. decembra.
V spravnem odboru je Svet zastopal predsedujoči Svetu in francoski državni sekretar za promet Dominique Bussereau. Komisijo je zastopal podpredsednik Tajani. Ponovno se je izkazalo, da sodelovanje najvišje politične ravni pri zelo težkih pogajanjih in dinamika spravnega večera lahko še kako vplivata na dosego dogovora.
V celoti gledano je izid spravnega postopka za Parlament zelo ugoden. Ne le, da je bil sočasno dosežen dogovor o „manjkajočih dveh“, pač pa so besedila, o katerih je bil dosežen dogovor v spravnem postopku, doživela številne izboljšave. To je v največji meri zasluga solidarnosti med poslanci, ki niso dovolili, da bi se razprava o katerem koli predlogu zaključila brez skupnega dogovora o drugih.
Vseeno pa se je v posebnih okoliščinah pomorskega paketa izkazalo, da ni najbolje, če je isto predsedstvo odgovorno za pogajanja v drugi in tretji obravnavi. V Coreperju je kazalo, da predsedstvo le s težavo prepričuje države članice, naj se vendarle potrudijo, ker so, psihološko gledano, pogajanja že tako potekala predolgo. In medtem ko se je za Parlament s spravnim postopkom odprla povsem nova faza, je Svet v času istega predsedovanja na postopek gledal kot na nadaljevanje prejšnje faze.
III.2 Ta predlog v spravnem postopku
Razprava o tem predlogu se je začasno zaključila po dveh tristranskih srečanjih, ki sta potekali 4. novembra in 2. decembra, ter neformalnem srečanju 13. novembra. Velik napredek je bil dosežen tudi po novih predlogih Coreperja ter izmenjavi kompromisnih predlogov med službami Komisije in poročevalcem pred temi srečanji. Vprašanje zaupnosti evidenc je bilo rešeno, potem ko se je poročevalec neuradno posvetoval z evropskim nadzornikom za varstvo podatkov. Njegova priporočila sta sprejela tako Parlament kot tudi Svet.
IV. Glavne točke dogovora
Med spravnim postopkom se je dosegel dogovor o večini nerešenih vprašanj, kar je bistveno okrepilo in izboljšalo določbe direktive. Glavne točke dogovora so:
· Področje uporabe: Po umiku predlogov sprememb za vključitev klicev v sili v področje uporabe direktive (predlogi sprememb 3, 7, 8, 10, 14, 17, 20) je Parlamentu uspelo prepričati Svet, da je treba uvesti obvezno predhodno oceno v vseh primerih resnih nesreč (predlogi sprememb 9, 13, 14, 18, 28). Če se preiskovalni organ odloči, da ne bo opravil popolne preiskave v zvezi z varnostjo, se razlogi za takšno odločitev zabeležijo, kratek opis teh razlogov pa se vključi v Evropsko podatkovno bazo za pomorske nesreče. Možnost, da bi se po preiskavi resne nesreče pripravilo poenostavljeno poročilo, je bila izključena.
· Metodologija pri preiskovanju nesreč (predvsem predlog spremembe 15): Parlamentu je uspelo prepričati Svet, da bi delo preiskovalcev temeljilo na skupni metodologiji in ne le na načelih skupne metodologije. To je bilo mogoče, potem ko je bil dosežen dogovor o primerih, v katerih se preiskovalec lahko oddalji od skupne metodologije. Bilo je določeno, da je to mogoče le v posebnih primerih in pod nekaterimi pogoji. Parlament je še okrepil skupno metodologijo, in sicer s črtanjem določbe, s katero se je Komisijo in države članice pozivalo, naj oblikujejo smernice za izvajanje skupne metodologije.
· Odločitev glede preiskave (predvsem predlogi sprememb 16, 18, 19, 20): Prvotno je Parlament predlagal, da bi z odločitvijo Komisije preprečili vzporedne preiskave več držav članic. Med pogajanji pa je sprejel možnost izvajanja vzporednih preiskav v izrednih in ustrezno utemeljenih primerih (na primer zaradi narodnosti žrtev, mesta nesreče ali zastave ladje). Parlament pa je vseeno uspel okrepiti načelo ene preiskave in opredeliti zelo omejene primere, v katerih lahko potekajo vzporedne preiskave. Poleg tega je Svet sprejel predlog spremembe, s katerim je Parlament zahteval, da se preiskava v vsakem primeru začne najkasneje v dveh mesecih po nesreči.
· Pravično obravnavanje mornarjev (predloga spremembe 1 in 33): V predloga sprememb so bila vključena ista besedila, kot so bila dogovorjena v predlogu g. Sterckxa o spremljanju ladijskega prometa. Ena od uvodnih izjav opozarja na to, kako pomembno je pravično obravnavanje mornarjev v primeru nesreče za pomorsko varnost, eden od členov pa od držav članic zahteva, naj upoštevajo tiste določbe iz smernic Mednarodne pomorske organizacije, ki obravnavajo to vprašanje.
· Zaščita prič/zaupnost evidenc (predlogi sprememb 12, 22, 23, 25): Člen o zaupnosti je bil po posvetovanju z evropskim nadzornikom za varstvo podatkov ponovno oblikovan. Pojasnjeno je bilo, da se uporablja direktiva o varstvu podatkov (v ta namen se je dodala tudi standardna uvodna izjava), vključilo pa se je novo besedilo za skladnost z določbami o varstvu podatkov in dostopu do dokumentov. S tem je bil omogočen tudi umik predloga spremembe 25 o odnosih s tretjimi državami, saj bi za vsako izmenjavo podatkov s temi državami zdaj veljali predpisi direktive o varstvu podatkov. Vključena je bila tudi uvodna izjava o zaščiti prič.
· Drugo: Vzajemno sprejemljive rešitve so se oblikovale tudi za številne druge predloge sprememb, na primer v zvezi s poročanjem in spremljanjem, obveznim zagotavljanjem informacij preiskovalcem ter neodvisnostjo organa, pristojnega za preiskovanje.
V. Zaključek
Ker je sporazum precej bolj daljnosežen, kot je bilo mogoče upati na začetku postopka, delegacija Parlamentu priporoča sprejetje skupnega besedila v tretji obravnavi.
POSTOPEK
Naslov
Skupno besedilo Direktive Evropskega parlamenta in Sveta o določitvi temeljnih načel za preiskovanje nesreč v sektorju pomorskega prometa in o spremembi direktiv 1999/35/ES in 2002/59/ES, ki ga je potrdil Spravni odbor
Referenčni dokumenti
PE-CONS 3723/2008 – C6‑0046/2008 – 2005/0240(COD)
Predsednik/-ca delegacije: podpredsednik/-ca
Rodi Kratsa-Tsagaropoulou
Pristojni odbor
Predsednik/-ca
TRANPaolo Costa
Poročevalec/-ka
Jaromír Kohlíček
Predlog Komisije
KOM(2005)0590 - C6-0056/2006
Datum 1. obravnave EP – številka P
25.4.2007
P6_TA(2007)0147 .
Spremenjeni predlog Komisije
Skupno stališče Sveta
Datum razglasitve na zasedanju
5721/5/2008 – C6-0226/2008
19.6.2008
Stališče Komisije (člen 251(2), pododstavek 2, alinea 3 )
KOM(2008)0206
Datum 2. obravnave EP – številka P
24.9.2008
P6_TA(2008)0444 .
Mnenje Komisije (člen 251(2), pododstavek 3, točka c))
KOM(2008)0827
Datum prejema stališča iz 2. obravnave Sveta
10.10.2008
Datum sporočila Sveta, da ne odobri sprememb EP
27.11.2008
Seja Spravnega odbora
8.12.2008
Datum glasovanja delegacije EP
8.12.2008
Izid glasovanja
+:
-:
0:
14
0
0
Navzoči poslanci
Paolo Costa, Emanuel Jardim Fernandes, Luis de Grandes Pascual, Georg Jarzembowski, Anne E. Jensen, Rodi Kratsa-Tsagaropoulou, Rosa Miguélez Ramos, Gilles Savary, Brian Simpson, Dirk Sterckx, Silvia-Adriana Ţicău, Dominique Vlasto, Corien Wortmann-Kool
Navzoči namestniki
Inés Ayala Sender, Renate Sommer
Navzoči namestniki (člen 178(2))
Datum sporazuma v Spravnem odboru
8.12.2008
Sporazum z izmenjavo pisem
Datum ugotovitve sopredsedujočih o odobritvi skupnega besedila in posredovanje skupnega besedila EP in Svetu
3.2.2009
Datum predložitve
25.2.2009
Pripombe (na voljo samo v enem jeziku)
…
PODALJŠANJE ROKOV
Rok za 2. obravnavo Sveta
0.0.0000
Rok za sklic Spravnega odbora
Institucija, ki zahteva podaljšanje – datum
0.0.0000[Svet] – 0.0.0000
Rok za delo odborov
Institucija, ki zahteva podaljšanje – datum
3.2.2009EP – 19.1.2009
Rok za sprejetje akta
Institucija, ki zahteva podaljšanje – datum
0.0.0000[Svet] – 0.0.0000
