Znani trije kandidati za nagrado Saharov 2006
Človekove pravice
2006-09-26 - 15:23
Odbor za zunanje zadeve in odbor za razvoj sta v Strasbourgu na skupnem zasedanju v ponedeljek, 25. septembra zvečer izbrala tri kandidate za nagrado Saharov za svobodo misli leta 2006. To so: aktivisti za izpustitev ugrabljenih talcev v Kolumbiji, vodja beloruske opozicije Aleksander Milinkevič in libanonski novinar Ghassan Tueni.
Predstavitev kandidatov
Aktivisti za izpustitev ugrabljenih talcev v Kolumbiji
Aktiviste simbolično predstavljata Ingrid Betancourt in skupina Paris Libre. Ingrid Betancourt je kolumbijska političarka, nekdanja senatorka, aktivistka v boju proti korupciji in trgovini z mamili, ki si prizadeva za pogajanja za končanje državljanske vojne v državi in je od 23. februarja 2002 talka gverilske skupine FARC. Organizacija Paris Libre pa je le eno od združenj, ki se borijo proti ugrabitvam talcem in pomagajo žrtvam ter njihovim svojcem. V Kolumbiji je trenutno zajetih več kot 3000 ljudi, kar je 80 odstotkov vseh talcev na svetu.
Aleksander Milinkevič
Vodja beloruske opozicije in kandidat na spomladanskih predsedniških volitvah, na katerih je vnovič zmagal predsednik Aleksander Lukašenko. Zavzema se za demokratično prihodnost svoje države in je bil aprila 15 dni v priporu, ker je v Minsku sodeloval na prepovedanem javnem zborovanju.
Ghassan Tueni
Libanonski novinar in diplomat, vztrajni zagovornik arabske identitete, oče časopisnega novinarja in urednika Gebrana Tuenija, ki je bil umorjen leta 2005. Nominacija za nagrado Saharov je spomin na žrtve politično motiviranih ubojev libanonskih osebnosti, v katerih so umrli Rafik Karimi, Basil Fuleihane, Samir Kassir, George Haoui in Gebrane Tueni.
Dobitnika bo oktobra izbrala konferenca predsednikov, samo nagrado pa bo na decembrskem plenarnem zasedanju podelil predsednik Evropskega parlamenta Josep Borrell.
Nagrada Saharov, ki je bila ustanovljena leta 1988, je namenjena dosežkom pri:
· zagovarjanju človekovih pravic in svoboščin, predvsem pravice do svobodnega izražanja;
· zaščiti pravic manjšin;
· razvoju demokracije in pravne države.
Nagrajenci so lahko osebe, združenja ali organizacije, ne glede na njihovo narodnost, kraj bivanja ali sedež. Nagrajenec prejme priznanje in ček za 50 tisoč evrov.
Priznanje se imenuje po Andreju Saharovu (1921 – 1989), ki je bil eden vodilnih sovjetskih znanstvenikov pri projektu razvoja vodikove bombe in je kasneje postal glasen kritik tekmovanja v jedrskem oboroževanju med velesilama. Leta 1970 je ustanovil odbor za človekove pravice in sovjetske oblasti so ga obsodile na zaporno kazen, leta 1975 pa je dobil Nobelovo nagrado za mir.
20060922IPR10918
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
