7.11.2007
PREDLOG RESOLUCIJE
k izjavi Sveta in Komisije
v skladu s členom 103(2) Poslovnika,
ki ga vlagajo Esko Seppänen, Gabriele Zimmer in André Brie
v imenu skupine GUE/NGL
o vrhu EU-Rusija
Resolucija Evropskega parlamenta o vrhu EU-Rusija
Evropski parlament ,
–
ob upoštevanju sporazuma o partnerstvu in sodelovanju med Evropskimi skupnostmi in njihovimi državami članicami na eni strani ter Rusko federacijo na drugi, ki je začel veljati leta 1997 in preneha veljati leta 2007,
–
ob upoštevanju dosežkov vrha EU-Rusija z dne 26. oktobra 2007 v Mafri,
–
ob upoštevanju svojih prejšnjih resolucij o odnosih med EU in Rusijo,
–
ob upoštevanju člena 103(2) svojega poslovnika,
A.
ker so okrepljeno sodelovanje in dobri sosedski odnosi med EU in Rusijo ključni za stabilnost, varnost in blaginjo celotne Evrope,
B.
ker EU in Rusija imata trdne trgovinske odnose, ki so se po širitvi EU okrepili; ker se EU in Rusija objektivno zavzemata za krepitev vzajemno koristnega sodelovanja na energetskem področju; ker je EU načeloma podpirala članstvo Rusije v Svetovni trgovinski organizaciji,
C.
ker so razvoj medsebojnih odnosov za kar nekaj časa zasenčile razmere v Čečeniji in druga sporna vprašanja, kot so skupno sosedstvo, načrtovana postavitev protiraketnega ščita, vprašanja na energetskem področju, trgovina z mesom ter človekove in demokratične pravice; ker srečanje na vrhu ni prispevalo k občutnemu napredku na teh področjih,
D.
ker je EU nenehno in vse bolj zaskrbljena zaradi slabljenja demokracije v Rusiji in koncentracije moči,
E.
ker dialog med EU in Rusijo o človekovih pravicah ni prispeval k skupnemu razumevanju koncepta človekovih in demokratičnih pravic,
F.
ker so načrti ZDA o postavitvi protiraketnega ščita, katerega del naj bi bil nameščen na Poljskem in v Češki republiki, ustvarili nove napetosti in nezaupanje v odnosih med EU in Rusijo; ker je ruski predsednik Putin napovedal, da Rusija ne bo več upoštevala pogojev pogodbe o neširjenju orožja in zmanjšanju števila konvencionalnih čet v Evropi iz leta 1990, ta država pa je izvedla tudi preizkus nove rakete,
G.
ker na srečanju na vrhu znova ni bil dosežen dogovor o vzpostavitvi potrebnih pogojev za začetek pogajanj o novem sporazumu o partnerstvu in sodelovanju med EU in Rusko federacijo,
1.
ponovno izraža prepričanje, da je za doseganje strateškega sodelovanja Rusija pomembna partnerica, s katero EU nima zgolj skupnih gospodarskih in trgovinskih interesov, temveč si z njo deli tudi cilj tesnejšega sodelovanja na mednarodnem prizorišču in v skupni soseščini;
2.
obžaluje pozen začetek pogajanj o sporazumu o strateškem partnerstvu; poziva rusko vlado, naj skupaj z Evropsko unijo vzpostavi potrebne pogoje za hiter začetek pogajanj; spodbuja portugalsko predsedstvo, naj si še naprej prizadeva za čimprejšnje sprejetje pogajalskega mandata za nov sporazum in takojšen začetek pogajanj; poziva države članice k tvornemu sodelovanju;
3.
ponovno izraža stališče, da bi moralo biti varstvo človekovih pravic in demokratičnih vrednot temeljno načelo odnosov EU z Rusijo; odločno poziva Komisijo, naj zagotovi, da bo v okviru pogajanj med EU in Rusijo tem vrednotam namenjena osrednja pozornost;
4.
poudarja, da razmere v Čečeniji še vedno ovirajo razvoj odnosov med EU in Rusijo; ponovno izraža kritiko glede ruske politike v Čečeniji in obsoja številne kršitve človekovih pravic v tej regiji; poziva Rusko federacijo, naj nujno sprejme konkretne ukrepe za izkoreninjanje mučenja in drugih oblik trpinčenja, samovoljnih pridržanj in "izginotij" v Čečeniji ter naj odpravi problem nekaznovanja v povezavi s temi kršitvami;
5.
izraža zaskrbljenost zaradi omejitve demokratičnih svoboščin pred parlamentarnimi volitvami decembra 2007 in predsedniškimi volitvami marca 2008; poziva ruske oblasti, naj zagotovijo svoboden in pravičen postopek za oboje volitve, da bodo opozicijskim strankam zagotovile možnost sodelovanja pri teh volitvah in vodenja konkurenčne volilne kampanje ob polnem upoštevanju načela svobode izražanja; poudarja, da bo svoboda medijev ključna za zagotovitev svobodnih in poštenih volitev;
6.
globoko obžaluje odločitev osrednje volilne komisije o zmanjšanju obsega misije OVSE za opazovanje volitev; izraža bojazen, da lahko te omejitve občutno zmanjšajo možnost učinkovitega opazovanja volitev v skladu s standardno metodologijo, ki jo OVSE uporablja za celovito opazovanje volitev, to pa bi lahko bil precedens, ki bi negativno vplival na opazovanje volitev v drugih državah; ponovno opozarja, da je EU zainteresirana, da se jo povabi tudi k spremljanju parlamentarnih volitev;
7.
pozdravlja prvo sejo stalnega partnerskega sveta za kulturo; poudarja pomen stikov med ljudmi; ugotavlja, da je nedavni sporazum o vizumskih olajšavah med EU in Rusijo v določenem obsegu prispeval k odpravljanju obstoječih težav na tem področju, vendar poudarja, da je treba sprejeti ambicioznejše vizumske olajšave, ki bodo veljale tudi za navadne dobroverne potnike, ki ne sodijo v nobeno od predhodno določenih kategorij, dolgoročno pa doseči liberalizacijo;
8.
poziva Svet in Komisijo, da poglobita prizadevanja za odpravo težav pri prečkanju meje med EU in Rusijo, pripravita konkretne načrte in polno uporabita novi sosedski in partnerski instrument ter sredstva programa Interreg za čezmejno sodelovanje;
9.
poudarja strateški pomen sodelovanja v energetiki in potrebo po okrepitvi odnosov med EU in Rusijo na tem področju; poudarja, da mora tesnejše sodelovanje na tem področju temeljiti na načelih soodvisnosti in preglednosti, ter izpostavlja pomen vzajemnosti pri dostopnosti trgov, infrastrukture in vlaganj v izogib oligopolnim tržnim strukturam in v korist zagotavljanja raznolikosti pri dobavi električne energije v Evropski uniji;
10.
poziva obe strani k iskanju rešitve glede izvoznih dajatev za les v skladu s pravili Svetovne trgovinske organizacije;
11.
poudarja vzajemni interes v zvezi s trajnostjo in trajno zanesljivostjo proizvodnje, distribucije, prevoza in učinkovite uporabe energije; v tem okviru pozdravlja začetek dialoga o naložbah in vzpostavitev mehanizma za zgodnje opozarjanje na energetske krize;
12.
meni, da je treba v okviru dialoga o energiji večjo pozornost nameniti vprašanju o učinkovitosti energije; je seznanjen z izmenjavo informacij na področju napredne tehnologije za proizvodnjo energije; poziva Komisijo, naj na teh področjih spodbuja sodelovanje med EU in Rusijo;
13.
poziva Rusijo in države članice EU, naj dosežejo cilje iz kjotskega protokola, in poudarja posebno odgovornost razvitih držav, da prevzamejo vodilno vlogo pri zmanjševanju emisij; meni, da je Rusija osrednji dejavnik pri uresničevanju kjotskega protokola in jo poziva, naj dejavno sodeluje na konferenci o podnebnih spremembah na Baliju ter podpre dogovor o potrebnem pogajalskem mandatu, ki bi vzpostavil okvir za ambiciozen mednarodni sporazum o podnebnih spremembah po letu 2012 in ki bo usklajen s ciljem o omejitvi podnebnih sprememb pod 2 °C v primerjavi s stopnjo pred industrializacijo;
14.
pozdravlja sklenitev sporazuma med EU in Rusijo o trgovini in nekaterih jeklenih izdelkih;
15.
opozarja na razlike v sosedski politiki med EU in Rusijo; zavrača zunanjo politiko, katere cilj je ustvarjanje območij vpliva; poudarja potrebo po popolnem spoštovanju suverenosti in ozemeljske celovitosti vseh držav; poziva EU in Rusijo, naj tvorno sodelujeta pri reševanju trajnih sporov v njuni skupni soseščini, zlasti kar zadeva Pridnestrje; vztraja, da je treba vprašanje Kosova rešiti na podlagi mednarodnega prava, in zavrača vse enostranske ukrepe;
16.
izraža globoko zaskrbljenost glede začetka nove oboroževalne tekme v Evropi, zlasti zaradi načrtov ZDA o postavitvi protiraketnega ščita v državah članicah EU; poziva ZDA, naj opustijo omenjene načrte, ki so vznemirili evropsko javno mnenje; poziva vladi in parlamenta Češke republike in Poljske, da zavrneta postavitev protiraketnega ščita na svojem ozemlju;
17.
vztraja pri strogem izvajanju vseh obstoječih sporazumov o nadzoru nad orožjem in razorožitvi; poziva k ponovni vzpostavitvi političnega dialoga v okviru konference ZN o razorožitvi ter OVSE, in sicer o varnosti, nadzoru nad orožjem in razorožitvi, da se nepreklicno konča tekmovanje v oboroževanju v Evropi ter doseže dogovor o nadaljnjem zmanjšanju količine orožja in Evropi brez jedrskega orožja;
18.
opozarja, da morata EU in Rusija skupno iskati večstranske rešitve za svetovna vprašanja; poziva EU in Rusijo, naj sodelujeta pri iskanju miroljubne rešitve za težave, povezane z iransko jedrsko politiko;
19.
poziva EU in Rusijo, naj kot članici četverice dejavno prispevata k rešitvi spora na Bližnjem vzhodu in poskrbita, da bodo na naslednji konferenci obravnavana vprašanja o končnem statusu in ciljih za sklenitev celovitega dogovora o miru v regiji na podlagi resolucij ZN in arabske mirovne pobude;
20.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic in Ruske federacije ter Svetu Evrope.
