Vprašanje za ustni odgovor O-000075/2012
za Komisijo
Člen 115 poslovnika
Hannes Swoboda
,
Elisa Ferreira
v imenu skupine S&D Zadeva: Poziv h konkretnim ukrepom za boj proti davčnim goljufijam in utajam
Evropski svet je v sklepih srečanja 1. in 2. marca 2012 pozval države članice, naj izboljšajo učinkovitost pobiranja davkov in ukrepe za boj proti davčnim utajam, Svet in Komisijo pa, naj nemudoma pripravita konkretne ukrepe za izboljšanje boja proti davčnim goljufijam in davčnim utajam, tudi v odnosu do tretjih držav, ter naj do junija 2012 predstavita ustrezno poročilo.
Menimo, da je boj proti davčnim goljufijam in utajam bistven pri iskanju potrebnih virov za povečanje javnih naložb, s katerimi se želi okrepiti mednarodna konkurenčnost Evrope ter njen potencial za rast.
Davčne utaje po nedavnih podatkih države članice stanejo 1 bilijon EUR, kar močno povečuje njihov proračunski primanjkljaj in težave z dolgovi ter negativno vpliva na javne naložbe, rast in zaposlovanje. Zato pozdravljamo podeljeni mandat Svetu in Komisiji, saj so potrebni trdni ukrepi tako na ravni Unije kot na ravni držav članic.
Vendar bi Svet prosili za odgovore na naslednja vprašanja glede omenjenega poročila. Ali bo v njem obravnavano vprašanje o nadgradnji in razširitvi področja uporabe direktive EU o obdavčevanju dohodka od prihrankov in ali se Komisija strinja, da bi moral Svet čim prej ponovno sprožiti razpravo o tej direktivi, če naj bi bila njegova zaveza o boju proti utaji davkov verodostojna? Ali bodo predstavljeni predlogi za okrepitev registrov podjetij in registracijo skladov in ali bo vztrajal pri poročanju za vsako državo posebej ter za vsa registrirana podjetja, s čimer bi odpravili precejšnji vir davčnih utaj?
Ali bo predstavljen splošen časovni načrt za izvrševanje ukrepov na posameznih področjih politike in ali bodo predlagani konkretni cilji za zmanjšanje davčnih utaj v EU do leta 2020?
