7.3.2012 B7-0143/2012 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) Poslovnika
o Kazahstanu ( 2012/2553(RSP) )
Nicole Kiil-Nielsen
,
Barbara Lochbihler
,
Bart Staes
,
Keith Taylor
v imenu skupine Verts/ALE
PE483.195v01-00 B7‑0143/2012 Resolucija Evropskega parlamenta o Kazahstanu ( 2012/2553(RSP) )
Evropski parlament ,
– ob upoštevanju svojih prejšnjih resolucij o Kazahstanu, zlasti resolucije z dne 17. septembra 2009,
– ob upoštevanju svoje resolucije o strategiji EU za osrednjo Azijo z dne 15. decembra 2011,
– ob upoštevanju strategije EU za osrednjo Azijo,
– ob upoštevanju sporazuma o partnerstvu in sodelovanju med ES in Kazahstanom, ki je začel veljati leta 1999,
– ob upoštevanju izjave visoke predstavnice/podpredsednice Unije Catherine Ashton o dogodkih v okolici Žanjaozna 17. decembra 2011,
– ob upoštevanju predhodnega poročila misije OVSE/ODIHR za opazovanje volitev z dne 28. januarja 2011,
– ob upoštevanju izjave visoke predstavnice/podpredsednice Catherine Ashton o parlamentarnih volitvah v Kazahstanu z dne 17. januarja 2011,
– ob upoštevanju člena 110(2) Poslovnika,
A. ker se EU in Kazahstan pogajata o novem ambiciozno zastavljenem sporazumu, ki naj bi nadomestil potekli sporazum o partnerstvu in sodelovanju, pri čemer si obe strani prizadevata za okrepitev in poglobitev odnosov;
B. ker se je 16. decembra 2011, na dan neodvisnosti Kazahstana, v mestu Žanjaozen v provinci Mangistav na glavnem trgu zbralo več kot 3000 ljudi na demonstracijah v podporo naftnim delavcem, ki so od maja 2011 s stavko zahtevali višje plače in boljše pogoje;
C. ker so civiliste, neoborožene demonstrante in njihove družinske člane, napadle policijske enote za obvladovanje izgredov, pri čemer je bilo po uradnih podatkih ubitih vsaj 16 oseb, po neodvisnih virih pa veliko več, ranjenih pa naj bi bilo kar okrog 500 oseb;
D. ker so kazahstanske oblasti po spopadih razglasile izredno stanje ter novinarjem in neodvisnim opazovalcem omejile dostop do Žanajozna; ker je bilo izredno stanje najprej podaljšano, nato pa 31. januarja preklicano;
E. ker je mestno sodišče v Aktavu odvetnico Natalijo Sokolovo, ki je zastopala naftne delavce in z njimi govorila o razlikah pri plačah, z obtožbami o „podžiganju socialnih nemirov“ in „dejavnem sodelovanju v nezakonitih shodih“ 8. avgusta 2011 obsodilo na šestletno zaporno kazen zaradi podpihovanja socialnih konfliktov;
F. ker je kazahstanski predsednik pozval k temeljiti preiskavi teh dogodkov in v ta namen ustanovil vladno komisijo, na čelu katere je podpredsednik vlade, k sodelovanju v preiskavi pa povabil mednarodne strokovnjake, tudi iz Združenih narodov; ker proti več policistom teče preiskava zaradi neprimerne uporabe strelnega orožja, vendar doslej še nihče ni bil obtožen;
G. ker so skupine za človekove pravice in mediji poročali o domnevnem slabem ravnanju s pridržanimi po spopadih in njihovem mučenju med zaslišanji, ter o smrti Bazarbaja Kenžebajeva, ki je umrl zaradi pretrganega čreva, potem ko je bil domnevno pretepen med pridržanjem;
H. ker bo moralo več kot 40 lokalnih prebivalcev zaradi domnevne vpletenosti v izgrede s smrtnimi žrtvami pred sodišče v regionalni prestolnici Aktav;
I. ker je kazahstanski predsednik 6. januarja podpisal zakon o državni varnosti, ki varnostnim službam daje večje pristojnosti in potrjuje, da se lahko osebe, ki naj bi škodile ugledu države v svetu, označi za „destruktivne“ in se jih preganja;
J. ker je obrekovanje še vedno kaznivo in ker zakon o uvedbi sprememb in dopolnitev zakonodaje o informacijsko-komunikacijskih omrežjih z dne 10. julija 2009 enači spletne vire (spletišča, klepetalnice, dnevnike, debatne forume) z množičnimi mediji, viri in njihovi lastniki pa so odgovorni za enaka kazniva dejanja;
K. ker so oblasti septembra 2011 sprejele zakon o religiji, po katerem se morajo vse verske skupnosti ponovno registrirati, vključuje pa tudi določbe, ki državljanom Kazahstana preprečujejo svobodno prakticiranje vere;
L. ker po mnenju OVSE splošne volitve, ki so potekale 16. januarja 2012, niso v skladu s standardi te organizacije, saj so se dogajale splošno razširjene nepravilnosti ter uporaba državnih virov in sloganov za večjo popularnost vladajoče stranke, zaradi česar niso bili izpolnjeni nujni pogoji za resnično pluralistične volitve, čeprav so bile tokrat tehnično dobro izvedene;
M. ker so pripadniki obveščevalne službe (Komiteja za nacionalno varnost) 23. januarja izvedli racijo v pisarnah neregistrirane opozicijske stranke Alga v Almatiju ter preiskali stanovanja ključnih članov stranke in prostore opozicijskega časopisa Vzgljad; ker sta bila vodja stranke Alga Vladimir Kozlov ter aktivist civilne družbe Serik Sapargalj aretirana zaradi podžiganja socialnih nemirov, glavni urednik Igor Vinjavski pa zaradi pozivanja k nasilnemu rušenju in spreminjanju ustavnega reda ter kršenju enotnosti Republike Kazahstan; ker je bila 6. januarja aretirana članica stranke Alga Ajžangul Amirova zaradi podžiganja socialnih nemirov in ker sta tudi opozicijska aktivista Bolat Atabajev in Žanbolat Mamaj obtožena podžiganja socialnih nemirov;
N. ker so policijske sile 2. februarja 2012 izvedle racijo v pisarnah opozicijskega časopisa Golos Republik, zasegle tiskalnik in drugo računalniško opremo, namestnica urednika Oksana Makušina pa je morala dvakrat na zaslišanje na Komite za nacionalno varnost;
O. ker se je 28. januarja okoli 1000 oseb v Almatiju udeležilo nedovoljenih protestov proti represiji in pozvalo javne organe, naj ustavijo politično preganjanje; ker so javni organi nato obsodili tri vodje socialdemokratske stranke Azat na kratkotrajen upravni pripor zaradi organiziranja protestov, ostale sodelujoče pa oglobili;
P. ker so javni organi 25. februarja, ko je bil v Almatiju še en nedovoljen protestni shod proti represiji, tudi pobojem v Žanjaoznu, že pred shodom pridržali tri vodje socialdemokratske stranke Azat, da bi jim preprečili udeležbo in kasneje dva od njih obsodili na 15-dnevno upravno kazen; ker je mirni protest nadzorovalo na stotine policistov; ker je bilo še najmanj ducat drugih oseb oglobljenih zaradi dejavnega sodelovanja v protestih;
Q. ker je Kazahstan leta 2010 predsedoval Organizaciji za varnost in sodelovanje v Evropi (OVSE) in se je zavezal vrsti demokratičnih reform, pa tudi spoštovanju osnovnih načel te organizacije;
1. ostro obsoja policijske sile zaradi nasilnega ravnanja proti demonstrantom v Žajnaoznu in poziva k neodvisni, pregledni, nepristranski in verodostojni mednarodni preiskavi dogodkov, tudi obtožb, da je policija uporabila pretirano silo ter da je pridržane mučila in z njimi grdo ravnala;
2. poudarja, da mora biti napredek pri pogajanjih o novem sporazumu odvisen od izvajanja političnih reform, zlasti na področju spoštovanja človekovih pravic, pravne države in demokratičnih svoboščin;
3. se seznanja s pripravljenostjo, ki jo je izrazila kazahstanska vlada, da bo obravnavala legitimne zahteve naftnih delavcev, in vlado poziva, naj pripravljenost dejansko izkaže, vzpostavi resničen socialni dialog, ustrezno obravnava delavska vprašanja in ne napada več naftnih delavcev zaradi sodelovanja v stavkah leta 2011; s tem v zvezi izraža zaskrbljenost zaradi aretacij naftnih delavcev, med drugim Talgata Saktaganova, Roze Tuletajeve, Maksata Dosmagambetova, Natalije Ažigaljeve, Ajman Ongarbajeve, Žanare Saktanganove ter Akžanata Aminova zaradi spopadov s policijo 16. decembra;
4. poziva Evropsko službo za zunanje delovanje naj pozorno spremlja in nadzoruje sojenje obtoženim zaradi organizacije demonstracij ter naj o njem poroča Evropskemu parlamentu;
5. obsoja še vedno trajajoče zatiranje medijev in svobode izražanja ter poziva vlado Kazahstana, naj zmanjša nadzor nad elektronskimi mediji;
6. obsoja še vedno trajajoče zatiranje opozicijskih strank in organizacij ter njihovih vodij, oblast pa poziva, naj ravna v skladu z načeli in zavezami OVSE, ki zagotavljajo svobodo govora in svobodo zbiranja;
7. poziva k takojšnji izpustitvi odvetnice Natalije Sokolove in Akžanata Aminova, predsednika stranke Alga! Vladimirja Kozlova, glavnega urednika časopisa Vzgljad Igorja Vinjavskega ter družbene aktiviste Serika Sapargalija, Ruslana Simbinova in Ajžangul Amirovo;
8. poziva kazahstanske oblasti, naj mednarodnim opazovalcem izvajanja človekovih pravic in lokalnim organizacijam civilne družbe omogočijo neoviran dostop do zahodnega Kazahstana, tam pa neodvisno spremljanje;
9. poziva kazahstansko vlado, naj obravnava vse pomanjkljivosti in napake, na katere je opozorila misija OVSE/ODIHR za opazovanje volitev v svojem predhodnem poročilu o volitvah 16. januarja,
10. pozdravlja izpustitev Jevgenija Žovtisa, direktorja kazahstanskega mednarodnega urada za človekove pravice in pravno državo, ter novinarja časopisa Vremja Tohnjaza Kučukova, hkrati pa poziva k izpustitvi vseh političnih zapornikov;
11. poziva službo za zunanje delovanje, naj v okviru tekočih pogajanj za okrepljeni sporazum opozori na ta vprašanja in poišče možnosti za spremljanje razmer z mednarodnimi organizacijami za človekove pravice in civilno družbo ter naj redno poroča Evropskemu parlamentu;
12. meni, da bi morali dokončno oblikovanje okrepljenega sporazuma o sodelovanju povezati z izpustitvijo političnih zapornikov, ki jih zadržujejo zaradi dogodkov v Žanjaoznu, in z začetkom spravnega dialoga, da bi razrešili izvorna nerešena vprašanja;
13. naroči svojemu predsedniku, naj to resolucijo posreduje visoki predstavnici/podpredsednici, Svetu, Komisiji, vladam in parlamentom držav članic, vladi in parlamentu Republike Kazahstan in Organizaciji za varnost in sodelovanje v Evropi.
