18.1.2010 B7-0034/2010 PREDLOG RESOLUCIJE k vprašanju za ustni odgovor B7‑0240/2009
v skladu s členom 115(5) poslovnika
o evropski strategiji za Podonavje
Jaromír Kohlíček
,
Miloslav Ransdorf
v imenu skupine GUE/NGL
PE432.882v01-00 B7‑0034/2010 Resolucija Evropskega parlamenta o evropski strategiji za Podonavje
Evropski parlament ,
– ob upoštevanju vprašanja Komisiji z dne 3. decembra 2009 o evropski strategiji za Podonavje ( O-0150/2009 – B7-0240/2009 ),
– ob upoštevanju člena 192 in člena 265(5) Pogodbe o delovanju Evropske unije,
– ob upoštevanju sklepov Evropskega sveta 18. in 19. junija 2009, na katerem je ta pozval Komisijo, naj do konca leta 2010 pripravi evropsko strategijo za Podonavje,
– ob upoštevanju mnenja Odbora regij „Strategija EU za Podonavje“ iz oktobra 2009,
– ob upoštevanju konvencij iz Espooja, Aarhusa in Berna o varovanju okolja,
– ob upoštevanju beograjske konvencije, ki ureja plovbo po Donavi,
– ob upoštevanju skupne izjave o razvoju celinske plovbe in varstvu okolja v Donavskem bazenu, ki so je sprejele Komisija za donavski bazen, Mednarodna komisija za varstvo reke Donave in Mednarodna komisija za savski bazen,
– ob upoštevanju členov 115(5) in 110(2) svojega poslovnika,
A. ker reka Donava povezuje deset evropskih držav: Nemčijo, Avstrijo, Slovaško, Madžarsko, Hrvaško, Srbijo, Romunijo, Bolgarijo, Moldavijo in Ukrajino, od katerih je šest držav članic Evropske unije,
B. ker je namen strategije EU za Podonavje zagotoviti skupno ogrodje za spodbujanje dialoga in sodelovanja, usmerjenega k spodbujanju družbenega razvoja in socialnega varstva, trajnostnega gospodarskega razvoja, prometa, energetske infrastrukture in okoljskega varstva ter olajšanje pretoka ljudi in blaga prek meja in spodbujanje produktivnega zaposlovanja ter socialnih in kulturnih izmenjav,
C. ker bi lahko strategija EU za Podonavje pomembno prispevala k boljšemu usklajevanju med regionalnimi in lokalnimi organi ter organizacijami, ki delujejo v Podonavju, in bi zagotovila bogastvo, trajnostni družbeni razvoj in ustvarjanje delovnih mest na tem območju,
D. ker ponuja strategija EU za Podonavje možnost spodbujanja regionalnega in čezmejnega sodelovanja v interesu nadaljnjega gospodarskega in družbenega razvoja,
E. ker je Podonavje pomembno zgodovinsko prehodno območje, ki povezuje zahodni in vzhodni del Evrope,
F. ker je zgodovina sodelovanja v Podonavju je bogata: Evropska komisija za plovbo po Donavi, ki je bila ustanovljena 30. marca 1856 in je imela sprva sedež v Galatiju v Romuniji, je bila ena prvih evropskih medvladnih organizacij, ki ima danes sedež v Budimpešti,
G. ker je po širitvi leta 2007 reka Donava postala skorajda celinska plovna pot Evropske unije in skupaj s kanalom Majne in reko Ren povezuje Severno morje s Črnim,
H. ker je delta Donave od leta 1991 območje svetovne dediščine UNESCO in je v Podonavju več posebnih zaščitenih območij ter posebnih ohranitvenih območij v okviru Nature 2000; ker sta Donava in njena delta edinstven in občutljiv ekosistem, v katerem domujejo redke rastlinske vrste, ki jih ogroža onesnaženje,
1. poziva države vzdolž Donave, naj čim prej začnejo obširna posvetovanja, da bi predstavile skupno strategijo za Podonavje;
2. poziva Komisijo, naj ta prizadevanja podpre in do konca leta 2010 predstavi svoj predlog strategije EU za Podonavje, da bi obravnavala različne vidike regionalnega sodelovanja in spodbudila sinergije med različnimi regionalnimi organi in organizacijami;
3. poziva Komisijo in države članice, naj opredelijo prednostne projekte za Podonavje;
4. meni, da bi morali imeti regionalni in lokalni organi, ki so blizu prebivalcem in se zavedajo potreb ljudi, pomembno vlogo pri oblikovanju, izvajanju in nadaljnjem razvoju strategije;
5. poudarja, da bi bilo treba strategijo EU izvajati s polno solidarnostjo med državami članicami, hkrati pa poudarja, da je treba z vsemi močmi sodelovati z drugimi sosedami v regiji, zlasti na področju družbenega razvoja, prometa, energije, okolja in kulture;
6. poudarja, da mora gospodarski razvoj Podonavja potekati hkrati z družbenim razvojem;
7. poudarja, da je potreben usklajen pristop k učinkovitejšemu in večjemu črpanju vseh razpoložljivih sredstev EU v državah vzdolž Donave, da bi izpolnili cilje strategije;
8. ugotavlja, da so za onesnaževanje Podonavja odgovorne tako države članice kot druge obrežne države; poudarja, da bo imelo varstvo okolja v porečju Donave velik pomen za razvoj kmetijstva in podeželja v regiji;
9. zahteva posebne ukrepe za zmanjšanje onesnaženosti Donave in preprečevanje nadaljnjih izpustov nafte in drugih strupenih in škodljivih snovi, ki naj jih izvajajo Evropska unija, njene države članice in vse obrežne države;
10. poudarja, da je treba varovati in povečati ribje staleže v Donavi; poziva Komisijo, naj pripravi celovit načrt za ohranjanje in obnovitev naravnega staleža jesetra v Donavi;
11. poziva Komisijo, države članice in vse obrežne države, naj spodbujajo in izvajajo skupne projekte o energetski učinkovitosti ter obnovljivih virih energije (saj je regija dober potencialni vir bioenergije) in uporabo sončne, vetrne in vodne energije;
12. poudarja, da mora biti ustrezna presoja vplivov na okolje pogoj za vse infrastrukturne projekte, povezane z energijo, da se zagotovi izpolnjevanje mednarodnih standardov o varstvu okolja;
13. predlaga povezovanje prometnih sistemov držav članic EU s sistemi sosednjih držav v Podonavju ter poudarja, kako pomembno je sprejeti določbe za projekte somodalnosti;
14. ima navigacijski sistem celinskih plovnih poti za pomemben dejavnik za razvoj prometa v regiji;
15. predlaga, naj se okrepi vseevropsko omrežje, da se izboljša intermodalnost v vsej regiji ter poveča povezanost s Črnim morjem prek cestnih in železniških poti (tovorni koridorji ter železniške proge za visoke hitrosti;
16. meni, da je turizem pomemben način spodbujanja trajnostne rasti in družbenega razvoja v regiji;
17. podpira programe, ki so usmerjeni k izboljšavi multikulturnega okolja v Podonavju s pospeševanjem mednacionalne mobilnosti, spodbujanjem kulturnega dialoga, priznavanjem kulturne raznolikosti ter varstvom kulturne in zgodovinske dediščine;
18. poziva Komisijo, naj tesno sodeluje z Evropskim parlamentom pri opredeljevanju prednostnih nalog za razvoj strategije EU za Podonavje in ga redno obvešča o napredku pri izvajanju te strategije ter se z njim redno posvetuje;
19. predlaga vrhunsko srečanje za Podonavje, na katerem naj se vsaki dve leti srečajo vse države regije, njegovi sklepi pa se predstavijo Evropskemu svetu, Evropskemu parlamentu in parlamentom sodelujočih držav;
20. naroči svojemu predsedniku, naj to resolucijo posreduje Svetu, Komisiji in drugim zadevnim institucijam.
