A7-0244/2010
3.9.2010
POROČILO
o zahtevi za odvzem imunitete Viktorju Uspaskichu
(2009/2147(IMM))
Odbor za pravne zadeve
Poročevalec:
Bernhard Rapkay
PE 445.740v04-00
VSEBINA
PREDLOG SKLEPA EVROPSKEGA PARLAMENTA.............................................................3
OBRAZLOŽITEV.......................................................................................................................5
IZID KONČNEGA GLASOVANJA V ODBORU...................................................................10
PREDLOG SKLEPA EVROPSKEGA PARLAMENTA
o zahtevi za odvzem imunitete Viktorju Uspaskichu
( 2009/2147(IMM) )
Evropski parlament ,
– ob upoštevanju zahteve za odvzem imunitete Viktorju Uspaskichu, ki so jo posredovale litovske sodne oblasti dne 14. julija 2009 in ki je bila razglašena na plenarnem zasedanju 7. oktobra 2009,
– po zagovoru Viktorja Uspaskicha v skladu s členom 7(3) svojega poslovnika,
– ob upoštevanju členov 8 in 9 Protokola o privilegijih in imunitetah Evropske unije, ki je priloga k Pogodbam,
– ob upoštevanju sodb Sodišča Evropske unije z dne 12. maja 1964 in 10. julija 1986
Zadeva 101/63 Wagner v Fohrmann and Krier [1964] ECR 195 in zadeva149/85 Wybot v Faure and Others [1986] ECR 2391. ,
– ob upoštevanju 62. člena ustave Republike Litve,
– ob upoštevanju člena 6(2) in člena 7 svojega poslovnika,
– ob upoštevanju poročila Odbora za pravne zadeve ( A7-0244/2010 ),
A. ker je bil zoper Viktorja Uspaskicha, poslanca Evropskega parlamenta, začet kazenski postopek, in sicer je v postopku, ki poteka pred Okrožnim sodišče v Vilni, obtožen kaznivih dejanj po členu 24(4) v zvezi s členoma 222(1) in 220(1), po členu 24(4) v zvezi s členoma 220(1) in 205(1) in po členu 24(4) v zvezi s členom 205(1) kazenskega zakonika Litve,
B. ker po členu 9 Protokola o privilegijih in imunitetah Evropske unije člani med zasedanjem Evropskega parlamenta uživajo na ozemlju svoje države imunitete, priznane poslancem parlamenta te države, in ker se na imuniteto ni mogoče sklicevati, kadar se člana zaloti pri storitvi kaznivega dejanja, in ker to Evropskemu parlamentu ne preprečuje uresničevanje pravice do odvzema imunitete svojemu članu,
C. ker se obtožnica zoper Viktorja Uspaskicha ne nanaša na mnenja, ki so bila izražena, ali glasove, ki so bili oddani pri opravljanju njegovih dolžnosti člana Evropskega parlamenta,
D. ker po 62. členu ustave Republike Litve poslanec nacionalnega parlamenta (seimasa) ni kazensko odgovoren, ne sme biti priprt in mu prostost ne sme biti omejena na drug način brez soglasja parlamenta,
E. ker 62. člen nadalje določa, da člana seimasa ni mogoče preganjati zaradi njegovega glasovanja ali govorov v seimasu, čeprav lahko odgovarja v skladu s splošnim postopkom zaradi razžalitve ali obrekovanja,
F. ker je Viktor Uspaskich obtožen kaznivih dejanja ponarejanja računovodskih izkazov v zvezi s financiranjem politične stranke v obdobju pred njegovo izvolitvijo v Evropski parlament,
G. ker niso bili predloženi trdni dokazi o obstoju fumus persecutionis in ker kazniva dejanja, katerih je obtožen Viktor Uspaskich, nimajo nobene zveze z njegovimi dejavnostmi poslanca Evropskega parlamenta,
H. ker je zato primerno, da se mu odvzame imuniteta,
1. se odloči odvzeti imuniteto Viktorju Uspaskichu;
2. naroči svojemu predsedniku, naj ta sklep in poročilo pristojnega odbora nemudoma posreduje ustreznemu organu Republike Litve.
OBRAZLOŽITEV
I. DEJSTVA
Na zasedanju 7. oktobra 2009 je predsednik v skladu s členom 6(2) poslovnika razglasil, da je prejel pismo litovskih pravosodnih oblasti z dne 14. julija 2009 z zahtevo za odvzem imunitete Viktorju Uspaskichu.
Predsednik je pismo v skladu s členom 6(2) poslovnika posredoval Odboru za pravne zadeve.
Glavnemu državnemu tožilcu republike Litve je bilo s sklepom Okrožnega sodišča v Vilni z dne 29. junija 2009 naloženo, da Evropski parlament zaprosi, naj odvzame imuniteto svojemu članu Viktorju Uspaskichu, zoper katerega se je začel kazenski postopek z opr. št. 1-38/2009, in sicer zato, da se lahko kazenski postopek, začet zoper njega, nadaljuje in da se lahko izvrši sklep o varščini, ki je bil kot previdnostni ukrep izdan zoper njega.
Viktor Uspaskich je v postopku, ki poteka pred Okrožnim sodiščem v Vilni, obtožen kaznivih dejanj po členu 24(4) v zvezi s členoma 222(1) in 220(1), po členu 24(4) v zvezi s členoma 220(1) in 205(1) in po členu 24(4) v zvezi s členom 205(1) kazenskega zakonika Litve.
Obtožba Viktorja Uspaskicha bremeni, da je med 13. julijem 2004 in 17. majem 2006 v Vilni kot predsednik delavske stranke skupaj z drugimi osebami za namene: a) nezakonitega financiranja politične stranke, in sicer delavske stranke, in b) izmikanja ustreznemu nadzoru financiranja stranke in njenih političnih kampanj vodil organizirano skupino, ki je bila vzpostavljena za storitev številnih kaznivih dejanj. S tem namenom je med letoma 2004 in 2006 osebju naročil, naj vodi nezakonite lažne izkaze za delavsko stranko, rezultat tega pa je bil, da za leta 2004, 2005 in 2006 ni mogoče popolnoma ugotoviti obsega premoženja in obveznosti stranke ter njene strukture.
Viktor Uspaskich, ki je bil po 21. členu zakona o računovodstvu Republike Litve odgovoren za organizacijo računovodstva stranke in je deloval za račun in v interesu delavske stranke kot pravne osebe, je obtožen, da je spomladi leta 2004 neki osebi dal navodilo, naj za delavsko stranko vodi „dvojno“ računovodstvo. Ukazal naj bi tudi, da se podatki o transakcijah in poslovnih dejavnostih, ki jih je treba vnesti v izkaze, pa tudi neuradni prejemki in izdatki v denarju in premoženju v zvezi z dejavnostmi delavske stranke, vnesejo v neuradne poslovne knjige. Dal naj bi tudi natančna navodila o tem, da je treba nekatere gospodarske in finančne operacije opraviti mimo uradnih vnosov v računovodske izkaze stranke.
9. decembra 2008 se je litvanski parlament (seimas) strinjal, da se Viktorju Uspaskichu v zvezi z istimi postopki odvzame imuniteta. Poleg tega je treba poudariti, da Viktor Uspaskich v času, ko naj bi bila storjena očitana mu kazniva dejanja, ni bil poslanec Evropskega parlamenta.
II. PRAVO
(a) Union law
Člen 8:
Zoper člana Evropskega parlamenta se ne sme začeti preiskava, ne sme biti priprt niti se zoper njega ne sme začeti sodni postopek zaradi mnenja ali glasu, ki ga je izrekel pri opravljanju svojih dolžnosti.
Člen 9:
Med zasedanjem Evropskega parlamenta njegovi člani uživajo:
a. na ozemlju svoje države imunitete, priznane poslancem parlamenta te države;
b. na ozemlju drugih držav članic imuniteto pred kakršnim koli ukrepom ali priporom in sodnim postopkom.
Za člane velja imuniteta tudi med tem, ko potujejo do kraja zasedanja Evropskega parlamenta in nazaj.
Kadar je poslanec zaloten pri storitvi kaznivega dejanja, sklicevanje na imuniteto ni mogoče in Evropskemu parlamentu ne preprečuje uresničevanja pravice do odvzema imunitete svojemu poslancu.
Postopek v Evropskem parlamentu urejata člena 6 in 7 poslovnika. Ustrezne določbe se glasijo:
Člen 6 – Odvzem imunitete:
1. Parlament si pri izvajanju svojih pooblastil v zvezi s privilegiji in imunitetami predvsem prizadeva ohranjati integriteto kot demokratična zakonodajna skupščina in zagotoviti neodvisnost poslancev pri opravljanju njihovih nalog.
2. Vsaka zahteva za odvzem imunitete poslancu, ki jo na predsednika naslovi pristojni organ države članice, se razglasi v Parlamentu in posreduje pristojnemu odboru.
(...)
Člen 7 – Postopki v zvezi z imuniteto:
1. Pristojni odbor nemudoma in po vrstnem redu njihove vložitve preuči zahteve za odvzem ali zaščito imunitete in privilegijev.
2. Odbor predlaga sklep, ki priporoča zgolj sprejetje ali zavrnitev zahteve za odvzem imunitete ali zahteve za zaščito imunitete in privilegijev.
3. Odbor lahko od zadevnega organa zahteva kakršno koli informacijo ali pojasnilo, ki se mu zdi potrebno za oblikovanje mnenja, ali je imuniteto treba odvzeti ali zaščititi. Zadevni poslanec ima možnost zagovora; predloži lahko vse dokumente ali druge pisne dokaze, ki se mu zdijo pomembni. Zastopa ga lahko drug poslanec.
(...)
7. Odbor lahko poda obrazloženo mnenje o pristojnosti organa in dopustnosti zahteve, vendar se v nobenem primeru ne izreče niti o krivdi ali nekrivdi poslanca niti o tem, ali mnenja oziroma dejanja, ki so mu pripisana, upravičujejo kazenski pregon, četudi se pri obravnavi zahteve podrobno seznani z dejstvi primera.
(...)’
(b) Nacionalno pravo
Ustava Republike Litve
(Sprejeli so jo državljani Republike Litve na referendumu 25. oktobra 1992, veljati je začela 2. novembra 1992)
62. člen
Osebnost poslanca seimasa je nedotakljiva.
Poslanec seimasa ni kazensko odgovoren, ne sme biti priprt oziroma mu prostost ne sme biti omejena na drug način brez soglasja seimasa.
Poslanec seimasa ni kazensko odgovoren za glas ali govor, ki ga je izrekel v seimasu. Lahko pa odgovarja v skladu s splošnim postopkom zaradi razžalitve ali obrekovanja.
Statut seimasa Republike of Litve
(17. februar 1994, št. I-399)
(Kakor je bil nazadnje spremenjen 23. aprila 2009 – št. XI-228)
22. člen: Imuniteta poslanca seimasa
1. Osebnost poslanca seimasa je nedotakljiva.
2. Poslanec seimasa ni kazensko odgovoren za glas ali govor, ki ga je izrekel v seimasu, to je na njegovih sejah ali sejah njegovih odborov, komisij in parlamentarnih skupin. Lahko pa odgovarja v skladu s splošnim postopkom zaradi razžalitve ali obrekovanja..
3. Zoper poslanca seimasa se ne sme začeti kazenski postopek, ne sme biti priprt oziroma mu svoboda ne sme biti omejena na drug način brez soglasja seimasa, razen če je bil zaloten pri kaznivem dejanju (in flagrante delicto). V teh primerih mora generalni državni tožilec o tem nemudoma obvestiti seimas.
Litovski kazenski zakonik:
24. člen: Udeležba pri kaznivem dejanju in vrste udeležbe
1. Udeležba je naklepno skupno sodelovanje pri storitvi kaznivega dejanja dveh ali več pravno sposobnih oseb, ki so dosegle starost iz 13. člena tega zakonika.
2. Udeležba pri kaznivem dejanju vključuje storilca, organizatorja, napeljevalca in pomočnika.
3. Storilec je oseba, ki je storila kaznivo dejanje, bodisi sama ali z vključitvijo pravno nesposobnih oseb ali oseb, ki še niso dosegle starosti iz 13. člena tega zakonika, ali drugih oseb, ki niso krive za storitev tega dejanja. Če je kaznivo dejanje storilo več ljudi skupaj, se vsakega od njih šteje za storilca/sostorilca.
4. Organizator je oseba, ki je ustanovila organizirano skupino ali hudodelsko združbo, jo je vodila ali je usklajevala dejavnosti njenih članov ali je pripravila kaznivo dejanje ali je bila odgovorna za njegovo storitev.
5. Napeljevalec je oseba, ki drugo osebo napelje k storitvi kaznivega dejanja.
6. Pomočnik je oseba, ki pomaga pri storitvi kaznivega dejanja tako, da da nasvet ali navodila, da na razpolago sredstva ali odstrani ovire za storitev, ščiti druge udeležence, vnaprej obljubi, da bo prikrila storilca, sredstva, s katerimi bo kaznivo dejanje storjeno, sledi kaznivega dejanja, predmete, nastale s kaznivim dejanjem, ali premoženjsko korist, pridobljeno s kaznivim dejanjem, pa tudi oseba, ki vnaprej obljubi, da bo poskrbela za predmete, nastale s kaznivim dejanjem, ali premoženjsko korist, pridobljeno s kaznivim dejanjem.
222. člen: Goljufivo vodenje računovodstva
1. Kdor goljufivo vodi računovodske izkaze, ki so obvezni po zakonu, ali prikrije, uniči ali poškoduje računovodsko dokumentacijo, pri čemer deloma ali popolnoma onemogoči, da se ugotovijo njegove dejavnosti, zneski ali struktura premoženja, njegovo stanje in obveznosti, se kaznuje z denarno kaznijo, aretacijo ali z zaporno kaznijo do štirih let.
2. Pravna oseba je tudi odgovorna za dejanja iz tega člena.
220. člen: Posredovanje napačnih podatkov o prejemkih, dobičku ali premoženju
1. Kdor z namenom, da se izogne plačilu davkov, v davčno napoved ali poročilo, odobreno po veljavnem postopku, ali drug dokument vpiše podatke o svojih prejemkih, dobičku ali premoženju, za katere se ve, da so napačni, in te podatke posreduje pooblaščenemu državnemu organu, se kaznuje s prepovedjo opravljanja poklica ali dejavnosti ali z zaporno kaznijo do treh let.
2. Kdor stori kaznivo dejanje iz 1. odstavka tega člena z namenom, da se izogne plačilu davkov v znesku, ki ne presega 10 MSL, se obravnava za prekršek in se kaznuje z družbeno koristnim delom, denarno kaznijo ali z omejitvijo prostosti.
3. Pravna oseba je tudi odgovorna za dejanja iz tega člena.
205. člen: Zavajajoča izjava o dejavnostih pravne osebe
1. Kdor v imenu pravne osebe v uradnem poročilu ali prošnji navede zavajajoče podatke o dejavnostih ali premoženju pravne osebe in tako zavede upravni organ, mednarodno javno organizacijo, upnika, člana pravne osebe ali drugo osebo, ki zaradi tega utrpi veliko premoženjsko škodo, se kaznuje s prepovedjo opravljanja poklica ali dejavnosti ali z omejitvijo prostosti ali z aretacijo ali z zaporno kaznijo do dveh let.
2. Pravna oseba je tudi odgovorna za dejanje iz tega člena.
III. SPLOŠNE UGOTOVITVE IN OBRAZLOŽITEV PREDLAGANE ODLOČITVE
Kar zadeva veljavnost člena 8 Protokola o privilegijih in imunitetah Evropske unije, je treba poudariti, da se obtožbe zoper Viktorja Uspaskicha ne nanašajo na mnenja, ki so bila izražena, ali glasove, ki so bili oddani pri opravljanju njegovih dolžnosti poslanca Evropskega parlamenta.
Kar zadeva člen 9 omenjenega protokola, pa je – glede na dejstvo, da se obtožnica proti Viktorju Uspaskichu nanaša na dejanja, storjena v Litvi, katere državljanstvo je imel takrat – veljaven le naslednji del: a) „Med zasedanjem Evropskega parlamenta njegovi poslanci uživajo a) na ozemlju svoje države imunitete, priznane poslancem parlamenta te države.”
Obseg poslanske imunitete je v Litvi zelo podoben imuniteti, ki jo imajo po členu 9 protokola poslanci Evropskega parlamenta na ozemlju države članice, ki ni njihova država, kar je mogoče ugotoviti iz člena 62(1) litovske ustave (glej zgoraj). Treba je poudariti, da je litovski parlament (seimas) Viktorju Uspaskichu, preden je bil izvoljen v Evropski parlament, za isti primer odvzel poslansko imuniteto, kar kaže na to, da v svoji državi ne uživa poslanske imunitete.
V skladu z ustaljeno prakso bi se Evropski parlament lahko odločil, da prizna imuniteto enega svojih poslancev, če bi obstajal sum, da je namen pregona oškodovanje poslančevega političnega delovanja. V tem primeru pa niso bili pridobljeni dokazi, ki bi kazali na to, da gre za fumus persecutionis, in ki bi torej zahtevali, da Parlament zavrne zahtevo za odvzetje imunitete Viktorju Uspaskichu.
Ugotavlja se, da so litovski organi polno sodelovali v postopku pred Odborom za pravne zadeve in so dali zadovoljive odgovore in jamstva.
Na podlagi zgoraj povedanega in listin, ki so na voljo, je treba ugotoviti, da ni razloga zato, da se Viktorju Uspaskichu ne bi odvzela poslanska imuniteta.
IV. SKLEP
Na osnovi zgornjih preudarkov in v skladu s členom 6(2) poslovnika ter po preučitvi razlogov za in proti odvzemu poslančeve imunitete Odbor za pravne zadeve priporoča, da Evropski parlament Viktorju Uspaskichu odvzame poslansko imuniteto.
IZID KONČNEGA GLASOVANJA V ODBORU
Datum sprejetja
2.9.2010
Izid končnega glasovanja
+:
–:
0:
10
3
2
Poslanci, navzoči pri končnem glasovanju
Luigi Berlinguer, Françoise Castex, Lidia Joanna Geringer de Oedenberg, Klaus-Heiner Lehne, Antonio Masip Hidalgo, Bernhard Rapkay, Evelyn Regner, Alexandra Thein, Diana Wallis, Zbigniew Ziobro, Tadeusz Zwiefka
Namestniki, navzoči pri končnem glasovanju
Piotr Borys, Vytautas Landsbergis, Eva Lichtenberger, Toine Manders, Derek Vaughan
