VPRAŠANJE ZA USTNI ODGOVOR Z RAZPRAVO O-0076/08
v skladu s členom 108 Poslovnika
predložila
Monica Frassoni
, v imenu skupine Verts/ALE
za Komisijo
Zadeva: vzpostavitev baze podatkov s prstnimi odtisi Romov v Italiji
Italijanski minister za notranje zadeve je 25. junija v času predstavitve v ustavnem odboru italijanskega parlamenta izjavil, da policija zbira prstne odtise Romov v okviru niza pregledov, ki se izvajajo v romskih naselbinah v večjih mestih, in da prstne odtise jemljejo tudi mladoletnim. Kaže, da italijanski organi kazenskega pregona te podatke hranijo v na novo oblikovani posebni podatkovni bazi pod nadzorom prefektov, ki so postali izredni komisarji za nujno vprašanje Romov in imajo izredna pooblastila. Namen, cilji, dostop in druga zagotovila za varstvo podatkov še niso bila pojasnjena. Minister je v času predstavitve izjavil, da to zbiranje ni etnične narave, ampak je odvzem prstnih odtisov predviden za vse prebivalce (v naselbinah), tudi za mladoletne, da bi se izognili pojavom kot je prosjačenje: končni cilj je omogočiti tistim, ki ostanejo, da živijo v sprejemljivih razmerah, značilnih za civilno družbo.
Je Komisija seznanjena z oblikovanjem podatkovne baze o Romih v Italiji? Ali Komisija ne meni, da je takšna podatkovna baza rasnega in etničnega izvora, saj se prstni odtisi zbirajo le pri Romih, italijanskim državljanom pa ni treba opraviti podobnega postopka? Ali Komisija ne meni, da to predstavlja očitno diskriminacijo na podlagi rase, etnične pripadnosti in državljanstva? Ali Komisija ne meni, da zbiranje prstnih odtisov Romov in oblikovanje baze podatkov o njih pomeni kršenje človekovih pravic in temeljnih svoboščin, načela enakosti in nediskriminacije, pravice do zasebnosti in pravil o varstvu podatkov, ki so priznani v Evropski konvenciji o človekovih pravicah in v zadevni sodni praksi, Listini EU o temeljnih pravicah, pogodbah EU in zlasti v členu 6 Pogodbe o EU in v političnih pooblastilih iz člena 12 (prepoved diskriminacije na podlagi narodnosti ) in člena 13 Pogodbe o EU (prepoved diskriminacije na podlagi rase in etničnega izvora) ter tudi v direktivi o enakem obravnavanja oseb ne glede na raso ali narodnost (2000/43/ES) in v direktivi o prostem gibanju (2004/38/ES) ? Bo Komisija izrazila svojo zaskrbljenost pred italijansko vlado? Kako namerava Komisija zagotoviti, da bo sedanji položaj Romov v Italiji obravnavan v skladu z evropskimi standardi na področju človekovih pravic in temeljnih svoboščin?
UL L 180 z dne 19.7.2000, str. 22. UL L 158 z dne 30.4.2004, str. 77.