Zelena luč za program "Marco Polo II"
Promet
2006-05-17 - 12:59
Poslanci Evropskega parlamenta so v sredo v drugem branju postopka soodločanja sprejeli predlog uredbe za dodelitev evropskih sredstev za večjo okoljsko učinkovitost sistema tovornega prometa, kar je tako imenovani program Marco Polo II.
Analize kažejo, da se bo - če ne bo ukrepanja - obseg tovornega prometa na evropskih cestah do leta 2013 povečal za 60 odstotkov. Potrditev poročila, ki ga je pripravil poslanec Reinhard RACK (EPP-ED, AT) iz odbora za promet in turizem o programu Marco Polo II je korak na poti k omilitvi te napovedi. Cilj programa je vzpostavitev "pomorskih avtocest", krajših plovnih koridorjev, na katere naj bi preusmerili tovorni promet s cest, kar naj bi poleg razbremenitve cestnega omrežja prineslo tudi boljšo racionalizacijo prometa, logistike in oskrbe. Program se bo se začel 1. januarja 2007 in bi trajal do konca leta 2013, zanj pa bo iz evropskega proračuna namenjenih 400 milijonov evrov sredstev.
Parlament je podprl večino predlogov Komisije, dodal pa je tudi kompromisna dopolnila, ki so jih skupaj vložile politične skupine Evropske ljudske stranke, socialdemokratov, liberalcev, Zelenih in Združenja za Evropo narodov. Med njimi je na primer znižanje praga sofinanciranja, da bi se lahko v program vključila tudi mala in srednje velika podjetja ter več pozornosti okoljskim vprašanjem in regijam z razvojnimi težavami.
Program poleg 25 držav članic Unije zajema še države pristopnice, članice EFTA, države JV Evrope, Rusijo in Ukrajino in je nadaljevanje programa Marco Polo I , za preusmeritev tovora s cest na morje, železnice in reke. Marco Polo II uvaja "pomorske avtoceste", ki naj bi omogočile neposredno preusmeritev tovora s cest na krajše plovne koridorje ali kombinacijo teh koridorjev z drugimi oblikami transporta. Njihova ustrezna uporaba bi omogočila strateško preusmeritev tovora s cest na druge oblike transporta, ob prilagodljivosti naročniku in z neposredno dostavo naslovniku
S sprejetjem kompromisnega predloga v prvem branju postopka soodločanja je zakonodajni postopek zaključen, zato bo program lahko začel delovati 1. januarja 2007.
20060512IPR08051 Reinhard Rack - Večja okoljska učinkovitost sistema tovornega prometa ("Marco Polo II")
-//EP//TEXT REPORT A6-2005-0408 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
