Evropski parlament - pregled leta 2005
Institucije
2005-12-20 - 00:05
Evropski poslanci za Evropsko ustavo
Leto 2005 se izteka, zato lahko pod njim potegnemo črto. Letos so poslanci pet tisočkrat oddali svoj glas o različnih zakonodajnih predlogih, ki se neposredno tičejo nas, evropskih državljanov, zaposlenih in potrošnikov. Minulih dvanajst mesecev sta Evropsko unijo zaznamovali tudi dve krizi: zavrnitev Evropske ustave v dveh državah članicah in nesoglasja glede bodočega financiranja Unije, ki so se pomirila s sprejemom finančne perspektive na decembrskem vrhu v Bruslju.
Kaj je bil največji dogodek leta 2005? Za večino vodij parlamentarnih političnih skupin je to zavrnitev Evropske ustave na referendumih v Franciji in na Nizozemskem. Hans-Gert Poettering , nemški vodja politične skupine Evropske ljudske stranke (EPP-ED) meni, da zaradi jasnega glasu proti ustavi v dveh državah, "EU ostaja brez političnih in pravnih struktur, ki so nujne za zvezo petindvajsetih članic". Britanec Graham Watson , vodja liberalcev (ALDE), prav tako poudarja negativne posledice referendumskega izida v Franciji, medtem ko se Martin Schulz , nemški vodja socialdemokratov (PES), osredotoča na "zmago" ustave na referendumih v Španiji in Luksemburgu, kjer so pred glasovanji potekale številne javne razprave. Po mnenju Monice Frassoni , italijanske sopredsednice politične skupine Zelenih/Evropske svobodne zveze, je "dvakratni ne potisnil EU v doslej nepredstavljivo krizo". Francis Wurtz , francoski vodja Konfederalne skupine Evropske združene levice/Zelene nordijske levice, poudarja: "Zdaj se postavlja vprašanje, v katero smer se razvija evropski projekt?" Jens-Peter Bonde , danski vodja skupine neodvisnosti/demokracije, pa meni, da sta prav francoska in nizozemska zavrnitev Evropske ustave lahko razlog za pozitivno oceno leta 2005.
Na zakonodajnem področju je leto 2005 prineslo nekaj pomembnih sprememb za nadaljnje delovanje Unije
Okolje in industrija
Sveženj določil, znan po kratici REACH (direktiva in uredba o registraciji in ocenjevanju kemikalij), je eden od pomembnejših mejnikov, saj se tiče tako varovanja okolja, kakor tudi zdravja ljudi, konkurenčnosti podjetij in trga delovne sile. Še ena odločitev parlamenta je prišla na naslovnice časnikov – zavrnitev predloga direktive o patentiranju računalniških izumov. Evropski poslanci so nasprotovali tako nameri, da bi proizvajalci lahko patentirali splošno dostopne iznajdbe na področju računalniške tehnologije, kakor tudi neupoštevanju mnenja parlamenta s strani Komisije in Sveta EU.
Pravice potrošnikov
Seznam prepovedanih načinov poslovanja v Evropski uniji je eden najpomembnejših elementov zakonodaje o varstvu potrošnikov. Poslanci so se zavzeli za oblikovanje še ene črne liste – tistih letalskih prevoznikov, ki so se izkazali za nevarne. Železniškim potnikom pa bodo v prihodnosti zagotovljena povračila voznine v primerih zamud, medtem ko naj bi sprostitev trga za ponudnike storitev pripeljala do boljše konkurenčnosti na tirih.
Tržna in socialna Evropa
Evropski model je pred preizkušnjo: kako se učinkovito odzivati na zahteve trga in obenem ohraniti takšne socialne ugodnosti, ki zagotavljajo blaginjo in želeno kakovost življenja. Primer zapletenega iskanja ravnotežja je razprava o direktivi o storitvah. Predlog direktive o delovnem času, ki jo je parlament maja sprejele v prvem branju, pa bo prihodnje leto še predmet pogajanj s Svetom EU.
Temeljne svoboščine in človekove pravice
Evropsko sodišče je v primeru pritožbe Evropskega parlamenta na sporazum med EU in ZDA o posredovanju podatkov o letalskih potnikih ameriškim oblastem razsodilo v prid parlamenta. Vendar sta se po drugi strani parlament in Svet EU dogovorila o direktivi o shranjevanju telekomunikacijskih podatkov, ki naj bi omogočila lažjo preiskavo morebitnih terorističnih dejanj z vpogledom v podatke o telefonskem prometu v fiksnih in mobilnih omrežjih, poslanih kratkih sporočilih in uporabi medmrežja, pri tem pa naj ne bi bila kršene pravice do zasebnosti.
Evropski poslanci delujejo tudi prek meja Unije. Opazovanje volitev, podelitev nagrade Saharov trem nagrajencem in posredniška vloga v "oranžni revoluciji" v Ukrajini je le nekaj primerov, kako si parlament prizadeva za uveljavitev demokratičnih vrednot po vsem svetu.
20051215STO03775
SL
1
PHOTO
20051214PHT03753.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
