Vprašanje za ustni odgovor O-000193/2011
za Svet
Člen 115 poslovnika
Sonia Alfano
,
Renate Weber
, Baroness
Sarah Ludford
,
Jan Mulder
,
Louis Michel
,
Nathalie Griesbeck
,
Ramon Tremosa i Balcells
,
Nadja Hirsch
,
Stanimir Ilchev
,
Jens Rohde
v imenu skupine ALDE Zadeva: Zmanjševanje razkoraka med protikorupcijsko zakonodajo in realnostjo
Komisija je 6. junija 2011 sprejela sveženj ukrepov za boj proti korupciji v EU, ki po ocenah znaša kar okrog 1 % BDP EU (120 milijard EUR letno) ter zelo negativno in škodljivo vpliva na gospodarstvo in finance EU ter držav članic, na konkurenco in notranji trg ter na zaupanje v demokratične institucije in politično vodstvo. Ta protikorupcijski zakonodajni sveženj vsebuje: (1) sporočilo o boju proti korupciji v EU, ki navaja, da je izvajanje pravnega okvira za boj proti korupciji neuravnoteženo in nezadovoljivo, da je izvrševanje nezadostno in da ni dovolj trdne politične zaveze za boj proti korupciji; predlog o oblikovanju novega mehanizma za spremljanje, v okviru katerega bi bila Komisija zadolžena za pripravo polletnega poročila o boju proti korupciji v EU, ter večji poudarek na boju proti korupciji v vseh ustreznih politikah EU; (2) sklep o ustanovitvi mehanizma EU za poročanje o boju proti korupciji, prvo poročilo o tem pa naj bi bilo objavljeno v letu 2013, nato pa dvakrat letno; (3) poročilo o izvajanju Okvirnega sklepa Sveta 2003/568/PNZ o boju proti korupciji v zasebnem sektorju, ki razkriva, da je prenos v državah članicah še vedno nezadovoljiv; (4) poročilo o podrobnostih sodelovanja EU v skupini držav proti korupciji Sveta Evrope (GRECO).
- Kako bo Svet zagotovil, da se že veljavna evropska in mednarodna zakonodaja v celoti in pravilno izvaja v državah članicah in se po potrebi tudi okrepi?
- Katere nove zakonodajne pobude so potrebne, da bi zagotovili učinkovit boj držav članic proti korupciji z ostrejšimi sankcijami in ukrepi?
- Ali je Svet pripravljen na podlagi člena 83(1) PDEU podpreti minimalna pravila o opredelitvi korupcije in o ustreznih kaznih, glede na čezmejne učinke korupcije in njen vpliv na notranji trg?
- Ali bo Svet sprejel ukrepe za krepitev preglednosti, ki je učinkovito sredstvo za boj proti korupciji? Če to namerava storiti, ali nam lahko pove tudi, katere ukrepe ima v mislih?,
- Ali bo v svoja prizadevanja vključil tudi Parlament? Če to namerava storiti, bi prosil tudi, naj pove, kako bo potekalo to sodelovanje.
