VPRAŠANJE ZA USTNI ODGOVOR Z RAZPRAVO O-0129/08
v skladu s členom 108 Poslovnika
predložila
Baroness Sarah Ludford
,
Ignasi Guardans Cambó
,
Sophia in 't Veld
in
Marco Cappato
, v imenu skupine ALDE
za Svet
Zadeva: Preselitev zapornikov iz Guantanama
Po več letih brezpravnega pridržanja ostaja v Guantanamu približno 55 oseb, ki niti pred vojaškimi komisijami ZDA niti v katerem koli drugem sodnem postopku nikoli niso bile obtožene kakršnih koli kaznivih dejanj in za katere se takšne obtožbe ne pričakujejo. ZDA so tako za približno 30 oseb že priznale, da niso osumljene ničesar in bi lahko bile izpuščene, vendar jih ni mogoče vrniti v njihove države izvora, ker jim tam grozi preganjanje in mučenje.
Ob upoštevanju, da
je Evropski parlament sprejel že več resolucij, v katerih je pozval k zaprtju zapora v Guantanamu in države članice Evropske unije prosil, naj ponudijo humanitarno zaščito osebam, ki so tam nezakonito pridržane in katerim bi bilo treba odobriti status političnih beguncev,
je izvoljeni predsednik Barack Obama večkrat poudaril, da zaprtje nezakonitega zapora v zalivu Guantanamo sodi med prednostne naloge,
je treba v procesu zapiranja ameriškega ekstrateritorialnega zapora v Guantanamu dati prednost izpustitvi zapornikov, ki niso osumljeni ničesar, in bi jih bilo treba vrniti v njihove države ali jim odobriti status beguncev,
je več držav članic EU sodelovalo pri nezakonitem prevozu ujetnikov v Guantanamo in tajne zapore, katerih obstoj je priznal predsednik Bush, in/ali pri njihovem tamkajšnjem pridržanju s strani ameriške obveščevalne agencije CIA in vojske ZDA ter morajo zato deliti odgovornost z ZDA glede izpustitve in preselitve zapornikov, ki bi jim bilo treba odobriti status beguncev, in obenem zahtevati, da se proti tistim, proti katerim je mogoče sestaviti obtožnice, nemudoma uvede ustrezen sodni postopek.
Ali je Svet ali katera koli država članica prejela kakršno koli zahtevo vlade ZDA in/ali posamično zahtevo s ciljem preselitve zapornikov iz Guantanama? Če da, kakšni so bili odzivi in rezultati ter na kakšni pravni podlagi je bila sprejeta odločitev?
Ali je Svet ali katera koli država članica v odnosu do vlade ZDA že ukrepala, da bi zagotovila, da bo proti osumljenim terorizma, proti katerim bo vložena obtožnica zaradi morebitnih zločinov in jih ZDA zadržujejo v zalivu Guantanamo ali v katerem od tajnih zaporov, nemudoma izpeljan ustrezen sodni postopek? Če da, kateri so bili ti ukrepi? Če ne, katere pobude bodo sprejete v zvezi s tem?
