Vprašanje za ustni odgovor O-0137/2010
za Komisijo
Člen 115 poslovnika
Heidi Hautala
,
Malika Benarab-Attou
,
Franziska Katharina Brantner
,
Hélène Flautre
,
Ulrike Lunacek
,
Raül Romeva i Rueda
,
Margrete Auken
v imenu skupine Verts/ALE Zadeva: Kriminalizacija stikov med institucijami EU in zagovornikov človekovih pravic v Tuniziji
Tunizijski parlament je 15. junija 2010 sprejel novo spremembo člena 61a kazenskega zakonika, ki obravnava kršenje tunizijske zunanje varnosti. Člen 61a trenutno kriminalizira stike „z agenti tujih sil, da bi se spodkopale vojaške ali diplomatske razmere v Tuniziji“. Tunizijci so lahko za to kaznivo dejanje obsojeni na 20 let zapora z minimalno kaznijo petih let. Nova zakonodaja določa, da bo kaznovan vsak Tunizijec, ki vzpostavi stike z agenti, institucijo ali organizacijo tuje države, da bi ogrozil „temeljne interese Tunizije“ in njeno „gospodarsko varnost“.
Kazenski zakonik je bil spremenjen, da bi kriminaliziral aktiviste na področju človekovih pravic zaradi njihove zagovorniške dejavnosti in da bi se zlasti osredotočil na zagovornike človekovih pravic, ki so se pred kratkim srečali z evropskimi uradniki in poslanci zaradi zaskrbljujočih podatkov o razmerah v Tuniziji v času, ko se je EU pogajala o krepitvi odnosov s to državo.
Poleg tega je tunizijska vlada zamrznila sredstva EU za neodvisne organizacije civilne družbe, natančneje od leta 2006 za Tunizijsko ligo za obrambo človekovih pravic (Tunisian League for the Defence of Human Rights) in od februarja 2010 za Tunizijsko demokratično žensko zvezo (Tunisian Democratic Women’s Association).
Ali Komisija meni, da nove zakonodajne določbe nasprotujejo členu 2 pridružitvenega sporazuma med Tunizijo in EU (1995), ki določa, da je vodilo za domačo in mednarodno politiko obeh strani spoštovanje demokratičnih načel in temeljnih pravic, ter da je sprejetje teh določb ovira za krepitev odnosov med EU in Tunizijo? Katere konkretne ukrepe namerava Komisija sprejeti, da bi zagotovila učinkovito uporabo evropskih sredstev? Kakšna je strategija Komisije za Tunizijo na področju človekovih pravic glede na končno izjavo pridružitvenega sveta EU-Tunizija z dne 11. maja 2010?
