25.9.2006
PREDLOG RESOLUCIJE
k izjavi Sveta in Komisije
v skladu s členom 103(2) Poslovnika,
ki ga vlagata Ewa Klamt in Patrick Gaubert
v imenu skupine PPE-DE
o skupni politiki priseljevanja
Resolucija Evropskega parlamenta o skupni politiki priseljevanja
Evropski parlament ,
–
ob upoštevanju člena 6 Pogodbe o EU in člena 63 Pogodbe o ES,
–
ob upoštevanju programa iz Tampereja iz leta 1999 in haaškega programa iz leta 2004 o območju svobode, varnosti in pravice;
–
ob upoštevanju srečanja Sveta za pravosodje in notranje zadeve med 20. in 22. septembrom 2006 v Tampereju,
–
ob upoštevanju svoje resolucije z dne 6. aprila 2006 o položaju begunskih taborišč na Malti ( P6_TA(2006)0136 ),
–
ob upoštevanju člena 103(2) svojega poslovnika,
A.
ker bo vmesni pregled haaškega programa opravljen do konca tega leta,
B.
ker se je število priseljencev, ki poskušajo nezakonito vstopiti v EU, v zadnjih dveh letih izjemno povečalo, na škodo varnosti in zdravja nezakonitih priseljencev in javnega reda v državah članicah EU,
1.
je trdno prepričan, da morajo države članice EU, kar zadeva prosilce za azil in nelegalne priseljence, spoštovati svoje obveznosti po mednarodnem pravu;
2.
priznava težave, s katerimi se zadnja leta pri uravnavanju zelo obsežnih migracijskih tokov spopadajo nekatere države članice EU, predvsem Malta, Italija in Španija; zlasti ugotavlja, da skrb zbujajoče število mladoletnikov med zadnjimi prišleki povzroča težave;
3.
meni, da množična legalizacija nezakonitih priseljencev ni rešitev, ravno nasprotno, dejansko poslabša težavo nezakonitega priseljevanja, saj taki ukrepi priseljence dodatno pritegnejo;
4.
ponavlja, da vsaka odločitev o popuščanju pri pravilih o priseljevanju vpliva na položaj drugih držav članic in da so se države članice dolžne, v duhu lojalnega sodelovanja, posvetovati z drugimi državami članicami in jih obveščati o ukrepih, ki utegnejo vplivati na položaj priseljevanja, kot je opredeljeno v poročilu o vzpostavitvi vzajemnega informacijska postopka v zvezi z ukrepi držav članic na področju azila in priseljevanja, ki ga je sprejel Evropski parlament;
5.
meni, da bi morala vsaka evropska strategija, ki zadeva nezakonito priseljevanje, zajemati naslednje štiri vidike: razvoj partnerstva v državah izvora in z njimi, s posebnim poudarkom na vlogi tamkajšnjih evropskih delegacij in veleposlaništev; varovanje zunanjih meja in boj proti trgovanju z ljudmi; stroga politika vračanja; vključevanje priseljencev v družbo gostiteljico;
6.
poudarja potrebo po pospeševanju razvoja ustreznih instrumentov, kot je denimo vizumski informacijski sistem (VIS);
7.
meni, da mora biti delitev odgovornosti in finančnih bremen med državami članici sestavni del vsakega evropskega pristopa;
8.
zato meni, da bi moral biti državam omogočen dostop do tehnične pomoči in sredstev iz programa ARGO, Evropskega sklada za begunce, Evropskega sklada za zunanje meje, Evropskega sklada za vključevanje in Evropskega sklada za vračanje za obdobje 2007-2013;
9.
poziva države članice, naj vzpostavijo dostop do postopka za obravnavanje prošenj za azil in naj dosledno in strogo izvršujejo določbe direktive o minimalnih standardih za pridobitev in prenehanje statusa begunca ter naj zagotovijo, da so prošnje za azil obravnavane hitro in učinkovito; meni, da je treba sprejeti minimalni skupni seznam varnih držav izvora;
10.
priznava, da je nujno treba sprejeti direktivo EU o vračanju, in poziva Svet, naj si še bolj prizadeva zagotoviti hitro sprejetje;
11.
poziva države članice, naj več virov sredstev namenijo za Frontex in s tem omogočijo, da se poveča področje delovanja in učinkovitost začetih akcij;
12.
naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.
