Evropsko leto boja proti revščini in socialni izključenosti
Socialna politika
2008-06-17 - 18:43
Parlament je s 635 glasovi za, 29 proti in 10 vzdržanimi glasovi podprl predlog Komisije, da leto 2010 postane evropsko leto boja proti revščini in socialni izključenosti, kar sovpada z razvojnimi cilji tisočletja Združenih narodov. V Uniji je treba povečati zavedanje in zasebno odgovornost glede različnih vidikov revščine, ljudi, ki jih prizadene, pa vključiti v izvajanje evropskega leta.
Poročilo, ki ga je pripravila Marie PANAYOTOPOULOS-CASSIOTOU (EPP-ED, GR) , poudarja, da cilj evropskega leta ni usmerjen zgolj v boj proti revščini, pač pa tudi v njeno preprečevanje. Zato je treba sprejeti večrazsežnostne politike na nacionalni, regionalni in lokalni ravni, ki bodo zagotavljale ravnotežje med gospodarsko rastjo ter socialnimi cilji. Za posebej ranljive skupine ali osebe je treba podpreti s ciljno usmerjenimi strategijami.
Revščina prizadene tudi številne Evropejce
Parlament ugotavlja, da v Evropski uniji 78 milijonov ljudi živi na robu revščine, od tega je kar 19 milijonov otrok. Posebno pozornost v boju proti revščini je zato treba nameniti prav njim in medgeneracijskemu prenosu revščine. Pri odpravljanju siromaštva se je treba posvetiti tudi revščini znotraj družin, posebej velikih in enostarševskih družin ter družin z vzdrževanimi osebami.
Poslanci se zavzemajo za učinkovitejše reševanje dolgotrajne revščine. Prikrajšanim in najbolj oddaljenim regijam, območjem s stalnimi strukturnimi omejitvami in otoškim državam članicam je zato treba zagotoviti še dodatno podporo. Pomoč bi bilo treba nameniti tudi območjem, ki jih je prizadelo krčenje industrijske dejavnosti ali industrijski preobrat, s čimer bi se zagotovila socialna in gospodarska povezanost.
Ker milijoni evropskih državljanov zaradi skrajne revščine in socialne izključenosti nimajo ustreznega dostopa do temeljnih pravic, bi bilo treba izvesti raziskavo o kršitvah temeljnih pravic, ki nastopijo zaradi hude revščine.
Revščina in delo
Glavno oviro za vključitev v družbo danes predstavlja pomanjkanje temeljnih sposobnosti, prilagojenih spremenjenim potrebam na trgu dela. S tem se povečuje nevarnost novih razkolov v družbi med tistimi, ki imajo dostop do vseživljenjskega učenja in lažjega osebnostnega razvoja, ter tistimi, ki ostajajo izključeni in diskriminirani. Zaradi nekakovostnih delovnih mest in nizkih plač so tudi številni zaposleni še vedno izpostavljeni revščini. Parlament meni, da je treba spodbujati vključujoče trge dela in ohranjati zavest, da se delo splača.
Osveščanje o evropskem letu
Za osveščanje o vprašanjih ob evropskem letu boja proti revščini in socialni izključenosti je treba organizirati srečanja in prireditve ter vzpostaviti forum za izmenjavo mnenj. Ljudje, ki doživljajo revščino in socialno izključenost ter organizacije civilne družbe, ki jih zastopajo, morajo biti vključeni v razpravo o vsebini in izvajanju načrtov. Tako bi lahko razvili ukrepe in prakse za doseganje socialne neodvisnosti za vse in osveščali različne ustanove o različnih vidikih revščine, kot je dostop do zaposlitve, stanovanja, socialne zaščite, pomoči družinam, zdravstvenih in socialnih storitev.
Od začetka leta 2009 do konca leta 2010 bo za izvajanje ukrepov v boju proti revščini in socialni izključenosti iz proračuna Evropske unije namenjenih 17 milijonov evrov . Iz teh sredstev bo za delovanje na evropski ravni omogočeno do 80 odstotno subvencioniranje projektov, medtem ko bo delovanje na lokalni, regionalni ali nacionalni ravni podprto do največ polovice predvidenih zneskov.
Poročilo: Marie Panayotopoulos-Cassiotou ( A6-0173/2008 ) - Evropsko leto boja proti revščini in socialni izključenost
Postopek soodločanja, 1. branje
Razprava: ponedeljek, 16. junij 2008
Glasovanje: torek, 17. junij 2008
20080616IPR31749
-//EP//TEXT REPORT A6-2008-0173 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
