7.3.2012 B7-0131/2012 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) Poslovnika
o razmerah v Nigeriji ( 2012/2550(RSP) )
Charles Tannock
,
Peter van Dalen
,
Tomasz Piotr Poręba
,
Konrad Szymański
,
Ryszard Antoni Legutko
,
Ryszard Czarnecki
v imenu skupine ECR
PE483.178v01-00 B7‑0131/2012 Resolucija Evropskega parlamenta o razmerah v Nigeriji ( 2012/2550(RSP) )
Evropski parlament ,
– ob upoštevanju svojih prejšnjih resolucij o Nigeriji, zlasti resolucije z dne 6. maja 2010 o množičnih grozodejstvih v nigerijskem mestu Jos,
– ob upoštevanju izjav visoke predstavnice Catherine Ashton in njenih predstavnikov za stike z javnostmi, zlasti izjav z dne 26. decembra 2011 in 22. januarja 2012,
– ob upoštevanju ustave Zvezne republike Nigerije, zlasti določb o varovanju svobode veroizpovedi iz poglavja IV – pravica do svobode misli, vesti in veroizpovedi,
– ob upoštevanju Sporazuma iz Cotonouja, zlasti njegovega člena 8,
– ob upoštevanju člena 110(2) Poslovnika,
A. ker je leta 1999 tretjina od 36 nigerijskih držav uvedla islamski kazenski zakonik, s čimer je islamsko šeriatsko pravo dobilo največjo pravno moč in dejansko postalo državna vera v nasprotju z nacionalno, posvetno ustavo; ker kazenske določbe po šeriatskem pravu za spolne prekrške predvidevajo tudi smrtno kazen, amputacije in bičanje; ker so postopki na teh sodiščih v neskladju s sprejetimi mednarodnimi standardi o pravičnem sojenju ter diskriminirajo ženske;
B. ker je glede na poročila o človekovih pravicah v letu 2012 versko nasilje v severni Nigeriji zahtevalo okrog tisoč življenj;
C. ker so med nedavnimi nasilnimi dejanji tudi bombni napad proti poslopjem OZN v Abuji 26. avgusta 2011, napadi na cerkve in verske simbole po vsej Nigeriji v božičnem času leta 2011, val napadov, v katerih je izgubilo življenje več kot 150 ljudi v mesto Kano v severni Nigeriji, ter samomorilski napad na cerkev v Josu 26. februarja 2012;
D. ker je teroristična organizacija Boko Haram odgovorna za velik del nasilja v zadnjih letih ter napade še stopnjuje;
E. ker so militantne skupine na jugu zagrozile z maščevanjem proti muslimanom s severa, ki živijo na jugu, če ne bodo prenehali napadi na kristjane na severu;
F. ker glavni razlog za to nasilje nista samo etnični in verski razkol, ampak tudi razširjena revščina, neenakopravnost, pokroviteljski odnosi in uničujoč politični razkol; ker kljub temu, da je Nigerija osma največja proizvajalka nafte na svetu, večina njenega prebivalstva živi pod pragom revščine,
G. ker se je leto 2012 v Nigeriji začelo z vsesplošnimi stavkami in množičnimi demonstracijami proti vladni korupciji in izredno visokim cenam nafte zaradi ukinjenih subvencij;
H. ker je EU za Nigerijo pomembna finančna donatorka in ker sta Evropska komisija in zvezna vlada Nigerije 12. novembra 2009 podpisali državni strateški dokument med Nigerijo in ES ter nacionalni okvirni program za obdobje 2008–2013, v skladu s katerim bo EU financirala projekte, med drugim tudi na področju miru in varnosti ter človekovih pravic,
1. močno obsoja teroristične napade na krščanske skupnosti, njihovo lastnino in simbole ter nasilne spopade, katerih posledica je tragična izguba življenj; izraža svojo solidarnost in izreka sožalje žrtvam in njihovim družinam;
2. poziva zvezno in državne vlade, da s povečanjem števila rednih policijskih patrulj naredijo več za zaščito ranljivih skupnosti, zlasti v severnih in osrednjih predelih države (državi Yobe in Bauchi);
3. pozdravlja prizadevanja na zvezni in državni ravni za aretacijo ljudi, za katere se ve, da so vpleteni v nasilne napade ali so bili dejansko odkriti pri izvajanju takšnih dejanj; poziva nigerijske oblasti, naj odpravijo nekaznovanje tako, da zagotovijo pregon storilcev kaznivih dejanj, ter preprečijo, da ljudje vzamejo pravico v svoje roke;
4. poziva nigerijske oblasti, naj ne samo poskušajo preprečiti nadaljnje nasilje, ampak naj tudi odpravijo razloge zanj, kot so na primer sistem almadžiri, vsesplošna revščina, ekonomska neenakost, pomanjkanje dostopa do rodovitne zemlje in drugih virov, korupcija, policijsko nasilje in sovražni govori;
5. poziva vlado Nigerije, naj posreduje v primerih posameznikov, ki so bili po šeriatskem pravu obsojeni na smrtno kazen, amputacijo, bičanje ali drugo nečloveško ali poniževalno kazen, ki krši nigerijsko ustavo in mednarodno pravo o človekovih pravicah;
6. poziva EU, naj v skladu z osmim členom revidiranega sporazuma iz Cotonouja nadaljuje politični dialog z Nigerijo in se spoprime z vprašanji pravice do svobode misli, vesti, vere in prepričanja, opredeljenimi v splošnih, regionalnih in nacionalnih instrumentih za človekove pravice;
7. naroči svojemu predsedniku, naj to resolucijo posreduje Svetu, Komisiji, visoki predstavnici Unije za zunanje zadeve in varnostno politiko, vladam in parlamentom držav članic ter nigerijski vladi in parlamentu.
