8. 2. 2012 B7-0047/2012 PREDLOG RESOLUCIJE ob zaključku razprave o izjavi Komisije
v skladu s členom 110(2) poslovnika
o sporazumu med EU in Marokom o vzajemnih ukrepih liberalizacije v zvezi s kmetijskimi in ribiškimi proizvodi ( 2012/2522(RSP) )
José Bové
,
Raül Romeva i Rueda
,
Yannick Jadot
v imenu skupine Verts/ALE
PE479.473v01-00 B7‑0047/2012 Resolucija Evropskega parlamenta o sporazumu med EU in Marokom o vzajemnih ukrepih liberalizacije v zvezi s kmetijskimi in ribiškimi proizvodi ( 2012/2522(RSP) )
Evropski parlament ,
– ob upoštevanju predloga sklepa Sveta (15975/2010),
– ob upoštevanju osnutka sporazuma v obliki izmenjave pisem med Evropsko unijo in Kraljevino Maroko o vzajemnih ukrepih liberalizacije v zvezi s kmetijskimi proizvodi, predelanimi kmetijskimi proizvodi ter ribami in ribiškimi proizvodi, nadomestitvi protokolov 1, 2 in 3 ter njihovih prilog in spremembah Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani ter Kraljevino Maroko na drugi strani (15974/2010),
– ob upoštevanju člena 110(2) svojega poslovnika,
A. ker je Evropska unija po začetku barcelonskega procesa leta 1995 s približno dvanajstimi državami južnega Sredozemlja podpisala sporazume o pridružitvi, da bi okrepila dialog in sodelovanje ter tako vzpostavila območje miru, varnosti in blaginje;
B. ker je načrt iz Rabata, oblikovan leta 2005, premaknil žarišče sodelovanja, saj je prednost namenil vzpostavljanju proste trgovine namesto uravnoteženemu razvoju vseh stebrov, tako da se je trgovinski steber zaradi nadaljnje liberalizacije izluščil iz tega sporazuma;
C. ker bi moralo biti osrednje vprašanje trgovinske politike EU v zvezi z državami na južni strani sredozemskega bazena zagotavljanje ukrepov za mir, varnost in stabilnost prek regionalnega povezovanja, proizvodnje blaga z dodano vrednostjo in lokalne potrošnje;
D. ker je arabska pomlad pokazala, da je treba na vseh področjih politike med EU in državami južnega Sredozemlja najprej obravnavati demokratični deficit;
E. ker bi morali tovrstna prizadevanja podpreti s trgovinskimi odnosi, pri katerih bi na prvem mestu upoštevali potrebe Maroka na področju gospodarstva in razvoja podeželja, obenem pa varovali morsko okolje, preprečevali izčrpavanje ribjih staležev, ohranjali podeželsko okolje, predvsem s smotrnim gospodarjenjem z vodo in preprečevanjem velikih monokulturnih nasadov;
F. ker bi bilo treba v maroškem kmetijstvu, ribištvu in sorodnih sektorjih spodbujati priložnosti za trajnostno zaposlovanje, pri čemer bi bila poudarjena pomembna vloga družinskih in malih kmetij, spoštovanje pravic delavcev in prizadevanja za razširitev živilskopredelovalnih panog, tako da bi povečali možnosti za zaposlovanje na visokokvalificiranih in bolje plačanih delovnih mestih;
G. ker bi bilo treba nameniti posebno pozornost vidiku spolov, poskrbeti za več dostojnih delovnih mest za ženske, pri čemer bi spodbujali rešitve za usklajevanje družinskega in poklicnega življenja za moške in ženske;
H. ker je sektor pridelovanja sadja in zelenjave na številnih podeželskih območjih držav na jugu Evropske unije izredno pomemben, še posebej v Španiji in Franciji, kjer je gospodarska in socialna kriza dosegla zaskrbljujoče razsežnosti;
I. ker trajnostna presoja vplivov v zvezi s celovitim prostotrgovinskim območjem v Sredozemlju, ki jo je generalni direktorat Komisije za trgovino naročil pri Univerzi v Manchestru, za prvih deset let predvideva naraščajoče socialne stiske in netrajnosten okoljski stres;
J. ker je Evropski parlament 14. decembra 2011 zavrnil protokol k ribiškemu sporazumu med EU in Marokom;
K. ker Zahodna Sahara ni del Maroka ter ne bo ne izrecno ne implicitno vključena v sporazume, ki jih bo EU podpisala s Kraljevino Maroko; in ker je Sodišče Evropske unije potrdilo, da Unijo pri vsem njenem delovanju zavezuje mednarodno pravo, z vključitvijo Zahodne Sahare v sporazum pa bi ga kršili;
1. poudarja, da mora Komisija nujno razviti celovito strategijo za reševanje dosedanjih pomanjkljivosti barcelonskega procesa, pri čemer mora upoštevati izzive arabske pomladi, ki je to regijo pretresala v letu 2011, še vedno pa ni dosegla zastavljenih ciljev;
2. predlaga, da bi pri gospodarskem in trgovinskem odločanju strnili prizadevanja za tesnejše regionalno povezovanje in krepitev demokratičnega prostora, pri odločanju o izboljšanju verig dodane vrednosti v različnih državah pa naj bi omogočili ustvarjanje vzorcev dostojne proizvodnje in potrošnje;
3. meni, da so najpoglavitnejše točke za uspešne trgovinske odnose vzpostavitev enakih konkurenčnih razmer, upoštevaje zlasti šibkejše zainteresirane strani, varstvo naravnih virov, ustrezno plačilo za proizvajalce, pravične plače in trajnostna delovna mesta, s čimer bi prinesli stabilnost na lokalne trge in ohranili okolje;
4. je zaskrbljen, ker se po najnovejših poročilih Unicefa milijon in pol otrokom v šoloobvezni starost še vedno odreka pravica do šolanja, delo otrok se, predvsem na podeželju, nadaljuje, vse bolj izvozno naravnana proizvodnja pa bi utegnila spodkopati vsa prizadevanja, da bi to nezakonito ravnanje ustavili;
5. poudarja, da je še vedno treba skrbno izvajati trajnostne ocene vpliva, preden bi nadalje liberalizirali trgovino z državami južnega sredozemskega bazena, da bi preprečili težave, ki bi mogle ogroziti arabsko pomlad;
6. je prepričan, da je treba v skladu z mednarodnim pravom Zahodno Saharo izrecno izključiti iz vpliva vseh sporazumov, ki bi jih EU sklepala z Marokom, obenem pa omogočiti ločene sporazume z Zahodnosaharci, če bi tako želeli;
7. poziva Komisijo, naj se ponovno pogaja o svojem sporazumu o liberalizaciji kmetijstva in ribištva, zato da bi prilagodili predvidene ukrepe potrebam trajnostnega gospodarskega in socialnega razvoja, tako da bo spodbujal regionalno povezovanje;
8. naroči svojemu predsedniku, naj to resolucijo posreduje Komisiji, državam članicam ter maroški vladi.
