Minimalni standardi za dodatno pokojninsko zavarovanje
Zaposlovanje
2007-06-20 - 13:46
Parlament je v sredo po osrednji razpravi tokratnega zasedanja podprl dopolnjeni predlog direktive o prenosljivosti pravic iz dodatnega pokojninskega zavarovanja med državami članicami EU. Poslanci se zavzemajo za večjo mobilnost zaposlenih na območju Unije in njihova dopolnila so namenjena oblikovanju skupnih minimalnih standardov za doseganje in ohranitev pravic iz pokojninskega zavarovanja.
Delež zaposlenih Evropejcev, ki si želijo svojo socialno varnost po upokojitvi zagotoviti z vplačili v sheme dodatnega pokojninskega zavarovanja, se iz leta v leto veča, povečuje pa se tudi mobilnost zaposlenih, tako kar se tiče menjave delovnih mest kot krajev zaposlitve.
Poročilo, ki ga je pripravila poslanka Ria OOMEN-RUIJTEN (EPP-ED, NL) iz parlamentarnega odbora za socialne zadeve, predlaga, da bi direktiva veljala za različne oblike sistemov dodatnega pokojninskega zavarovanja, kot so: skupinske zavarovalne pogodbe, možnost izplačila vplačanih prispevkov ob izstopu namesto ohranjanja pravic ali sofinanciranje shem.
Nova zakonodaja bo na države članice vplivala zelo različno. V nekaterih sploh nimajo sistemov dodatnega pokojninskega zavarovanja oziroma je vanje vključeno zelo malo zaposlenih (na Poljskem le 0,6 odstotka), spet drugje pa je to prevladujoča oblika zavarovanja - na Švedskem je tako v sheme vključenih kar 75 odstotkov vseh zaposlenih v starosti od 20 do 64 let. Rok za prenos direktive v nacionalne zakonodaje je 1. julij 2008 .
Pogoji za pridobitev pravic
V pokojninskih shemah so za uživanje pravic iz zavarovanja predvideni dodatni mehanizmi in pogoji, ki se med sistemi in državami članicami precej razlikujejo: čakalno obdobje (minimalna delovna doba pri delodajalcu, ki je pogoj za vstop v shemo), obdobje za pridobitev pravic (čas vključenosti v sistem, potreben za pridobitev pravice do dodatne pokojnine) in mirujoče pokojninske pravice (pridobljene pravice, ki pripadajo zavarovancu po izstopu iz sistema), vsi sistemi pa ne omogočajo prenosljivosti pravic.
Poslanci se zavzemajo za oblikovanje minimalnih skupnih standardov za pridobitev dodatnih pokojninskih pravic in predlagajo, da bi bilo obdobje za pridobitev pravic (kadar je to predvideno v sistemu) največ pet let zaposlenosti pri delodajalcu. Pogoji za pridobitev pravic pa ne bi veljali za zavarovanca, ki je dopolnil 25 let.
Če odhajajoči delavec v času, ko bi končal delovno razmerje, še ne bi pridobil pokojninskih pravic, bi se mu iz sistema dodatnega pokojninskega zavarovanja povrnili prispevki, ki jih že plačal (ali jih plačal delodajalec v skladu z zakonskimi določbami), ali nastala vrednost iz teh prispevkov, kadar odhajajoči delavec prevzame naložbeno tveganje.
Mirujoče pravice
Parlamentarci želijo, da direktiva zagotavlja pošteno obravnavanje mirujočih pokojninskih pravic. Vrednost teh pravic naj bi se razvijala enako kot vrednost pravic aktivnih zavarovancev in bi morala biti usklajena glede na stopnjo inflacije, rast plač, višino trenutnih pokojnin ali stopnjo donosa v sistemu.
Države lahko dovolijo, da sistemi dodatnega pokojninskega zavarovanja ne ohranijo pridobljenih pravic, ampak izplačajo njihovo vrednost, kadar ne presega z zakonom določene mejne vrednosti.
Prenosljivost pravic
Poslanci nasprotujejo, da bi bila prenosljivost pravic opredeljena v direktivi. Komisija je predlagala, da bi delavci lahko prenesli svoje pravice k novemu delodajalcu, kar zdaj v nekaterih državah članicah sploh ni možno, drugje pa je zaradi davčne zakonodaje dovoljeno le znotraj države, ne pa v drugo članico.
Parlament poudarja, da namen direktive ni omejevanje možnosti prenosa pridobljenih pokojninskih pravic odhajajočim delavcem. Države članice bi si morale za podporo prostemu pretoku delavcev zlasti pri uvajanju novih sistemov dodatnega pokojninskega zavarovanja prizadevati, da postopoma izboljšajo prenosljivost pridobljenih pokojninskih pravic.
Komisija naj bi najkasneje v petih letih po začetku veljavnosti direktive pripravila poročilo o pogojih za prenos pravic, na podlagi tega dokumenta pa naj bi pripravili tudi morebitne spremembe direktive.
20070615IPR07896 Poročilo: Ria Oomen-Ruijten - Izboljšanje prenosljivosti pravic do dodatnega pokojninskega zavarovanja
Razprava
-//EP//TEXT REPORT A6-2007-0080 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
