USTNO VPRAŠANJE H-0022/10
v času vprašanj, na delnem zasedanju februarja 2010
v skladu s členom 116 Poslovnika
predložila
Mairead McGuinness
za Komisijo
Zadeva: Varnost na letališčih v EU
Ali lahko Komisija, glede na nedavno spodleteli bombni napad na letalo družbe Northwest na poti iz Amsterdama v Detroit in šokantno razkritje, da je potnik zaradi napake pri preverjanju varnostnih postopkov na slovaškem letališču nevede prinesel eksploziv na letalo za Dublin, zagotovi, da bo temo varnosti na letališčih uvrstila med prednostne naloge?
Ali lahko potrdi, da z državami članicami sodeluje pri pregledovanju trenutnih varnostnih ukrepov?
Ali obstajajo vseevropske smernice za tako imenovane „teste za iskanje eksploziva“ in ali Komisija meni, da so ti dovolj dobri? Ali meni, da so predpisi EU nujni za vse oblike varnosti na letališčih?
Kakšno je mnenje Komisije glede potrebe po strožjih varnostnih ukrepih za potnike?
Kakšno je mnenje Komisije o uporabi tehnologije slikanja oz. naprav za skeniranje celega telesa kot načina pregledovanja potnikov?
