12.3.2012 B7-0153/2012 PREDLOG RESOLUCIJE ob zaključku razprave o izjavah Sveta in Komisije
v skladu s členom 110(2) Poslovnika
o diskriminatornih internetnih straneh in reakcijah vlad ( 2012/2554(RSP) )
Marie-Christine Vergiat
,
Jiří Maštálka
v imenu skupine GUE/NGL
PE483.205v01-00 B7‑0153/2012 Resolucija Evropskega parlamenta o diskriminatornih internetnih straneh in reakcijah vlad ( 2012/2554(RSP) )
Evropski parlament ,
– ob upoštevanju členov 2, 3, 4 in 6 Pogodbe o Evropski uniji (PEU), členov 2, 3, 4, 9, 10, 18, 19, 20, 21, 26, 45, 49, 56, 67, 83 in 258 Pogodbe o delovanju Evropske unije (PDEU), Listine Evropske unije o temeljnih pravicah ter Evropske konvencije o človekovih pravicah,
– ob upoštevanju Okvirnega sklepa Sveta 2008/913/JHA z dne 28. novembra 2008 o boju proti nekaterim oblikam in izrazom rasizma in ksenofobije v skladu s kazenskim pravom UL L 382, 6.12.2008, str. 55.
,
– ob upoštevanju Direktive 2004/38/ES o pravici državljanov Unije in njihovih družinskih članov, da se prosto gibljejo in prebivajo na ozemlju držav članic UL L 158, 30.4.2004, str. 77.
,
– ob upoštevanju Direktive 2000/43/ES o izvajanju načela enakega obravnavanja oseb ne glede na raso ali narodnost UL L 180, 19.7.2000, str. 22.
,
– ob upoštevanju izjave podpredsednice Komisije Viviane Reding z dne 11. februarja 2012 o spletnem mestu Stranke za svobodo http://ec.europa.eu/commission_2010-2014/reding/multimedia/news/2012/02/20120211_en.htm
,
– ob upoštevanju člena 110(2) Poslovnika,
A. ker je nizozemska Stranka za svobodo (Partij voor de Vrijheid – PVV) v začetku februarja odprla spletno prijavno točko „Meldpunt Midden en Oost Europeanen“, kjer lahko ljudje poročajo o težavah zaradi „množičnega priseljevanja delavcev iz Srednje ali Vzhodne Evrope“, predvsem Poljakov, Romunov in Bolgarov; ker obiskovalce spletnega mesta sprašujejo predvsem, ali so naleteli na kakršne koli težave v smislu asocialnega vedenja in ali so izgubili zaposlitev zaradi državljana katere od navedenih držav;
B. ker je prosto gibanje državljanov v Evropski uniji opredeljeno v členu 212 PDEU, prosto gibanje delavcev v Evropski uniji pa v členu 45 PDEU;
C. ker je pravica do zaščite pred diskriminacijo na podlagi državljanstva opredeljena v členu 18 PDEU, pravica do zaščite pred diskriminacijo na podlagi rase ali narodnosti pa v členu 10 PDEU;
D. ker je pravica do svobode misli opredeljena v členu 10, pravica do svobodnega izražanja pa v členu 11 Listine o temeljnih pravicah;
E. ker Evropska unija temelji na vrednotah demokracije in pravne države, kot je opredeljeno v členu 2 PEU, ter na nedvoumnem spoštovanju temeljnih pravic in svoboščin, kot je opredeljeno v Listini Evropske unije o temeljnih pravicah in Evropski konvenciji o človekovih pravicah;
F. ker morajo države članice vsem državljanom EU zagotoviti, da niso deležni diskriminacije ali stigmatizacije, kadar bivajo in delajo v Evropi;
G. ker prijavna točka stranke PVV odkrito napeljuje k diskriminaciji zoper delavce Evropske unije iz srednje- in vzhodnoevropskih držav ter ustvarja razkol med skupnostmi v nizozemski družbi;
H. ker spletno mesto stranke PVV ogroža prosto gibanje oseb in pravico do nediskriminacije, ki temeljita na direktivi 2004/38/ES in ustreznih členih pogodbe;
I. ker je nizozemska vlada s stranko PVV podpisala sporazum o parlamentarni podpori, zaradi česar lahko računa na večino v nizozemskem parlamentu;
J. ker nizozemska vlada doslej še ni uradno obsodila prijavne točke PVV;
K. ker so razmere podobne tudi v drugih državah članicah;
1. ostro obsoja spletno mesto stranke PVV, saj je v nasprotju s temeljnimi evropskimi vrednotami spoštovanja človekovega dostojanstva, svobode, enakosti, pravne države in spoštovanja človekovih pravic ter lahko uniči same temelje Unije, torej pluralizem, nediskriminacijo, strpnost, pravičnost, solidarnost ter svobodo gibanja;
2. meni, da je prijavna točka PVV zlonamerna pobuda, katere cilj je ustvariti razkol v družbi ter pridobiti politično korist na račun delavcev iz Srednje in Vzhodne Evrope;
3. je globoko zaskrbljen nad tem, da vlade čedalje pogosteje stigmatizirajo nekatere skupine na podlagi narodnosti ali prepričanja; obsoja uporabo politike preseljevanja v politične ali volilne namene;
4. poudarja, da so vse vlade Evropske unije zavezane zagotavljati pravico do prostega gibanja in nediskriminacije; poziva Evropski svet in nizozemsko vlado, naj uradno obsodita prijavno točko PVV, saj ogroža navedene pravice in je žalitev za evropske vrednote in načela;
5. poziva nizozemske oblasti, naj preučijo, ali gre pri pobudi za upravni prekršek ali kaznivo dejanje;
6. poziva vse države članice, naj z uresničevanjem zahtev, ki jih v resolucijah izraža Parlament, spodbujajo mobilnost delavcev v EU;
7. poziva Komisijo, naj začne v državah članicah beležiti podobne pobude ali dejanja, ki bi utegnila pomeniti kršitev človekovih pravic in državljanskih svoboščin, opredeljenih v pravnih redih držav članic in zakonodaji Evropske unije, podatke pa skupaj z odzivi pristojnih oblasti na tovrstne pobude do 31. julija 2012 posreduje Svetu in Parlamentu;
8. naroči svojemu predsedniku, naj to resolucijo posreduje Svetu, Komisiji, Svetu Evrope ter vladam in parlamentom držav članic.
