1.9.2006
PREDLOG RESOLUCIJE
v skladu s členom 113 Poslovnika,
ki ga vlagajo Frank Vanhecke, Philip Claeys in Koenraad Dillen
o predlogih turškega premierja Erdogana in o pravici do svobode izražanja
Predlog resolucije Evropskega parlamenta o predlogih turškega premierja Erdogana in o pravici do svobode izražanja
Evropski parlament ,
–
ob upoštevanju člena 113 svojega poslovnika,
A.
ker je turški premier Erdogan junija 2006 na zasedanju parlamentarne skupščine Sveta Evrope izjavil, da "svoboda do izražanja ne pomeni pravice žaliti", in je obenem predlagal, da bi "spodbujanje sovraštva do islama" obravnavali kot zločin proti človeštvu;
B.
ker je Erdoganov predlog uperjen proti svobodi izražanja in z njo povezani svobodi tiska, saj velja pravica do svobodnega izražanja predvsem za izjave, ki lahko šokirajo ali prizadenejo dele prebivalstva,
C.
ker je treba na ta predlog gledati ob upoštevanju vedno večje islamizacije Turčije, ki jo dejavno usmerja sedanja vladajoča Stranka za pravico in razvoj pod vodstvom Erdogana,
1.
meni, da Erdoganov predlog predstavlja kršitev pravice do svobode izražanja in je v nasprotju s temeljnimi načeli demokratične pravne države;
2.
meni, da ta spodbuda k samocenzuri samo še potrjuje, da islamska Turčija ni le država, ki je ni moč vključiti v evropski javni prostor, ampak predstavlja tudi nevarnost za temeljna pravna načela Evropske skupnosti.
