11.12.2007
PREDLOG SKUPNE RESOLUCIJE
v skladu s členom 103(4) poslovnika, ki ga predlagajo:
– Hartmut Nassauer in Joseph Daul v imenu skupine PPE-DE
– Hannes Swoboda in Martin Schulz v imenu skupine PSE
– Diana Wallis, Andrew Duff in Graham Watson v imenu skupine ALDE
– Brian Crowley in Cristiana Muscardini v imenu skupine UEN
in ki nadomesti predloge naslednjih političnih skupin:
– PPE-DE ( B6‑0500/2007 )
– PSE ( B6‑0502/2007 )
– ALDE ( B6‑0504/2007 )
– UEN ( B6‑0506/2007 )
o zakonodajnem in delovnem programu Komisije za leto 2008
Resolucija Evropskega parlamenta o zakonodajnem in delovnem programu Komisije za leto 2008
Evropski parlament ,
–
ob upoštevanju sporočila Komisije o svojem zakonodajnem in delovnem programu za leto 2008 (KOM(2007)640),
–
ob upoštevanju prispevkov odborov Parlamenta, ki jih je konferenca predsednikov predložila Komisiji,
–
ob upoštevanju člena 103(4) svojega poslovnika,
A.
ker je letni zakonodajni in delovni program pomembno orodje, ki Evropski uniji omogoča, da se osredotoči na doseganje ključnih strateških ciljev, namreč spodbujanje blaginje, solidarnosti, varnosti in svobode ter močnejše Evrope v svetu; ker bo Komisija ocenjena na podlagi rezultatov, doseženih na teh področjih,
B.
ker bo leta 2008 ključna ratifikacija reformne pogodbe, da bo lahko začela veljati pred volitvami v Evropski parlament,
C.
ker bi bilo treba politične prednostne naloge prilagoditi razpoložljivim finančnim sredstvom;
Splošne opombe
1.
pozdravlja jasno strukturo delovnega programa Komisije za leto 2008 in njena prizadevanja, da še naprej dopolnjuje politično vsebino letnega programa; v zvezi s tem zahteva, da se v prihodnje vključi indikativni časovni okvir pobud Komisije;
2.
podpira dejstvo, da se v letu 2008 osrednji pomen pripisuje letnemu programu za rast in delovna mesta, trajnostnemu razvoju, podnebnim spremembam, energiji, preseljevanju ter poudarku na boljši ureditvi, pravilnem izvajanju in krepitvi vloge Evrope kot svetovnega partnerja; kljub temu poziva Komisijo, naj ponudi ambicioznejše pobude za zagotavljanje spoštovanja temeljnih pravic, svobode, pravičnosti in socialne vključenosti;
3.
ponovno poudarja, kako pomembno je aktivno izvajanje lizbonske strategije, in izpostavlja medsebojno odvisnost gospodarskega, družbenega in okoljskega napredka pri oblikovanju dinamičnega in inovativnega gospodarstva; poziva Komisijo, naj zato sodeluje pri uravnoteženem lizbonskem programu Skupnosti 2008–2010, ki bo usmerjen k rezultatom;
4.
pozdravlja zavezo Komisije podpori ratifikacije reformne pogodbe; meni, da so cilji in reforme, ki jih vsebuje pogodba, bistveni za dobro delovanje in prihodnji razvoj Unije ter da bodo povečali demokratičnost Unije in jo približali državljanom;
5.
poziva Komisijo in Svet, naj si v luči novih instrumentov, ki jih reformna pogodba ponuja denimo nacionalnim parlamentom, skupaj z Evropskim parlamentom in državami članicami prizadevata za novo kulturo subsidiarnosti;
Rast in delovna mesta
6.
ponovno poziva k evropski agendi, v kateri se bosta blaginja in solidarnost resnično medsebojno spodbujali;
7.
poziva Komisijo, naj v skladu s pregledom politike enotnega trga okrepi prizadevanja za razširitev in poglobitev notranjega trga, da bo postal močan, inovativen in konkurenčen; vztraja, da se enotni trg lahko uspešno razvije le, če se spodbuja pravična konkurenca, družbena kohezija in visoka raven zaščite potrošnikov;
8.
poziva Komisijo, naj da poseben poudarek pravočasnemu in doslednemu izvajanju direktive o storitvah, ter naj zlasti uvede učinkovite centre za stike za spodbujanje dostopa do enotnega trga; poziva k povečanju učinkovitosti predpisov o javnih naročilih;
9.
poudarja pomen, ki ga ima za boljše varstvo potrošnikov izboljšanje nadzora nad trgom, še posebej za večjo verodostojnost oznake CE in boj proti ponarejanju; spodbuja Komisijo, naj še naprej zagotavlja spoštovanje pravic potrošnika pri varnosti proizvodov, zlasti naj se osredotoči na varnost igrač; poziva Komisijo, naj odpravi nejasnost zakonodaje na področjih, kot so spletne dražbe; poudarja potrebo po reviziji potrošniškega pravnega reda, saj bi to omogočilo oblikovanje skladnejšega pravnega okvira; podpira usklajen pristop Komisije, ko pripravlja skupni referenčni okvir za skladnejše evropsko pogodbeno pravo;
10.
priporoča, da se v tesnem sodelovanju z državami članicami, poslovno skupnostjo in potrošniki zelo skrbno preučijo možnosti za dosego hitrih, učinkovitih in poštenih rešitev sporov med podjetji in potrošniki, saj je enostaven dostop do sodišč bistven za zaščito potrošnika v globaliziranem svetu; vendar poudarja, da ta proces ne bi smel ustvariti novih ovir za prosto gibanje na notranjem trgu;
11.
poziva Komisijo, naj ne žrtvuje socialne razsežnosti lizbonske strategije zaradi pomisleka, da zavira konkurenčnost; zahteva pa, da Komisija spoštuje ravnovesje med različnimi stebri lizbonske strategije; meni, da je z ustreznimi naložbami v znanje mogoče vzpostaviti uspešnejše gospodarstvo, ki bo prispevalo k boju proti revščini, socialni izključenosti, nezaposlenosti, in bo zagotovilo boljšo zaščito delavcev;
12.
poziva Komisijo, naj v okviru pregleda družbenega stanja nujno določi pobude za gospodarsko in družbeno upravljanje; odobrava predlagano skorajšnjo revizijo direktive o Evropskem svetu delavcev, ki naj bi prispevala k večji jasnosti glede obveščanja, posvetovanja in sodelovanja, vendar odločno poziva Komisijo, da se predhodno posvetuje z evropskimi socialnimi partnerji; poziva k ukrepom za spodbujanje boljšega ravnotežja med poklicnim in zasebnim življenjem ter boljšega zdravja in varnosti vseh delavcev;
13.
poziva k večjim prizadevanjem za napredek pri obravnavi direktive o začasnih delavcih agencij in poziva k učinkoviti reviziji direktive o delovnem času, ki naj upošteva sodbo Sodišča Evropskih skupnosti o dežurstvu, da se zaščitijo potrebe delavcev, obenem pa ohrani prožnost;
14.
zelo odobrava napovedan zakonodajni predlog Komisije o evropski zasebni družbi in prosi, naj se ta predlog vloži že na začetku leta 2008, da se podprejo mala in srednje velika podjetja; obžaluje, da Komisija nima namena nadaljevati z zakonodajnim predlogom v zvezi s štirinajsto direktivo s področja prava družb (prenos registriranega sedeža), ter hkrati poudarja, da bi ta dolgo pričakovana direktiva zapolnila praznino na notranjem trgu za družbe;
15.
poudarja, da je treba ustrezno zaščititi pravice intelektualne lastnine in podpira pobudo v smeri dostopnega, varnega in učinkovitega patentnega sistema, ki bi spodbujal investicije in raziskovanje; poziva vse tri institucije, naj sodelujejo za dosego političnega soglasja o resničnem izboljšanju patentnega sistema; opozarja, da je ponarejanje izdelkov, na primer zdravil, velik in nujen problem za Evropo;
16.
obžaluje, da Komisija ne namerava predstaviti pobude za določitev skupne konsolidirane davčne osnove, ki bi dopolnila dosežke notranjega trga s pošteno konkurenco in pripomogla k večji preglednosti, saj bi podjetja doma in v tujini lahko delovala po istih pravilih, povečala bi se čezmejna trgovina, pa tudi konkurenčnost med državami članicami glede privabljanja naložb; istočasno poudarja odgovornost držav članic za določanje davčnih stopenj za pravne osebe;
17.
prosi Komisijo, naj pripravi predloge, ki bi dejansko izboljšali evropski bonitetni nadzor, še posebej glede skladov za zavarovanje vlaganj v tvegane naložbe in bonitetnih agencij; opozarja na upoštevanja vredne posledice krize hipotekarnih kreditov v ZDA za evropske finančne trge; pričakuje, da bo Komisija opravila izčrpno analizo vzrokov in posledic te krize, vključno z oceno tveganja za evropske trge; zahteva oceno sedanjih sistemov in instrumentov bonitetnega nadzora v Evropi in vztraja pri tesnem posvetovanju s Parlamentom, s čimer bi dosegli jasna priporočila, kako izboljšati stabilnost finančnega sistema in njegove sposobnosti zagotavljanja varnega in dolgoročnega finančnega poslovanja evropskih podjetij;
18.
meni, da je revizija paketa telekomunikacij ključna prednostna naloga v prihodnjem letu;
19.
pozdravlja zavezanost Komisije vzpostavitvi liberaliziranega in integriranega notranjega energetskega trga; meni, da je treba razlikovati med razvojem trga z elektriko in trga s plinom.
Trajnostna Evropa
20.
pozdravlja ambiciozne predloge Komisije o vprašanjih podnebnih sprememb in jo spodbuja, naj jih predstavi v celoti; poziva Komisijo, naj poveča vzajemnost med gospodarskim in industrijskim razvojem na eni strani ter razvojem in uporabo čistih tehnologij na drugi strani, saj se močno dopolnjujejo in bi lahko spodbudile večjo konkurenčnost;
21.
poziva k oblikovanju celovitega splošnega zakonodajnega okvira za spodbujanje in uporabo obnovljive energije v Evropski uniji, vključno z zavezujočimi cilji, s katerimi bo poslovni skupnosti zagotovljena dolgotrajna stabilnost, ki jo potrebuje za sprejemanje razumnih naložbenih odločitev v sektorju obnovljive energije, tako da bo Evropska unija v prihodnosti lahko uporabljala čistejšo, varnejšo in bolj konkurenčno energijo;
22.
opaža, da ukrepi Komisije, zastavljeni v akcijskem načrtu za energetsko učinkovitost in akcijskem načrtu za biomaso, niso vključeni v delovni program Komisije za leto 2008, in tudi, da se precej zamuja z izvajanjem zastavljenih ukrepov; poziva Komisijo, naj v celoti upošteva oba akcijska načrta in tako pomaga EU pri doseganju ciljev na področju obnovljivih virov energije in energetske učinkovitosti; poudarja, da lahko trajnostna biogoriva k temu pomembno prispevajo;
23.
pozdravlja zavezo Komisije, da si bo prizadevala za politični sporazum o "porazdelitvi bremen", ki je potreben, da se do leta 2020 doseže 20-odstotno zmanjšanje toplogrednih plinov v primerjavi z letom 1990; močno zagovarja okrepljena prizadevanja EU in njenih držav članic ter regij za podporo energetskih virov brez emisij CO2;
24.
pozdravlja načrt Komisije, da objavi "paket na področju zelenega prometa", ob upoštevanju dejstva, da je treba zagotoviti trajnostno mobilnost po Evropi, ki bo v skladu z bojem proti podnebnim spremembam;
25.
podpira dve prednostni pobudi o pomorskem in zračnem prometu; opozarja, da je upravna poenostavitev pomorskih prevozov na kratkih razdaljah pomemben uvod v pravi razvoj tega načina prevoza, ki je temelj za vzpostavljanje celovitega, skladnega in trajnostnega omrežnega sistema; je zadovoljen z različnimi predlogi za spodbujanje večje učinkovitosti upravljanja zračnih prevozov, s katerimi se bodo občutno zmanjšali stroški, zamude in učinki emisij toplogrednih plinov;
26.
pozdravlja pobude Komisije na področju javnega zdravja, zlasti predvideni zakonodajni predlog o kakovosti in varnosti darovanja in presajanja organov ter predlagano priporočilo Sveta o okužbah, povezanih z zdravstveno oskrbo, ki je vključeno v paket na področju zdravja, s katerim se želi zagotoviti najvišjo možno raven varnosti bolnikov in kakovosti oskrbe; poziva Komisijo, naj prispeva k izboljšanju varnosti, obveščenosti, pravic in zaščite bolnikov ter ugotovi vzroke redkih bolezni;
27.
poziva Komisijo, naj poveča svoja prizadevanja za oblikovanje dosledne politike na področju kriznih situacij v zdravstvenem sektorju, invalidnih oseb ali oseb s kroničnimi obolenji ter obveščanja bolnikov; poziva Komisijo, naj nameni posebno pozornost vprašanju pripravljenosti na pandemije;
28.
pozdravlja sporočilo Komisije o pregledu skupne kmetijske politike, zlasti ob upoštevanju pomena konkurenčnega in okolju prijaznega kmetijskega sektorja ter preprečevanja odseljevanja s podeželja in oskrbovanja potrošnikov s hrano, vendar poudarja, da se natančne narave katerega koli zakonodajnega predloga, ki bo sledil, ne sme opredeliti tako dolgo, dokler ne bodo Parlament, Komisija in Svet zaključili razprave o sporočilu Komisije o pregledu stanja;
29.
poziva Komisijo, naj opredeli specifične predloge o posledicah in podrobnih pravilih modela največjega trajnostnega donosa; predlaga konkretne zakonodajne predloge o sistemu okoljskega označevanja ter naj čim prej predlaga poenostavitev uredbe (ES) št. 850/98 o tehničnih ukrepih na področju ribištva ter prizadevanj za preoblikovanje in okrepitev nadzornega okvira skupne ribiške politike;
30.
podpira pobudo Komisije, da bo predstavila zeleno knjigo o evropski ozemeljski koheziji, kot je to zahteval Evropski parlament; meni, da bo pojem ozemeljske kohezije, ki ga je nedavno potrdila tudi lizbonska pogodba, ključnega pomena za razvoj te politike Skupnosti;
31.
poudarja, da je potrebna strategija EU za Baltsko morje in poziva Komisijo, naj v letu 2008 predloži strategijo EU za to regijo;
Celostni pristop do priseljevanja
32.
meni, da sta skupna politika na področju preseljevanja, vizumov in azila ter učinkovito gospodarsko, družbeno in politično vključevanje priseljencev na podlagi skupnih načel dve plati iste medalje, ki predstavljata ključni izziv, ob upoštevanju delitve pristojnosti med državami članicami in EU, zlasti v zvezi s vključevanjem;
33.
poziva Komisijo, naj poveča prizadevanja za boj proti trgovini z ljudmi in nezakonitemu priseljevanju ter še posebej oceni izvajanje akcijskega načrta Sveta za leto 2005 na tem področju; čaka, da Komisija poda oceno izvajanja direktive o prostem pretoku oseb, najavljeno za leto 2008, in poziva k nadaljnjim ukrepom za zagotovitev celovite uporabe te pravice v EU;
34.
pozdravlja ponovno zavezo Komisije k skupni politiki o preseljevanju, skupnim instrumentom za varovanje zunanjih meja in skupni azilni politiki ter poziva Komisijo, naj še naprej izboljšuje politike na področju izobraževanja in integracije, katerih namen je oblikovanje jasnega in varnega okvira za priseljence, ki se selijo iz gospodarskih razlogov, zlasti za kvalificirane delavce, saj ta okvir pojasnjuje pravice in dolžnosti priseljencev;
35.
meni, da bo nova pogodba od 1. januarja 2009 bistveno spremenila institucionalni okvir glede območja svobode, varnosti in pravice, ter ponovno opozarja, da bo leto 2008 zelo pomembno za uresničitev schengenskega pravnega reda in za njegovo razširitev na nove države članice Evropske unije; poudarja, da je treba sprejeti stroge ukrepe, da se zagotovi nemoteno delovanje sistema in celovitost zunanjih meja EU; poziva Komisijo, naj v oblikovanje določb v večji meri vključi Evropski parlament ter nacionalne parlamente;
36.
ugotavlja, da delovni program ne omenja prihodnjega sistema EU za podatke o letalskih potnikih, ter poziva k večjemu operativnemu sodelovanju na evropski ravni na področju boja proti terorizmu in za večjo vključenost Evropskega parlamenta, kjer je to primerno; poudarja, da učinkoviti in uporabni instrumenti za zaščito podatkov ne smejo veljati za ovire v boju proti terorizmu ali kakršno koli radikalizacijo, temveč so to nujni mehanizmi za večje zaupanje pri izmenjavi informacij med organi pregona;
Državljani v ospredju
37.
Meni, da bi morala Komisija še naprej opozarjati državljane na pomen kulturne raznolikosti in dialoga med kulturami v razširjeni Uniji; meni, da bi morali medkulturni dialog okrepiti tudi izven evropskih meja, tako da bi postal most za spodbujanje vzajemnega razumevanja in bi prispeval k preprečevanju ali reševanju družbenih ali medčloveških sporov;
38.
opaža, da je v prednostnih nalogah Komisije za leto 2008 poudarjeno, da bi vseživljenjsko učenje lahko prispevalo k višanju zaposlenosti in razvoju družbe znanja, kar je v skladu z lizbonskimi cilji; obžaluje, da to ni vključeno v noben konkreten predlog; meni, da bi morali biti mladoletniki zaščiteni pred posebnimi vsebinami nekaterih programov pri uporabi interneta in novih tehnologij s posebnimi in ustreznimi zaščitnimi sistemi;
39.
predlaga oblikovanje evropskih sil, ki bi se lahko, kot je to predlagano v Barnierjevem poročilu, v kriznih razmerah nemudoma odzvale; poziva Komisijo, naj v ta namen pripravi konkreten predlog;
40.
poudarja, da je treba povečati pravice potnikov, zlasti tistih, ki potujejo na dolge razdalje z avtobusom;
41.
z veseljem pričakuje predlog Komisije za predložitev pomembne direktive o izvajanju načela enakega obravnavanja oseb zunaj področja zaposlovanja, s katerim bi zaključila nediskriminacijski pravni okvir in hkrati poudarja, da je treba spoštovati pristojnosti držav članic na tem področju;
Evropa kot svetovni partner
42.
meni da je treba vlogo EU pri uveljavljanju spoštovanja človekovih pravic, demokracije in dobrega upravljanja obravnavati kot sestavni del vseh politik in programov EU;
43.
se strinja, da je v delovnem programu Komisije poudarjeno, da se mora proces širitve nadaljevati in se mu zdi Zahodni Balkan prednostno področje;
44.
je seznanjen z namero Komisije, da bo posebno pozornost namenila prihodnosti Kosova in pričakuje, da bo, upoštevajoč razvoj dogodkov, predložila nadaljnje ocene in predloge v zvezi s pomočjo EU Kosovu;
45.
meni, da je pobuda Sinergija Črnega morja pomemben prvi korak pri oblikovanju celostne strategije za to regijo in poziva Evropsko komisijo, naj oblikuje nove specifične predloge, vključno z akcijskim načrtom s specifičnimi cilji in referenčnimi vrednostmi, ki bodo krepili sodelovanje med Evropsko unijo in državami črnomorske regije;
46.
meni, da je čezatlantska povezava temeljnega pomena za spodbujanje skupnih vrednot in za varovanje skupnih interesov;
47.
glede Bližnjega Vzhoda meni, da bi morala EU poleg zagotavljanja finančnih sredstev za gospodarsko preživetje in obnovo, zlasti v Libanonu in Palestini, še naprej podpirati politične pobude za še dejavnejšo diplomatsko vlogo v regiji;
48.
je prepričan, da bi bilo treba za zagotovitev dostopa do trajnostne, varne in konkurenčne energije za vse države članice sprejeti nadaljnje ukrepe v smeri skupne zunanje energetske politike, in poziva Komisijo, naj sprejme jasen in konstruktiven pristop k dialogu z Rusijo;
49.
poziva Komisijo, naj okrepi dvoregionalno strateško partnerstvo med Evropsko unijo, Latinsko Ameriko in karibskimi državami, in pozdravlja vključitev strategije EU-Afrika med prednostne naloge Komisije, hkrati pa poudarja, da morajo v njej sodelovati parlamenti in civilna družba;
50.
poudarja, da je v okviru evropske razvojne politike pomembna skladnost politik; poudarja, da je treba v okviru drugih evropskih politik upoštevati razvojna vprašanja; pozdravlja namero Komisije, da bo preučila nove možnosti za uresničevanje razvojnih ciljev tisočletja; poziva Komisijo, naj zagotovi, da bo njena razvojna politika pozitivno vplivala na vzpostavljanje miru;
51.
poudarja, da bi moral biti uspešno sklenjen pogajalski krog iz Dohe; poudarja, da mora Evropska unija okrepiti tudi svojo udeležbo v razvijajočih se gospodarstvih preko dvostranskih ali regionalnih sporazumov o prosti trgovini, kar naj dopolnjuje večstranski pristop, hkrati pa naj zahteva vključitev klavzul o temeljnih delovnih standardih; se mu zdi nova celovita strategija za Kitajsko enako pomembna; je mnenja, da mora biti trgovina prosta in pravična; poziva Komisijo, naj zagotovi močnejšo zaščito pravic intelektualne lastnine in stori vse, kar je v njeni moči, za boj proti ponarejanju;
Horizontalna vprašanja
52.
pozdravlja odločenost Komisije, da do leta 2012 doseže 25-odstotno zmanjšanje upravnega bremena za podjetja na ravni EU in na ravni držav članic; meni, da je to ključna prednostna naloga za prihodnje mesece, zlasti za mala in srednja podjetja, in bistven prispevek za izpolnitev lizbonskih ciljev; poudarja, da bo zakonodajne predloge obravnaval s tega stališča; poziva Komisijo, naj predloži podroben prikaz izvajanja svojega akcijskega načrta, ki naj vsebuje jasne in strnjene informacije o doseženih ciljih, oblikovanih kazalcih, rezultatih osnovnih meritev in konkretnih predlogih za nadaljnja področja, najprimernejša za nadaljnje hitro, trajnostno in občutno zmanjševanje upravnih stroškov;
53.
podpira nenehna prizadevanja Komisije za izboljšanje kakovosti ureditve EU; poudarja, da je treba pospešiti poenostavljanje in konsolidacijo evropske zakonodaje ter si bolj prizadevati za boljšo pravno ureditev, hiter prenos in pravilno izvajanje zakonodaje EU, pri tem pa v celoti spoštovati pristojnosti Evropskega parlamenta; poziva k strožjemu mehanizmu za spremljanje in nadzor izvajanja evropske zakonodaje v državah članicah;
54.
poudarja, da načelo subsidiarnosti, kot ga vsebuje pogodba o ES, jasno določa, da lahko Skupnost na področjih, ki niso v njeni izključni pristojnosti, ukrepa le, če države članice ne morejo v zadostni meri doseči ciljev predlaganih ukrepov; poudarja neukrepanje držav članic samo po sebi ne pomeni, da pristojnost prevzame EU;
55.
vztraja pri neodvisnih presojah posledic zakonodaje; meni, da jih je treba sistematično opraviti v okviru zakonodajnih postopkov in tudi v procesu poenostavljanja zakonodaje;
56.
ugotavlja, da so zadeve s Komisijinega seznama predlogov v obravnavi, ki bodo umaknjene, v vsakem primeru zastarele;
57.
prosi Komisijo in Svet, naj Parlamentu zagotovita dovolj časa, da izrazi svoje mnenje o prihodnjih širitvah območja eura;
58.
vztraja pri pravilnem izvajanju novega postopka komitologije in zaščiti pravic Parlamenta v tem postopku; pripisuje poseben pomen postopkom komitologije na področju finančnih storitev (Lamfalussyjev postopek), saj so številne pomembne zadeve v fazi izpopolnjevanja; meni, da je pravilna uporaba okvira bistvena za dobro delovanje finančnega sistema ter za preprečitev finančnih kriz; zahteva, da se v celoti spoštujejo pravice Parlamenta, o katerih se je dogovorilo, in da se temu sporazumu vlije življenja;
59.
z zanimanjem pričakuje rezultate procesa posvetovanja, ki ga je Komisija sprožila na temo reforme proračuna v spreminjajoči se Evropi (SEC(2007)1188); zahteva, da bo Parlament polno sodeloval pri reviziji porabe EU in sistema lastnih virov EU, kakor je predvideno v deklaraciji št. 3 o reviziji finančnega okvira medinstitucionalnega sporazuma o proračunski disciplini in dobrem finančnem poslovodenju;
60.
da bi uresničila pozitivno izjavo o zanesljivosti Evropskega računskega sodišča, bi se morala Komisija tehnično pripraviti in pozvati države članice, naj podajo nacionalne izjave, kot je predlagano v resolucijah Parlamenta o razrešnici za leta 2003, 2004 in 2005, povzetkih revizije, kot je zahtevano v odstavku 44 medinstitucionalnega sporazuma za obdobje 2007–2013, vse to pa bi bil šele prvi korak v tej smeri; pričakuje, da bo komisar, pristojen za področje preglednosti in dobrega upravljanja, prevzel bolj proaktiven pristop; je tudi seznanjen, da se Komisija počuti zavezana najvišjim merilom dobrega finančnega poslovodenja in se za ta merila tudi zavzema;
Obveščanje o Evropi
61.
poziva Komisijo, naj državljane umesti v središče evropskega projekta, kar bo uspešno le, če bo prisluhnila njihovim skrbem in pomislekom, in naj okrepi prizadevanja za razvoj učinkovitejše komunikacijske politike, ki bi državljanom omogočila, da bi bolje razumeli delovanje EU in njen prispevek k obravnavi njihovih skrbi in pomislekov s ciljem pripraviti ratifikacijo reformne pogodbe in evropske volitve leta 2009;
62.
poziva Komisijo, naj jasno razloži, kako misli uresničiti vsebino svojih prednostnih nalog komuniciranja, zlasti tisto, povezano z reformno pogodbo;
63.
naroči svojemu predsedniku, naj to resolucijo posreduje Svetu, Komisiji in parlamentom držav članic.
