EUROPARLTV - spletna televizija Evropskega Parlamenta
Institucije
2008-09-12 - 14:20
V sredo, 17. septembra, bo predsednik Evropskega parlamenta Hans-Gert Pöttering vključil spletne televizijske kanale Parlamenta, ki bodo tako postali dostopni vsem uporabnikom svetovnega spleta.
Štirje različni programi bodo gledalcem ponujali vpogled v delovanje institucije in evropskih poslancev na spletnem na spletnem naslovu
www.euparltv.europa.eu
20080901BKG35904
Zakaj parlamentarna televizija?
Evropski parlament si prizadeva, da bi bilo njegovo delovanje čim bolj pregledno in razumljivo državljanom EU. Državljani imajo pravico vedeti, kaj se dogaja v njihovem parlamentu in spletna televizija je samo eden od načinov posredovanja informacij ter približevanja institucije ljudem.
V zadnjih desetih letih je v Evropi nastalo več parlamentarnih televizijskih kanalov, bodisi v okviru nacionalnih javnih televizij (BBC Parliament, TV Slovenija 3) ali pa samega parlamenta (Francija, Grčija). Evropski parlament se je odločil za lastno produkcijo programa.
Zakaj spletna televizija?
Spletna televizija je:
- cenovno ugodnejša rešitev od klasične televizije;
- v koraku z razvojem tehnologije, predvsem z združevanjem računalnika in televizije ter širokopasovnim dostopom do spleta;
- prilagojena uporabniku, ne ponudniku storitve, z velikim izborom materiala ter možnostjo dostopa kadarkoli in kjerkoli;
- usklajena s spremembami družbenih vzorcev številnih mladih Evropejcev, katerim je splet pomembnejši vir informacij kot televizija;
- ustreznejša za podajanje informacij v več jezikih;
- edini učinkovit način širjenja informacij v države zunaj Evropske unije.
Kaj bo na spletnih kanalih?
Europarltv ponuja uporabnikom štiri različne kanale:
Vaš Parlament je namenjen uporabnikom, ki se še posebej zanimajo za evropsko politiko: informirani državljani, industrijska združenja, socialni partnerji, lobisti, akademski krogi in zaposleni v evropskih institucijah.
Vaš glas je namenjen splošni javnosti z možnostjo objavljanja vsebin, ki jih bodo prispevali sami uporabniki.
Mlada Evropa je namenjena predvsem šolarjem, ki so sicer tudi zelo pogosti uporabniki spleta in bodoči volivci.
Parlament v živo bo neposredno prenašal parlamentarne dogodke, predvsem razprave na plenarnih zasedanjih.
Spletna stran Odkrivanje Evropskega parlamenta pa bo uporabnikom nudila dodatne informacije o instituciji, poslancih, političnih skupinah ter odborih in o zgodovini Parlamenta.
Kako je Parlament vzpostavil spletno televizijo?
Evropski parlament je za izvedbo projekta izvedel javni razpis, na katerem sta bila izbrana dva ponudnika - prvi je pripravil tehnično platformo, drugi pa vsebine za spletno televizijo.
Pogodba za tehnično platformo je bila sklenjena decembra 2006 z britanskim podjetjem TwoFour Digital, za vsebine pa je zadolženo bruseljsko podjetje Mostra, s katerim je Parlament podpisal pogodbo julija 2007.
Podjetji sta v sodelovanju s Parlamentom pripravili prototip spletne televizije, ki je začel poskusno delovati novembra 2007. Delujoča spletna verzija naj bi letno pripravila vsaj 300 ur programa, v to količino pa niso všteti neposredni prenosi.
Kakšna so bila testiranja spletnega kanala?
Interni spletni kanal je deloval od novembra 2007 in so ga lahko spremljali vsi zaposleni v Evropskem parlamentu. Informacijske pisarne Parlamenta po vsej Evropi so povabile k sodelovanju ciljne skupine uporabnikov in 300 ljudi je izpolnilo vprašalnike, ki so pokazali:
- 81 odstotkov vprašanih je bilo zadovoljnih s programom Europarltv;
- 78 odstotkov jih ni imelo težav z uporabo spletne strani
- 80 odstotkov jih je menilo, da so vsebine zanje pomembne.
Kdo lahko spremlja Europarltv?
Kanali so na voljo vsem uporabnikom s spletnim dostopom. Izbrali bodo lahko med predvajalnikoma Windows Media in Flash 9.
Koliko jezikov?
Vsi programi bodo prevedeni v več kot 20 jezikov, kar je enkraten primer na svetu. Nekatere vsebine bodo sinhronizirane, ostale pa podnaslovljene.
Kakšna bo interaktivnost?
Evropski parlament se je zavezal, da bo spletna televizija tudi interaktivna. Uredniška politika zato predvideva krepitev interaktivnosti med Parlamentom in državljani Evrope, ki jim bo omogočeno izražanje mnenj o programski vsebini ter prispevanje k tej vsebini.
Kdo je programski nadzornik?
Spletna televizija bo delovala v skladu z uredniško politiko, ki poudarja naslednje elemente:
- "Delo postaje vodijo načela javne službe za informativne in izobraževalne namene."
- "Postaja zagotavlja prikaz pluralnosti mnenj v Evropskem parlamentu, z dolžnim spoštovanjem relativne zastopanosti političnih skupin, v skladu z nevtralno in nepristransko uredniško politiko."
Predsedstvo Parlamenta (ki ga sestavljajo predsednik, 14 podpredsednikov in 6 kvestorjev) je ustanovilo svetovalno skupino, v kateri so po en poslanec iz vsake politične skupine ter podpredsednik Parlamenta, zadolžen za informiranje in komuniciranje. Skupina bo sodelovala pri delu televizije in nadzorovala izvajanje uredniške politike ter skrbela za odgovore na morebitne pritožbe znotraj ali izven institucije.
Kakšni bodo stroški delovanja?
Predvideni letni proračun spletne televizije je 9 milijonov evrov. Večina sredstev bo namenjenih za pripravo in prevode programskih vsebin, manjši del pa za tehnične potrebe in oglaševanje kanalov.
SL
1
A
http://www.euparltv.europa.eu
-//EP//DTD IM-PRESS 20050901 BKG DOC XML V0//EN
-//EP//STYLESHEET IM-PRESS 20050901 BKG DOC XML V0//EN
