Vprašanje za ustni odgovor O-000009/2011
za Komisijo
Člen 115 poslovnika
Cornelis de Jong
v imenu skupine GUE/NGL
Michael Cashman
v imenu skupine S&D
Pascal Canfin
v imenu skupine Verts/ALE
Monica Luisa Macovei
,
Corinne Lepage
Zadeva: Sprememba okvira za strokovne skupine Komisije in uravnoteženo zastopanost ter preglednost
Nedavno je Komisija spremenila svoj okvir za upravljanje strokovnih skupin Komisije (SEC(2010)1360) in (C(2010)7649).
Člen 9 PDEU določa, da "Unija pri vseh svojih dejavnostih upošteva načelo enakosti svojih državljanov, ki so deležni enake obravnave s strani njenih institucij, organov, uradov in agencij". Evropski kodeks upravnega ravnanja Evropskega varuha človekovih pravic določa, da mora uradnik pri sprejemanju svojih odločitev spoštovati pravično ravnovesje med interesi zasebnikov in splošnim javnim interesom. Trenutno ima veliko število strokovnih skupin pristransko sestavo v korist interesov velikih podjetij.
1. V spremenjeno različico okvira ni bil vključen noben ukrep za večjo uravnoteženost strokovnih skupin, ki bi predvideval okrepitev udeležbe MSP ali civilne družbe v strokovnih skupinah. Ali se Komisija strinja, da to pomeni, da uravnoteženo svetovanje ni obvezno? Če ni tako, ali lahko za to navede razloge?
2. Komisija izbere strokovnjake na takšen način, da prepreči kakršno koli navzkrižje interesov. Smernice GD Sanco za obravnavanje navzkrižij interesov določajo, da je najpreprostejši način za obvladovanje navzkrižij interesov njihovo preprečevanje. Na primer osebe, ki je bila imenovana za svetovalca, za katero je znano, da dela za organizacijo, ki ima "osebni interes" glede specifičnega političnega vprašanja, pač ne bi smeli imenovati. Zakaj Komisija ni sprejela tega odličnega pravila za vse GD?
3. Preglednost je temeljno načelo za institucije v postopku sprejemanja odločitev EU v skladu s členoma 1 in 11 PEU, poleg člena 15 PDEU, ki določa pravico javnosti do dostopa do dokumentov. Ali bo Komisija s tem v zvezi vzpostavila uporabniku prijazno spletno stran, na kateri bodo objavljeni vsi javni razpisi, vse obstoječe strokovne skupine s priloženim popolnim pregledom vseh članov, ter vsi zapisniki, ki so na voljo javnosti? Če bo, kako bo to izvedla in v kakšnem časovnem razponu? Če ne bo, ali lahko Komisija navede razloge, zakaj tega ne bo storila?
4. Zakaj se Komisija ni posvetovala s Parlamentom pred sprejetjem svojih končnih odločitev o spremembi okvira, saj je preglednost postala vprašanje skupnega pomena tako za Komisijo kakor za Parlament? Ali je Komisija to pripravljena storiti?
