P6_TA(2009)0139
Enotno območje plačil v eurih
B6-0111/2009
Resolucija Evropskega parlamenta z dne 12. marca 2009 o uresničevanju enotnega območja plačil v eurih (območja SEPA)
Evropski parlament
, –
ob upoštevanju skupne izjave Komisije in Evropske centralne banke z dne 4. maja 2006 o enotnem območju plačil v eurih,
–
ob upoštevanju priložnostnega dokumenta Evropske centralne banke št. 71 iz avgusta 2007 o gospodarskem vplivu enotnega območja plačil v eurih,
–
ob upoštevanju Direktive 2007/64/ES Evropskega parlamenta in Sveta z dne 13. novembra 2007 o plačilnih storitvah na notranjem trgu UL L 319, 5.12.2007, str. 1.
(Direktiva o plačilnih storitvah),
–
ob upoštevanju predloga Komisije z dne 13. oktobra 2008 za uredbo Evropskega parlamenta in Sveta o čezmejnih plačilih v Skupnosti ( KOM(2008)0640 ),
–
ob upoštevanju poročila Evropske centralne banke o napredku enotnega območja plačil v eurih iz novembra 2008,
–
ob upoštevanju člena 108(5) svojega Poslovnika,
A.
ker je enotno območje plačil v eurih (območje SEPA) zamišljeno kot integriran trg za plačilne storitve, na katerem vlada učinkovita konkurenca in na katerem ni razlike med čezmejnimi in nacionalnimi plačili v eurih,
B.
ker območje SEPA ni le samoregulativna pobuda Evropskega sveta za plačila, ampak tudi pomembna javna politična pobuda za krepitev ekonomske in monetarne unije ter lizbonske agende; ker je območje SEPA podprto z Direktivo o plačilnih storitvah, s čimer je zagotovljen potreben usklajen pravni okvir; ker zato uspeh območja SEPA vzbuja posebno pozornost Parlamenta;
C.
ker se je prehod na območje SEPA uradno začel 28. januarja 2008 z uvedbo plačilnega instrumenta SEPA za nakazila, medtem ko je okvir SEPA za uporabo kartic v veljavi od 1. januarja 2008, začetek sistema SEPA za neposredne bremenitve pa je predviden za 1. november 2009,
D.
ker pravno zavezujoč rok za prehod na instrumente SEPA ni določen, in ker se zdaj vse vpletene strani strinjajo, da je določitev roka nujna za uspeh območja SEPA,
E.
ker je prehod na območje SEPA počasen: do 1. oktobra 2008 je bilo v obliki nakazil SEPA opravljenih le 1,7 % vseh transakcij,
F.
ker morajo k uresničevanju območja SEPA prispevati vse zainteresirane strani – zakonodajalci, bančna industrija in uporabniki plačilnih storitev (zlasti javni sektor, ki je množičen uporabnik plačilnih storitev),
G.
ker uporaba instrumentov SEPA zgolj za čezmejne plačilne transakcije projektu SEPA ne bi prinesla uspeha, saj bi se ohranila razdrobljenost, pričakovane koristi bančne industrije ter njenih strank pa ne bi bile uresničene,
H.
ker sta Komisija in Evropska centralna banka 4. septembra 2008 naznanili Evropskemu svetu za plačila, da bi bili pripravljeni podpreti zamisel o večstranski pristojbini za izmenjavo za čezmejne neposredne bremenitve na območju SEPA pod pogojem, da bi bile takšne pristojbine objektivno utemeljene in bi se uporabljale le v omejenem obdobju,
I.
ker je Komisija izrazila pomisleke o obstoječi večstranski pristojbini za izmenjavo in ker ima industrija težave pri iskanju ustrezne rešitve,
J.
ker bi bilo treba prav tako rešiti uporabo večstranske pristojbine za izmenjavo v zvezi z rešitvijo EU za kartice na podlagi okvira SEPA za uporabo kartic,
K.
ker bi bilo treba zagotoviti nadaljnjo pravno veljavnost obstoječih pooblastil za neposredne bremenitve, saj bi bil obvezen podpis novih pooblastil pri prehodu z nacionalnih sistemov neposrednih bremenitev na sistem SEPA za neposredne bremenitve težaven;
1.
poudarja, da še naprej podpira vzpostavitev območja SEPA, kjer vlada učinkovita konkurenca in na katerem ni razlike med čezmejnimi in nacionalnimi plačili v eurih;
2.
poziva Komisijo, naj določi jasen, ustrezen in zavezujoč rok za prehod na produkte SEPA, ki je lahko najkasneje 31. december 2012, po tem datumu pa bi morala biti vsa plačila v eurih izvedena po standardih SEPA;
3.
poziva Komisijo, naj zagotovi pravno jasnost v zvezi z uporabo večstranske pristojbine za izmenjavo za čezmejne neposredne bremenitve, zlasti z določitvijo prehodnega obdobja, na koncu katerega bi morala obstajati možnost za ohranitev večstranskih pristojbin za izmenjavo, če upoštevajo smernice Komisije, ki bi jih bilo treba čim prej sprejeti in ki bi morale temeljiti na spremljanju stroškov storitev, ki jih zagotavljajo izvajalci plačilnih storitev, in dajatev zanje;
4.
poziva Komisijo, naj dodatno pojasni vprašanje večstranske pristojbine za izmenjavo za plačila s karticami;
5.
poziva k večjemu prizadevanju za iskanje ustreznih rešitev v državah članicah, da se zagotovi nadaljnja pravna veljavnost obstoječih pooblastil za neposredne bremenitve v sistemu SEPA za neposredne bremenitve;
6.
poziva države članice, naj svoje javne uprave spodbudijo k čimprejšnji uporabi instrumentov SEPA in jim namenijo vlogo katalizatorjev v obdobju prehoda;
7.
poziva Komisijo, naj zagotovi, da prehod na instrumente SEPA ne bo povzročil dražjega plačilnega sistema za državljane Evropske unije;
8.
naroči svojemu predsedniku, naj to resolucijo posreduje Svetu, Komisiji, Evropski centralni banki ter vladam in parlamentom držav članic.
