USTNO VPRAŠANJE H-0044/10
v času vprašanj, na delnem zasedanju februarja 2010
v skladu s členom 116 Poslovnika
predložil
Liam Aylward
za Komisijo
Zadeva: Omejitve glede tekočin na letalih
Omejitve, v skladu s katerimi morajo potniki potovati z embalažo za tekočine, gele, paste, losjone in kozmetiko, katere vsebnost je 100 ml ali manj, še vedno zelo otežujejo potovanja ter povzročajo težave potnikom in upravljavcem letališč.
Pogosto povzročajo dolge čakalne vrste, izgubo lastnine ter v nekaterih primerih izgubo kupljenih predmetov. Potniki so po opravljeni varnostni kontroli pogosto prisiljeni plačati visoke cene za vodo in druge pijače.
Nedvomno so učinkoviti varnostni ukrepi potrebni, potniki in varnost v letalstvu pa ostajajo prednostna naloga. Vendar je potreben pregled sedanjih omejitev v zvezi s tekočinami, saj so v veljavi že več let.
Ali namerava Komisija to ureditev pregledati in ali obstaja časovni načrt za sprostitev teh omejitev? Ali lahko Komisija zagotovi dodatne informacije o tehnološkem razvoju, predvsem v zvezi z varnostnim pregledom tekočin?
