20.5.2008
PREDLOG RESOLUCIJE
k izjavi Sveta in Komisije
v skladu s členom 103(2) poslovnika,
ki ga predlagajo Hélène Flautre, David Hammerstein in Pierre Jonckheer
v imenu skupine Verts/ALE
o razmerah v Libanonu
Resolucija Evropskega parlamenta o razmerah v Libanonu
Evropski parlament ,
–
ob upoštevanju svojih prejšnjih resolucij o Bližnjem vzhodu, zlasti tiste z dne 16. januarja 2003 o sklenitvi pridružitvenega sporazuma z Libanonsko republiko, z dne 10. marca 2005 o razmerah v Libanonu, z dne 7. septembra 2006 o razmerah na Bližnjem vzhodu, z dne 12. julija 2007 o Bližnjem vzhodu in z dne 29. novembra 2007 o predlogu odločbe Sveta za makrofinančno pomoč Skupnosti Libanonu,
–
ob upoštevanju resolucij varnostnega sveta Združenih narodov 1559(2004), 1636 (2005), 1680 (2006), 1701 (2006) in 1757 (2007),
–
ob upoštevanju evro-sredozemskega pridružitvenega sporazuma med Evropsko skupnostjo in njenimi državami članicami na eni strani ter Libanonsko republiko na drugi strani,
–
ob upoštevanju sklepa Sveta 2007/860/ES z dne 10. decembra 2007 o makrofinančni pomoči Skupnosti Libanonu,
–
ob upoštevanju izjave predsedstva v imenu Evropske unije o razmerah na Bližnjem vzhodu 14. marca 2008,
–
ob upoštevanju izjave visokega predstavnika za skupno zunanjo in varnostno politiko 15. maja 2008,
–
ob upoštevanju člena 103(2) svojega poslovnika,
A.
ker je trden, popolnoma suveren, enoten in demokratičen Libanon osrednjega pomena za stabilnost ter miren razvoj in za ves Bližnji vzhod,
B.
ker Libanon že nekaj let doživlja politični zastoj, ki onemogoča resnično delovanje krhkih državnih institucij,
C.
ker se je libanonska vlada 6. maja 2008 odločila prepovedati Hezbolahovo obsežno telekomunikacijsko omrežje, kar je po mnenju te skupine sestavni del njenih obrambnih ukrepov proti Izraelu, in odpustiti vodjo letališke varnosti, ki naj bi bil domnevno povezan s Hezbolahom,
D.
ker so v nekaterih delih države izbruhnili nasilni spopadi, zlasti v prestolnici, kjer so Hezbolahove milice postavile barikade, onemogočile provladne medije, postavile blokade ob letališču in prevzele nadzor nad zahodnim Bejrutom,
E.
ker so se spopadi razširili v Šuf in na sever ter skupaj povzročili smrt vsaj 65 ljudi; ker je libanonska vojska sklenila, da ne bo posredovala, po sklenitvi premirja in umiku Hezbolahovih milic pa je postopoma prevzela nadzor nad razmerami in poskusila spet vzpostaviti red; ker so bili ti spopadi najhujši od državljanske vojne v letih 1975–1990,
F.
ker je bil s posredovanjem Arabske lige pod katarskim vodstvom dosežen dogovor med stranema, vlada pa je preklicala svoje pretekle odločitve, da bi prišlo do takojšnjega dialoga o treh odprtih vprašanjih – izvolitvi novega predsednika, oblikovanju vlade narodne enotnosti in reformi volilnega zakona,
G.
ker so se v tej državi od februarja 2005 dogajali politični umori z namenom nadaljnje destabilizacije razmer; ker je načelnik operacij kopenske vojske general François Al Hadž, ki je bil ubit 12. decembra 2007, že sedmi umorjeni Libanonec na visokem položaju,
H.
ker je bilo z resolucijo varnostnega sveta Združenih narodov št. 1757 (2007) ustanovljeno mednarodno sodišče, ki naj bi sodilo odgovornim za umor nekdanjega predsednika libanonske vlade Rafika Haririja in druge politične umore v Libanonu,
I.
ker so v členu 2 evro-sredozemskega sporazuma med Evropsko skupnostjo in njenimi državami članicami ter Libanonsko republiko predvideni odnosi med obema stranema, določbe tega sporazuma pa naj bi temeljile na spoštovanju demokratičnih načel in temeljnih človekovih pravic, kakor so opredeljene v splošni deklaraciji o človekovih pravicah, ki naj bi bilo je vodilo njune notranje in mednarodne politike in je pomemben sestavni del tega sporazuma,
J.
ker Libanon po vojaških spopadih julija in avgusta 2006 še vedno doživlja velike finančne in gospodarske izzive; ker so libanonske oblasti 4. januarja 2007 sprejele obsežen program socialnih in gospodarskih reform; ker je Evropska unija ponudila makrofinančno pomoč 80 milijonov EUR za podporo libanonskemu notranjemu prizadevanju za povojno obnovo in trajnostno oživitev gospodarstva, da bi zmanjšala finančno omejenost vlade pri izvajanju njenega gospodarskega programa,
K.
ker v Libanonu v slabih razmerah še vedno živi več kot 300.000 palestinskih beguncev; ker je v nekaterih njihovih begunskih taboriščih prišlo do izbruhov nasilja in spopadov z vojsko, zaradi česar se je povečala napetost v državi,
L.
ker vprašanje razmer na območju Shebaa farms ter vzpostavitev dokončnih meja med Libanonom in Izraelom še vedno ni rešeno;
M.
ker se Sirija od umika svojih čet leta 2005 ni nehala vmešavati v libanonske notranje zadeve in jih ovirati,
1.
je globoko zaskrbljen zaradi mogočih hudih posledic sedanje politične krize in slabšanja varnostnih razmer v Libanonu; poudarja pomen stabilnosti, suverenosti, neodvisnosti, enotnosti in ozemeljske celovitosti Libanona ter da lahko njegova politična stabilnost izhaja samo iz obnovljenega ozračja zaupanja med vsemi stranmi, neuporabe nasilja in zavračanja zunanjega vpliva;
2.
odločno obsoja ravnanje Hezbolaha in grožnje z uporabo sile za zaščito njegovih širših političnih ciljev; pričakuje, da bodo krivci za zločine med spopadi odgovarjali za svoja dejanja in da bodo privedeni pred sodišče;
3.
poudarja, da je ravnanje Hezbolaha, da se vede kot država v državi, v nasprotju z demokratičnim sistemom; zato poziva njegovo vodstvo, naj se jasno opredeli in v skladu z resolucijo varnostnega sveta Združenih narodov št. 1559 razpusti in razoroži svoje milice, se odreče nasilju, v celoti sprejme pravila demokracije ter prizna vse demokratično izvoljene državne organe in institucije, ne glede na etnično, versko ali strankarsko pripadnost ali izvor;
4.
pozdravlja dogovor med udeleženimi stranmi, dosežen v Bejrutu s posredovanjem Katarja, in močno podpira prizadevanja Arabske lige v Dohi, zlasti katarskega predsednika vlade, za rešitev te politične krize in dosego splošnega in obsežnega dogovora;
5.
obžaluje, da je bilo zasedanje libanonskega parlamenta, na katerem naj bi izvolili predsednika republike, odloženo za nedoločen čas, in poziva vse stranke, naj dosežejo soglasje, tako da bodo lahko te volitve čim prej;
6.
poziva predsednika libanonskega parlamenta, naj si po vseh močeh prizadeva za ponovno vzpostavitev delovanja te institucije, ki je osnovni pogoj za demokracijo, in s tem pripomore k dialogu o narodni spravi ter iskanju kompromisne rešitve za politični zastoj;
7.
po tehtnem razmisleku potrjuje povabilo vseh voditeljev libanonskih parlamentarnih skupin v Bruselj, ki ga bo uskladila Arabska liga, da bi pomirili institucionalno krizo in olajšali dialog ter dosegli trajen dogovor;
8.
ponovno poziva vse udeležene strani, naj podprejo delo mednarodnega sodišča, ki bo sodilo odgovornim za umor nekdanjega predsednika vlade Rafika Haririja in druge politične umore v Libanonu, in poziva tudi Sirijo, naj s sodiščem v celoti sodeluje;
9.
poziva libanonsko vlado, naj skuša z vsemi močmi odpraviti vse oblike diskriminacije palestinskih beguncev, in ponovno poziva mednarodno skupnost, naj poveča pomoč, da bi našli trajno rešitev;
10.
poziva k postopni razorožitvi vseh milic in paravojaških skupin in meni, da je zelo pomembno, da se orožje, uvoženo v Libanon, usmeri samo k uradni libanonski vojski; ponovno poziva libanonsko vlado, naj v sodelovanju z misijo Unifil v celoti izvaja svojo suverenost in dejanski nadzor nad mejami in svojim ozemljem v zvezi s tem;
11.
poziva Sirijo, naj se vzdrži vmešavanja, ki bi lahko negativno vplivalo na libanonske notranje zadeve, in prevzame pozitivno vlogo pri prizadevanju za trajen mir in stabilnost te države;
12.
ponovno izraža podporo odločenosti Evropske unije, da bo pomagala Libanonu pri gospodarski obnovi; poziva Svet in Komisijo, naj si še naprej prizadevata pri podpori za obnovo in gospodarsko okrevanje Libanona, in naj vzpostavita tesnejše sodelovanje z libanonsko civilno družbo, da bi lahko v tej državi še naprej spodbujali demokratizacijo;
13.
naroča svojemu predsedniku, naj to resolucijo posreduje Svetu, Komisiji, visokemu predstavniku za skupno zunanjo in varnostno politiko, vladam in parlamentom držav članic, generalnemu sekretarju Združenih narodov, generalnemu sekretarju Arabske lige, predsedniku evro-sredozemske parlamentarne skupščine, vladi in parlamentu Libanona ter predsedniku in vladi Sirije.
