9.9.2009 B7-0027/2009 PREDLOG RESOLUCIJE k vprašanjema za ustni odgovor B7‑0201/2009 in B7‑0202/2009
v skladu s členoma 115 in 110(2) poslovnika
o litovskem zakonu za zaščito mladoletnikov pred škodljivimi učinki javnega obveščanja
Véronique Mathieu
,
Vytautas Landsbergis
v imenu skupine PPE
PE428.631v01-00 B7‑0027/2009 Resolucija Evropskega parlamenta o litovskem zakonu za zaščito mladoletnikov pred škodljivimi učinki javnega obveščanja
Evropski parlament ,
– ob upoštevanju konvencije ZN o otrokovih pravicah,
– ob upoštevanju mednarodnih in evropskih obveznosti na področju človekovih pravic, med drugimi tistih, ki so zapisane v konvencijah ZN o človekovih pravicah in v Evropski konvenciji o varstvu človekovih pravic in temeljnih svoboščin,
– ob upoštevanju predpisov Evropske unije o človekovih pravicah, zlasti Listine o temeljnih pravicah Evropske unije,
– ob upoštevanju člena 13 Pogodbe o ustanovitvi Evropske skupnosti, ki v mejah pristojnosti, ki jih Skupnosti podeljuje Pogodba ES, daje Svetu možnost, da soglasno sprejme ustrezne ukrepe za boj proti diskriminaciji,
– ob upoštevanju členov 115 in 110(2) svojega poslovnika,
A. ker je litovski parlament 14. julija 2009 sprejel spremembe zakona o zaščiti mladoletnikov pred škodljivimi učinki javnega obveščanja, ki bo začel veljati 1. marca 2010 in ki prepoveduje neposredno med mladoletnike širiti informacije, v katerih se spodbujajo homoseksualni, biseksualni ali poligamni odnosi, saj "ima to škodljive posledice za razvoj mladoletnikov",
B. ker litovski nacionalni organi še vedno pregledujejo osnutek zakona, sredstva javnega obveščanja pa so spodbudila ogorčenje javnosti in sprožila obsežne odzive,
C. ker je namen člena 4(12) tega zakona preprečiti obveščanje, ki vsebuje posmehovanje ali poniževanje na podlagi narodnosti, rase, spola, izvora, invalidnosti, spolne usmerjenosti, socialnega statusa, jezika, veroizpovedi, prepričanja ali stališč,
D. ker je švedsko predsedstvo EU o zakonu razpravljalo z litovskimi oblastmi in je nova litovska predsednica izjavila, da bo ukrepala in zagotovila, da bo zakon v skladu z zahtevami EU in mednarodnimi obveznosti,
E. ker Konvencije ZN o otrokovih pravicah določa, da "mora biti družini kot temeljni družbeni skupini in naravnemu okolju za razvoj in blaginjo vseh njenih članov in še posebej otrok namenjeno potrebno varstvo in pomoč, da lahko v celoti prevzame svoje odgovornosti v družbi",
F. ker člen 22 direktive o televiziji brez meja državam članicam dovoljuje, da sprejmejo ustrezne ukrepe, s katerimi zagotovijo, da v televizijskem programu ni oddaj, ki bi lahko resno škodovale fizičnemu, duševnemu ali moralnemu razvoju mladoletnikov,
1. ponovno poudarja načelo iz konvencije ZN o otrokovih pravicah, ki priznava, da "mora otrok za poln in skladen razvoj svoje osebnosti odraščati v družinskem okolju, v ozračju sreče, ljubezni in razumevanja", poleg tega je prepričan, dasta, kot navaja deklaracija o otrokovih pravicah, "otroku zaradi telesne in duševne nezrelosti potrebna posebna skrb in varstvo ter ustrezno pravno varstvo, tako pred rojstvom kakor tudi po njem";
2. ponovno poudarja pomembnost tega, da se EU bori proti vsem oblikam diskriminacije, zlasti proti diskriminaciji, ki temelji na spolni usmerjenosti;
3. pozdravlja izjave nove predsednice Republike Litve in ustanovitev delovne skupine v Litvi, katere naloga bo oceniti morebitne spremembe zakona, ter poziva litovsko predsednico in litovske oblasti, naj zagotovijo, da so nacionalni zakoni skladni s človekovimi pravicami in temeljnimi svoboščinami, kakor so določene v mednarodnem in evropskem pravu;
4. ugotavlja, da zakon o zaščiti mladoletnikov pred škodljivimi učinki javnega obveščanja, ki ga je sprejel litovski parlament 14. julija 2009, še ne velja in bo pregledan še preden bo začel veljati;
5. naroči svojemu predsedniku, naj to resolucijo posreduje Komisiji, Svetu, vladam in parlamentom držav članic in držav kandidatk ter predsednici Republike Litve.
