Uvoz ekološko pridelanih kmetijskih proizvodov
Kmetijstvo
2006-09-28 - 12:51
Predlog sprememb uredbe o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil, ki ga je parlament v postopku posvetovanja potrdil v četrtek, je vmesna stopnja do sprejetja nove zakonodaje s tega področja, ki naj bi začela veljati leta 2009.
Parlament ugotavlja, da je predlog Komisije o označevanju uvoženih ekološko pridelanih kmetijskih proizvodov ustrezen korak v pravo smer, ki bo poenostavil postopke za registracijo teh izdelkov in uvedel skupne označbe ter enoten način nadzora na celotnem trgu EU. V sprejetih dopolnilih pa se poslanci zavzemajo za spodbujanje ekološke pridelave hrane v državah izven EU in za ohranjanje obstoječe zakonodaje v vmesnem obdobju.
Parlamentarci še ugotavljajo, da med članicami EU ni dovolj usklajevanja na tem področju, manjka pa tudi skupna baza podatkov o količini uvoza, proizvajalcih in uvoznikih. Uvozna dovoljenja sedaj veljajo po eno leto in za določeno količino posameznega proizvoda, organi nadzora pa preverjajo spoštovanje določb izključno na podlagi dokumentov in ne z naključnim nadzorom na kraju samem. Zato so kritike, da je postopek uvoznih dovoljenj birokratski in neučinkovit, utemeljene in očitno je bilo v preteklosti veliko goljufij pri uvoženem blagu.
Poslanci v svojih dopolnilih zahtevajo, da bi bila z deklaracije o izdelkih država porekla jasno razpoznavna za uvoznike in potrošnike, priznanje za ekološke izdelke iz tretjih držav pa mora biti vzajemno: te države morajo tudi ekološkim proizvodom EU dovoliti dostop do svojega trga. Predlaga še oblikovanje javne baze podatkov za uvoz ekoloških izdelkov EU, ki bi jo vodile države članice, usklajevala pa Evropska agencija za varnost hrane.
Parlament se tudi zavzema, da bi nadzorni organi v tretjih državah izdajali potrdila o ekoloških izdelkih v skladu s pravili EU, kjer bi morali biti tudi dodatno akreditirani, učinkovitost njihovega dela pa bi ocenjevali tudi z naključnim preverjanjem na kraju samem.
20060922IPR10904 Poročilo: Friedrich-Wilhelm Graefe zu Baringdorf - Ekološka pridelava kmetijskih proizvodov in označevanje tovrstno pridelanih kmetijskih proizvodov in živil
-//EP//TEXT REPORT A6-2006-0253 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
