Resolucija o večjezičnosti kot evropski prednosti
Volitve 2009
Kultura
2009-03-24 - 15:44
V torek je Parlament s 335 glasovi za, 279 proti in 69 vzdržanimi glasovi sprejel resolucijo, s katero se zavzema za močno podporo poučevanju jezikov in programom izmenjav na izobraževalnem področju ter pozdravlja načelo "materni jezik plus dva" za učenje jezikov v izobraževalnem sistemu.
Poslanci menijo, da je jezikovna raznolikost Evrope velika kulturna prednost in zato ne bi bilo prav, da bi se Evropska unija omejila na en sam glavni jezik. Menijo, da imajo pri zagotavljanju spoštovanja načela jezikovne enakopravnosti ključno vlogo prav evropske institucije.
Pomen večjezičnosti pri tem ni omejen le na gospodarske in družbene vidike: upoštevati je treba tudi kulturno in znanstveno ustvarjanje ter pomen tako književnega kot tehničnega prevajanja. Nenazadnje pa se ne sme pozabiti na vlogo, ki jo imajo jeziki pri oblikovanju in krepitvi identitete.
Manjšinski jeziki ter vseživljenjsko izobraževanje
Poslanci spodbujajo in podpirajo neobvezno uvajanje manjšinskih, avtohtonih in tujih maternih jezikov v šolske programe ali izvenšolske dejavnosti. Učenje jezikov, večjezičnost in jezikovna raznolikost, tudi regionalnih in manjšinskih jezikov, so namreč kulturne dobrine, ki jih je treba varovati in negovati. Prav večjezičnost pa je bistvena za učinkovito sporazumevanje, ker je sredstvo za lažje razumevanje med posamezniki in posledično lažje sprejemanje različnosti ter manjšin.
Komisija in države članice bi morale spodbujati ukrepe za olajšanje učenja jezikov ljudem, ki so v slabšem družbenem položaju, pripadnikom narodnostnih manjšin in migrantom, da bi jim omogočili, da se naučijo jezika oz. jezikov države ali regije gostiteljice, zato da bi dosegli vključevanje v družbo in preprečevali socialno izključenost.
Otroci bi morali biti zaradi lastnega interesa zmožni govoriti jezik države, v kateri živijo. S tem znanjem je možnost, da bi v času izobraževanja postali žrtve diskriminacije manjša in lahko enakopravno sodelujejo v vseh dejavnostih. V šoli pa bi bilo treba namenjati posebno pozornost in podporo učencem, ki se ne morejo izobraževati v maternem jeziku, zato poslanci toplo pozdravljajo predlog Komisije za spodbujanje načela "materni jezik plus dva" v izobraževanju.
V povezavi s poučevanjem jezikov je bistveno tudi spodbujanje mobilnosti in izmenjave učiteljev ter študentov jezika. Neovirano gibanje učiteljev jezikov v EU omogočilo učinkovit stik kar največ takšnih strokovnjakov z domačim okoljem jezikov, ki jih poučujejo.
Parlament še poudarja, da se je pomembno učiti jezikov sosednjih držav, saj je to način za lažjo komunikacijo in spodbujanje medsebojnega razumevanja v Evropski uniji.
Prevajanje, terminologija, tehnološke rešitve
Parlamentarci se zavedajo, da je treba za podporo prevajanju in tolmačenju še naprej razvijati posebne računalniške programov ter vzpostaviti mreže večjezičnih terminoloških zbirk podatkov. Informacijska in komunikacijska tehnologija je lahko dobro orodje za spodbujanje večjezičnosti, zato odbor poudarja uporabo ustreznega mednarodnega standarda (ISO 10646), ki omogoča nabor črk vseh jezikov v upravnih sistemih in medijih Evropske unije in držav članic.
Parlament predlaga, da bi ustrezno stopnjo večjezičnosti zagotovili tudi v medijih in v vsebinah, ki so na voljo na internetu, zlasti pa v jezikovni politiki digitalne knjižnice Europeana ter drugih spletnih mest in portalov, povezanih z Evropsko unijo, kjer je treba popolnoma spoštovati evropsko večjezičnost, vsaj glede 23 uradnih jezikov Evropske unije.
Poslanci še predlagajo, da bi 26. september, evropski dan jezikov, postal tudi evropski dan prevajalcev in tolmačev.
Poročilo: Vasco Graça Moura (A6-0092/2009) - Večjezičnost: prednost Evrope in skupna zaveza Poročilo na lastno pobudo Predstavitev poročila: ponedeljek, 23. marec 2009
Glasovanje: torek, 24. marec 2009
20090323IPR52350 Poročilo: Vasco Graça Moura (A6-0092/2009) - Večjezičnost: prednost Evrope in skupna zaveza
-//EP//TEXT REPORT A6-2009-0092 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
