VPRAŠANJE ZA USTNI ODGOVOR Z RAZPRAVO O-0030/08/rev.1
v skladu s členom 108 Poslovnika
predložila
Elly de Groen-Kouwenhoven
,
Angelika Beer
in
Caroline Lucas
, v imenu skupine Verts/ALE ,
Luisa Morgantini
, v imenu skupine GUE/NGL ,
Annemie Neyts-Uyttebroeck
, v imenu skupine ALDE ,
Ana Maria Gomes
, v imenu skupine PSE ,
Ģirts Valdis Kristovskis
, v imenu skupine UEN ,
Karl von Wogau
in
Stefano Zappalà
, v imenu skupine PPE-DE
za Komisijo
Zadeva: Sporazum o svetovni prepovedi orožja, ki vsebuje uran
Uporaba osiromašenega urana v boju nasprotuje osnovnim pravilom in načelom zapisanega in običajnega mednarodnega humanitarnega in okoljskega prava. Zato je novembra 2006 Evropski parlament okrepil svoje prejšnje pozive k moratoriju na orožje, ki vsebuje uran, s sprejetjem resolucije o „biološkem orožju in nehumanem konvencionalnem orožju“. Po svetu obstaja čedalje večja podpora. Belgija je marca 2007 sprejela nacionalni zakon o prepovedi izdelave, uporabe, hrambe, prodaje, nakupa, dobave in tranzita orožja, ki vsebuje uran. Evropski parlament je maja 2007 razstavil slike in pričevanja žrtev orožja, ki vsebuje uran, iz Iraka (70% Iraka je prekritih z osiromašenim uranom v prahu). Italijanski minister za obrambo je oktobra 2007 razkril, da je med letoma 1996 in 2006 na misijah v Iraku in na Balkanu 37 italijanskih vojakov najverjetneje umrlo zaradi izpostavljenosti orožju, ki vsebuje uran. Podobni primeri so se zgodili tudi v nekaterih drugih državah, kjer je prizadetih na stotine veteranov. Zaradi čedalje večje zaskrbljenosti glede učinkov osiromašenega urana na zdravje so v Veliki Britaniji in ZDA uvedli testne postopke za vojake, ki so se vrnili. Generalna skupščina ZN je decembra 2007 z ogromno večino sprejela resolucijo, s katero je izpostavila zaskrbljenost zaradi vojaške uporabe urana. Resolucija z naslovom „Učinki uporabe orožja in streliva, ki vsebuje osiromašen uran“ poziva države članice ZN, da preučijo zdravstvene grožnje, ki jih predstavlja uporaba orožja, ki vsebuje uran. Čedalje več dokazov o kemični strupenosti in morebitni rakotvorni naravi urana podpira uporabo previdnostnega načela v skladu s pravom EU.
Kako namerava Komisija nadalje ukrepati v zvezi s to resolucijo Parlamenta?
Katere ukrepe je sprejela Komisija – v skladu s svojimi obveznostmi po previdnostnem načelu – da bi svojemu humanitarnemu osebju preprečila stik z območji, kontaminiranimi z osiromašenim uranom?
Ali namerava Komisija začeti dialog z Euromilom, ki podpira prepoved?
Kakšna finančna sredstva ima na voljo Komisija za popis in okoljsko preiskavo kontaminiranih območij ter za pomoč pri čiščenju kontaminiranih območij?
Kakšna finančna sredstva je Komisija pripravljena porabiti za obveščanje civilistov, humanitarnih delavcev in vojaškega osebja?
Kakšna finančna sredstva ima Komisija na voljo za medicinske preiskave in zdravstvene preglede žrtev urana in za plačilo odškodnin tem žrtvam?
