Parlament podprl sporazum SWIFT II
Pravosodje in notranje zadeve
Plenarno zasedanje
2010-07-08 - 12:31
Evropski parlament je v četrtek potrdil nov predlog sporazuma SWIFT o izmenjavi bančnih podatkov z ZDA z namenom boja proti terorizmu. Poslanci so pred štirimi meseci zavrnili prejšnjo verzijo besedila, v vmesnem obdobju pa so v pogajanjih dosegli, da sporazum vsebuje dodatne varovalke za državljane in zagotovilo, da bo Unija začela razvijati evropski sistem za sledenje podatkov, ki bo odpravil potrebo po posredovanju obilice podatkov ZDA.
Priporočilo poslancem, da naj podprejo predlog sporazuma je pripravil Alexander Alvaro (ALDE, DE), Parlament pa ga je sprejel s 484 glasovi za, 109 proti in 12 vzdržanimi glasovi. Sporazum bo začel veljati 1. avgusta.
"Februarja smo jasno pokazali, da nam Lizbonska pogodba daje veliko priložnosti in odgovornosti," je dejal Alvaro med razpravo, ki je potekala v torek. "Med pogajanji je Parlament zagotovil izboljšanje sporazuma," je še dodal in poudaril, da dokument ne govori o prenosu podatkov med članicami Unije, ampak o finančnih transakcijah s tretjimi državami.
Kompromisni predlog so podprle politične skupine ELS, S&D, ALDE in EKR, nasprotujejo pa mu Zeleni/EFA, GUE/NGL in EFD. K sporazumu sta dodani še dve ločeni mnenji.
Odprava "paketnega" prenosa podatkov
V zameno za parlamentarno podporo sporazumu se je Svet zavezal, da se bodo najkasneje v 12 mesecih začele priprave za izvedbo evropskega programa za sledenje financiranja terorizma, podobnega ameriškemu programu, kar bi pomenilo konec posredovanja "surovih" bančnih podatkov Američanom. Evropa bi tako sama analizirala tovrstne podatke in bi posredovala le informacije o konkretnih osumljencih.
Nova vloga Europola
Evropski policijski urad bo imel v skladu s sporazumom pristojnost, da ustavi prenos podatkov v ZDA in bo moral preverjati upravičenost vsake zahteve ameriškega finančnega ministrstva in zagotoviti, da je količina podatkov čim manjša.
Evropski opazovalec ameriške obdelave podatkov
Američani bodo posredovane podatke lahko uporabili izključno v namene boja proti terorizmu, kar bo nadzirala skupina neodvisnih opazovalcev, med njimi tudi oseba, ki jo bosta imenovala Komisija in Parlament. Opazovalci bodo lahko zahtevali pojasnilo pred vsako uporabo podatkov in bodo lahko preprečili iskanja, ki bodo neupravičena.
Sporazum tudi prepoveduje "rudarjenje podatkov" ali kakršnokoli drug način algoritmičnega oziroma avtomatičnega profiliranja in računalniškega filtriranja. Vsako iskanje podatkov iz sistema SWIFT bo moralo temeljiti na že znanih informacijah, ki bi kazale, da je cilj iskanja povezan s terorizmom ali financiranjem terorizma.
Pravica do odškodnin
Poslanci so februarja zahtevali, da morajo biti evropskim državljanom zagotovljeno enako sodno varstvo v primeru zlorab, kot jim je zagotovljeno na ozemlju EU. Ameriške oblasti so to varstvo doslej zagotavljale le svojim državljanom.
Shranjevanje in brisanje podatkov
Pridobljene podatke bo dovoljeno hraniti le za čas konkretnih postopkov in preiskav, v katerih se uporabljajo. Ameriško finančno ministrstvo bo moralo vsako leto zbrisati vse tiste podatke, ki jih ni individualiziralo in uporabilo v boju proti terorizmu.
Ločeni mnenji
Šest poslancev iz skupin GUE/NGL in Zeleni/EFA v svojem mnenju trdi, da Sporazum med EU in ZDA o programu za sledenje financiranja terorističnih dejavnosti ne izpolnjuje zahtev Evropskega parlamenta iz prejšnjih resolucij, še posebej ne o paketnem prenosu podatkov. Dodajajo, da je vloga Europola nejasna, saj zahteva spremembo njegovih pristojnosti, ker urad ni pravosdni organ, poleg tega pa menijo, da sporazum krši evropsko zakonodajo o varstvu podatkov, ker je obdobje za njihovo shranjevanje predolgo.
Poslanec Gerard Batten (EFD, UK) pa meni, da predlog nima demokratične legitimnosti, ker se je z njim 27. maja seznanila le majhna skupina evropskih poslancev, poleg tega pa so ti zaupni in zasebni finančni podatki last posameznika, ne pa Evropske unije ali Evropskega parlamenta.
Naslednji koraki
Sporazum z veljavnostjo petih let bo začel veljati 1. avgusta in se bo lahko obnovil vsako leto, Evropejci in Američani pa bodo morali najkasneje v šestih mesecih po začetku veljavnosti oceniti delovanje varovalk in kontrolnih sistemov sporazuma.
Sicer pa bo Komisija še letos začela oblikovati evropski program za sledenje financiranja terorističnih dejavnosti in bo moral predstaviti poročilo o napredku na tem področju najkasneje v treh letih.
20100707IPR78054
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
