P6_TA(2004)0076
Svetovni dan boja proti aidsu
B6-0190 , 0191 , 0192 , 0193 in 0194/2004
Resolucija Evropskega parlamenta o svetovnem dnevu boja proti aidsu
Evropski parlament
, –
ob upoštevanju svetovnega dneva boja proti aidsu 1. decembra 2004 in njegove teme: Ženske, dekleta in HIV/AIDS,
–
ob upoštevanju delovnega dokumenta Komisije o usklajenem in integriranem pristopu k boju proti HIV in aidsu v Evropski uniji in njeni soseščini,
–
ob upoštevanju Dublinske deklaracije z dne 24. februarja 2004 o partnerstvu za boj proti HIV in aidsu v Evropi in osrednji Aziji,
–
ob upoštevanju izjave OZN o zavezi glede HIV in aidsa z dne 27. junija 2001 in tekočega programa UNAIDS,
–
ob upoštevanju cilja, določenega v Deklaraciji tisočletja, ki so jo 8. septembra 2000 podpisali voditelji držav in vlad, da bi se razširjenost HIV in aidsa do leta 2015 začela zmanjševati,
–
ob upoštevanju člena 103(4) svojega Poslovnika,
A.
ker je število vseh ljudi, ki živijo s HIV ali aidsom, leta 2004 naraslo v vseh regijah in po ocenah znaša 40 milijonov ljudi; ker stopnja okuženosti žensk povsod po svetu stalno raste,
B.
ker je bilo leta 1997 41 % oseb, okuženih s HIV, žensk in deklet, danes pa je med vsemi ljudmi na svetu, ki živijo s HIV ali aidsom, že polovica žensk in deklet, v podsaharski Afriki pa celo 57 %; ker je do sedaj okuženih s HIV 40 milijonov ljudi, okoli 90 % le-teh pa je iz držav v razvoju,
C.
ker mora biti zaradi razlik med spoloma, povezanih s HIV in aidsom, iskanje cepiv, ki so na voljo ženskam in dekletom, ki še niso spolno aktivne, proračunska in politična prednostna naloga; ker morajo biti ženske udeležene pri vseh ustreznih kliničnih raziskavah, tudi pri preizkušanju cepiv,
D.
ker se je od leta 1995 delež na novo prijavljenih primerov okužbe s HIV v zahodni Evropi podvojil, pri tem pa so stopnje novih okužb v nekaterih od novih držav članic in tretjih držav, s katerimi delimo našo vzhodno mejo, med najvišjimi,
E.
ker je večje vlaganje v raziskave in razvoj učinkovitejših terapevtskih in preventivnih zdravil nujno za zagotovitev dolgoročnega uspeha boja proti HIV in aidsu,
F.
ker je bistveno spodbujati varno spolnost in uporabo mikrobicidov, ki veljajo za obetavno preventivno sredstvo,
G.
ker so pravice do spolnega in reproduktivnega zdravja neločljivo povezane s preprečevanjem HIV, aidsa in drugih bolezni, povezanih z revščino, in ker lahko dosežemo razvojne cilje tisočletja (MDG) na splošno, še posebej pa tiste, ki spodbujajo enakost spolov in krepijo vlogo žensk, ki si prizadevajo zmanjšati smrtnost otrok ter izboljšati zdravje mater in tiste za boj proti HIV in aidsu le, če postavimo spolno in reproduktivno zdravje v središče agende MDG,
H.
ker zadnji podatki UNAID kažejo na povečano stopnjo okužb po vsej EU, še posebej v starostni skupini od 15 do 25 let,
I.
ker morajo farmacevtska podjetja poiskati načine za znižanje cen, saj si države v razvoju ne morejo privoščiti antivirusnih zdravil, ki so na voljo v industrializiranem svetu,
J.
ker bodo v nekaterih državah stroški, povezani s HIV in aidsom, kmalu terjali več kot polovico zdravstvenega proračuna,
K.
ker bi lahko nezadostni ukrepi proti epidemiji HIV in aidsa povzročili krizo velikih razsežnosti, še posebej v južni Afriki, ki bi omajala ne samo zdravje in razvoj, pač pa tudi nacionalno varnost in politično stabilnost mnogih držav,
L.
ker je generalni svet WTO sprejel spregled člena 31(f) sporazuma TRIPS, ki članicam WTO omogoča odobritev obveznih dovoljenj za izdelavo in distribucijo patentiranih zdravil, namenjenih izvozu v tretje države z nezadostnimi ali neobstoječimi proizvodnimi zmožnostmi v tem sektorju, kar bi moralo v teh državah povečati dostopnost poceni zdravil,
M.
ker bodo mnoge države v razvoju z začetkom veljave pravil TRIPS 1. januarja 2005 izgubile možnost proizvodnje generičnih zdravil,
1.
potrjuje pravico vsakega človeka do dostopa do zdravniške oskrbe in zdravljenja;
2.
opozarja, da ne bo mogoče doseči splošnega razvojnega cilja tisočletja o odpravi skrajne revščine in lakote do 2015 in o razpolovitvi deleža ljudi, ki živijo z manj kot enim dolarjem na dan in trpijo lakoto, če se število okužb z virusom HIV ne bo začelo zmanjševati;
3.
poziva Komisijo in države članice, da za Globalni sklad za boj proti aidsu, tuberkulozi in malariji (GFATM) trajno namenijo vsaj 1 milijardo EUR; opozarja na obvezo G8 in ostale mednarodne skupnosti in poziva k spoštovanju zastavljenega cilja skupnih letnih izdatkov med 7 in 10 milijardami EUR;
4.
poudarja, da morajo strategije, ki so potrebne za učinkovit boj proti epidemiji HIV in aidsa, obsegati celovit pristop k preventivi, izobraževanju, zdravstveni oskrbi in zdravljenju, kakor tudi trenutno uporabljane tehnologije, razširjeni dostop do zdravljenja in nujen razvoj cepiv in mikrobicidov;
5.
je zaskrbljen tudi zaradi širjenja okužb v nekaterih družbah, ki imajo a priori popoln dostop do vseh potrebnih podatkov o preventivi in izogibanju tveganjem, še posebej v starostni skupini od 15 do 25 let;
6.
ugotavlja, da je mednarodna pobuda za cepivo proti aidsu opozorila na pomanjkanje financiranja s strani zasebnega sektorja; zato poziva zasebne donatorje, naj se pridružijo dobrodelnim in javnim sektorjem pri razvoju cepiv, še posebej v Afriki;
7.
poziva EU in njene države članice, naj znatno povišajo sredstva za razvoj mikrobicidov, saj previdne ocene kažejo, da bi uvedba vsaj delno učinkovitega mikrobicida v treh letih preprečila 2,5 milijona primerov okužb s HIV in da bi lahko s potrebno finančno podporo učinkovit mikrobicid razvili do konca tega desetletja;
8.
poudarja, da je dostop do zdravil, vključno s cepivi in diagnostičnimi izdelki, ključnega pomena, in da bi morale biti nižje cene takega zdravljenja ena od prednostnih nalog; zato poziva farmacevtsko industrijo, naj zniža cene;
9.
poziva evropsko farmacevtsko industrijo, da znaten del virov nameni zdravilom za zaščito pred okužbami in drugim osnovnim zdravilom;
10.
poziva Komisijo in države članice, naj se bolj posvetijo raziskavam in razvoju učinkovitejših terapevtskih in preventivnih zdravil, da bi zagotovili dolgoročno uspešnost ukrepov proti HIV in aidsu; še posebej poziva EU in njene države članice, naj priskrbijo dodatna sredstva za lažje vzpostavljanje učinkovitega sodelovanja s farmacevtskimi podjetji za razvoj cepiv;
11.
z zanimanjem sprejema nedavno ugotovitev, da je relativno poceni antibiotik (kotrimoksazol) skoraj razpolovil delež z aidsom povezanih smrti med afriškimi otroki; ugotavlja, da zdravilo sicer ni namenjeno zdravljenju HIV, vseeno pa občutno pomaga pri preprečevanju sekundarnih infekcij, zaradi katerih umre mnogo otrok okuženih s HIV z oslabljenim imunskim sistemom, in to z letnimi stroški samo 7-12 dolarjev na otroka, v primerjavi s 300 dolarji za najcenejša zdravila proti retrovirusom;
12.
obžaluje, da so predsodki glede uporabe kondomov v nekaterih sektorjih vrsto let preprečevali, da bi bila HIV in aidsu posvečena vsa potrebna pozornost;
13.
poziva Združene narode in njihove članice, naj med pregledom razvojnih ciljev tisočletja v naslednjem letu znatno povečajo vidnost in pomembnost vprašanj spolnega in reproduktivnega zdravja;
14.
poziva EU, naj še naprej prednostno obravnava vprašanja spolnega in reproduktivnega zdravja s finančnim podpiranjem programov za načrtovanje družine, še posebej pa naj vpliva na spolne navade preko strategij za zmanjševanje tveganj, naj izobražuje mladino, še posebej dekleta in mlade ženske, o spolno prenosljivih boleznih in HIV, naj spodbuja uporabo kondomov v povezavi z drugimi kontracepcijskimi metodami in naj se bojuje proti širjenju kakršnih koli lažnih podatkov o učinkovitosti kondomov;
15.
poziva Komisijo, naj opogumlja države v razvoju k obnovi in razvoju osnovnih javnih storitev, kot so dostop do vode in javna komunala, zdravstvo in izobraževanje;
16.
poudarja, da se HIV in aidsa ne bi smelo obravnavati ločeno od drugih bolezni, s katerimi sta pogosto povezana, kot so tuberkuloza, hepatitis C in duševne motnje, kot je depresija, in da bi bilo za vse te bolezni treba najti možnosti za zdravstveno oskrbo in zdravljenje;
17.
poziva Komisijo, naj vzpostavi specifične zakonodajne instrumente za spodbujanje razvoja in raziskav prezrtih bolezni in bolezni, povezanih z revščino, ter zagotovi, da bodo rezultati raziskav ustrezali specifičnim potrebam držav v razvoju in prispevali k hitremu izboljšanju stanja v javnem zdravstvu;
18.
poziva vse zainteresirane strani, naj pospešijo ukrepe za odobritev novih zdravil in cepiv ter zagotovijo, da bodo imeli tudi bolniki v revnejših evropskih državah dostop do zdravljenja po dosegljivih cenah;
19.
obžaluje pomanjkanje dostopa do blažilne nege za tiste, ki umirajo za aidsom, in poziva, da se usposobijo in podprejo skupine za blažilno nego;
20.
pozdravlja predlog Komisije o vzpostavitvi enotnega okvira za izdajo obveznih dovoljenj, ki omogočajo proizvodnjo in izvoz cenejših zdravil v države, ki so upravičene do tega in to potrebujejo;
21.
vztraja, da je pomembno zagotoviti, da pretirano omejevalni ali dolgotrajni postopki ter ponoven uvoz farmacevtskih izdelkov, izdelanih v okviru obveznih dovoljenj, v Evropsko unijo, ne ogrožajo cilja oskrbe držav v razvoju z zdravili po dosegljivih cenah;
22.
poziva razvite države, naj sprejmejo spregled izvajanja sporazuma TRIPS na tem področju in tako omogočijo farmacevtskim podjetjem v državah v razvoju še naprej izdelovati poceni zdravila;
23.
23 poziva Komisijo, da tako na ravni WTO kot v dvostranskih odnosih nasprotuje možnosti, da Združene države Amerike v dvostranske sporazume z državami v razvoju vključijo določbe, s katerimi se slednje odpovejo pravici do uporabe ali uvoza generičnih zdravil, potrebnih za javno zdravje prebivalstva, ki jim je priznana v Deklaraciji iz Dohe; poziva EU, naj se vzdrži vsakršnih podobnih korakov;
24.
poziva EU, naj razvije politike in programe na tem področju, ter poziva Komisijo, naj v finančnem načrtu za obdobje 2007-2013 zagotovi višja sredstva za podporo občutno razširjenemu odzivu na HIV in aids, vključno z večletno finančno podporo globalnemu skladu za boj proti HIV, aidsu, tuberkulozi in malariji;
25.
trdno verjame, da igra EU pomembno vlogo v svetovnem boju proti tej bolezni, tako za svoje državljane kot za državljane tretjih držav; v tem pogledu pozdravlja že obstoječo finančno podporo EU raziskovalnim projektom, izmenjave najboljše prakse in vključevanje NVO, še posebej tistih, ki so najbolj primerne za obravnavo specifičnih izzivov, s katerimi so soočene izpostavljene skupine, kot so priseljenci, spolni delavci itd.;
26.
pozdravlja odločitev Združenega Kraljestva, Švedske in Nizozemske, da ugodijo zahtevam mnogih NVO po dodatnih prispevkih v globalni sklad;
27.
poziva države članice EU, še posebej pa italijansko vlado, naj spoštujejo svojo zavezo, da bodo prispevale finančna sredstva v globalni sklad, in zagotovijo nadaljevanje vseh ukrepov, ki trenutno potekajo;
28.
poziva novo Komisijo, naj zagotovi nadaljnja finančna sredstva za zapolnjevanje tako imenovane vrzeli dostojnosti, ki jo je povzročil umik ZDA iz financiranja UNFPA, ne samo v državah v razvoju, ampak tudi v vzhodni Evropi in osrednji Aziji;
29.
pozdravlja izjavo Komisije z dne 23. novembra 2004 o predstavitvi akcijskega načrta za boj proti aidsu aprila 2005 in se veseli konkretnih ukrepov;
30.
naroči svojemu predsedniku, naj to resolucijo posreduje Svetu, Komisiji, vladam držav članic, sopredsednikom skupne parlamentarne skupščine AKP-EU ter organizacijama WHO, WTO in UNAIDS.
