Vesolje in varnost
Varnost in obramba
2008-07-10 - 14:57
Parlament je v četrtek s 489 glasovi za, 99 proti in 20 vzdržanimi glasovi podprl poročilo na lastno pobudo, ki ugotavlja, da Evropska unija potrebuje skupni pristop za zastopanje svojih interesov na področju uporabe vesolja. Dokument poudarja, da Unija rabi vesoljske zmogljivostih, saj bi morale biti njene zunanje dejavnosti utemeljene na neodvisnih, zanesljivih in popolnih informacijah, s katerimi bi bili podprti ukrepi za preprečevanje konfliktov ter operacije kriznega upravljanja.
Poslanec Karl von WOGAU (EPP-ED, DE) , ki je pripravil poročilo o varnosti in vesolju, kot pomembna področja uporabe evropskih vesoljskih zmogljivosti navaja zlasti spremljanje širjenja orožja za množično uničevanje ter načinov njihovega prevoza, spremljanje nadnacionalnega tihotapljenja lahkega strelnega orožja in orožja malega kalibra, varovanje kritične infrastrukture in meja Evropske unije ter civilno zaščito v primeru naravnih nesreč in podobnih kriz, ki so posledica človekovega delovanja.
Galileo in drugi elementi kot simbol evropske neodvisnosti
Parlament poudarja, da je Galileo nujen za samostojne operacije evropske varnostne in obrambne politike (EVOP), za skupno zunanjo in varnostno politiko, za varnost Evrope in za strateško avtonomnost Unije.
Poslanci pozivajo Unijo, naj se dokončno razvije satelitski center EU, kar bo omogočilo celosten izkoristek njegovega potenciala. Priporočajo sklenitev dogovorov med satelitskim centrom in državami članicami, da bodo operacije Evropske varnostne in obrambne politike ter poveljnikom sil imeli na voljo satelitske fotografije in posnetke, obenem pa je treba zagotoviti združljivost z opazovalnimi zmogljivostmi globalnega nadzorovanja okolja in varnosti.
Parlament še poziva države, naj se povežejo in si izmenjajo obveščevalne podatke o vesolju, ki so potrebni za avtonomno oceno ogroženosti EU. Članice EU, ki imajo dostop do različnih vrst satelitov za radarsko, optično in meteorološko opazovanje ter izvidovanje bi morale tudi poskrbeti za njihovo interoperabilnost.
Parlamentarci priporočajo, da bi nekomercialne satelite v orbito izstrelile evropske nosilne rakete z ozemlja EU, pri tem pa je treba upoštevati varnostne vidike dobave ter zaščite tehnološke in industrijske baze evropske obrambe. Čim prej je treba začeti z dolgoročnimi strateškimi naložbami v nove evropske nosilne rakete in kratkoročno okrepiti Ariane 5, da bi ohranili konkurenčno prednost.
Nadzorovanje vesolja, zgodnje opozarjanje pred balistični izstrelki
Parlamentarci podpirajo vzpostavitev evropskega sistema nadzorovanja vesolja, ki bi pripomogel k poznavanju razmer v vesolju z namenom spremljanja vesoljske infrastrukture, vesoljskih odpadkov in morebitnih drugih groženj.
Ker države članice EU nimajo dostopa do sprotnih podatkov o izstrelitvah balističnih raket po svetu, poslanci podpirajo projekte, iz katerih naj bi se razvili satelitski sistemi za zgodnje opozarjanje pred balističnimi izstrelki. Podatki, pridobljeni s temi sistemi, bi morali biti na voljo vsem članicam EU za zaščito njihovih prebivalcev. S sistemi naj bi tudi preverjali skladnost s sporazumom o neširjenju jedrskega orožja in jih uporabljali v operacijah EVOP za zaščito evropskih varnostnih interesov.
Financiranje iz evropskega proračuna
V proračunu EU so za obdobje 2007-2013 za skupne evropske vesoljske dejavnosti predvideni odhodki v višini približno 5,25 milijarde evrov, kar je povprečno 750 milijonov evrov na leto.
Ob tem Parlament podpira možnost, da se prihodnji evropski sistemi za satelitske telekomunikacije, ki bodo podpirali operacije evropske varnostne in obrambne politike, financirajo iz proračuna EU.
Poslanci menijo, da bi morale Evropska unija, Evropska vesoljska agencija, Evropska obrambna agencija in njihove države članice zagotoviti zanesljivo in primerno financiranje predvidenih vesoljskih dejavnosti ter raziskav. Pri tem odbor pripisuje velik pomen financiranju iz proračuna EU, podobno kot pri projektu Galileo.
Parlament še opozarja na izkušnje, ki kažejo, da se obsežnih skupnih projektov ne da ustrezno upravljati, če je vanje vpletenih 27 različnih nacionalnih proračunskih oblasti, ki sledijo načelu o "primerni donosnosti", zato toplo priporoča, da se projekti in programi financirajo iz proračuna EU.
Nasprotovanje militarizaciji vesolja
Poslanci ponovno poudarjajo pomen načela uporabe vesolja za miroljubne namene, ki je bilo izraženo v sporazumu o vesolju iz leta 1967, zato jih skrbi morebitno širjenje orožja v vesolju.
Parlament poziva vse mednarodne akterje, da se vzdržijo uporabe napadalne opreme v vesolju in je zlasti zaskrbljen nad uporabo uničujoče sile proti satelitom, kot se je to zgodilo v primeru kitajskega protisatelitskega sistema, ki je bil preizkušen januarja 2007.
Parlamentarci tudi opozarjajo na posledice, ki jih bo imelo veliko povečanje odpadkov za varnost v vesolju, zato priporoča sprejetje pravno zavezujočih mednarodnih instrumentov, ki bodo prepovedovali uporabo orožja proti vesoljskim zmogljivostim in nameščanje orožja v vesolju.
Poročilo: Karl von Wogau (A6-0250/2008) - Vesolje in varnost
Poročilo na lastno pobudo
Razprava: sreda, 9. julij 2008
Glasovanje: četrtek, 10. julij 2008
20080709IPR33874 Poročilo: Karl von Wogau - Vesolje in varnost
-//EP//TEXT REPORT A6-2008-0250 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
