Vprašanje za ustni odgovor O-0091/2010
za Komisijo
Člen 115 poslovnika
Luis Yáñez-Barnuevo García
v imenu skupine S&D Zadeva: Priprave za prihodnji sestanek voditeljev EU in Brazilije 14. julija 2010 v Brasilii
Ali bi nas Komisija lahko obvestila o namenu tega novega sestanka voditeljev, razen podpisa sporazuma na področju civilnega letalstva?
Ali je bil glede na zaključke in zaveze v zvezi trajnostnim razvojem in bojem proti revščini, sprejete na tretjem sestanku voditeljev EU in Brazilije 6. oktobra 2009 v Stockholmu, dosežen znaten napredek, zlasti na področju podnebnih sprememb in uporabe obnovljive energije?
Ali so bili doseženi cilji glede ohranjanja in trajnostne uporabe biotske raznovrstnosti in storitev ekosistemov, določeni v Stockholmu?
Ali se bodo pogajanja v zvezi z razvojno agendo iz Dohe zaključila v letu 2010, v skladu z izjavo skupine G20 ob zaključku srečanja voditeljev držav v Pittsburghu?
Glede na zaveze, ki sta jih sprejeli Brazilija in Evropska unija na področju politike razoroževanja in neširjenja jedrskega orožja, kakšno je mnenje EU o sedanjih odnosih med Brazilijo in Iranom?
Kakšno je stališče Evropske unije glede na ambicije Brazilije, da postane stalna članica varnostnega sveta Združenih narodov, in kakšno je njeno mnenje o predlogih Brazilije za reformo te organizacije?
Kakšen napredek je bil dosežen pri uresničevanju skupnega akcijskega načrta, ki sta ga EU in Brazilija sprejeli na drugem sestanku voditeljev držav v Rio de Janeiru decembra 2008?
Kako namerava Komisija preseči razhajanja znotraj EU, zlasti na kmetijskem področju, da bi pospešil obnovitev pogajanj z državami Mercosur zaradi sklenitve sporazuma o prosti trgovini?
Kako bo po začetku pogajanj z državami Mercosur o sklenitvi strateškega pridružitvenega sporazuma med obema regijama in ob upoštevanju dejstva, da bo Brazilija v drugi polovici leta 2010 po načelu rotacije predsedovala državam Mercosur, ta sestanek prispeval k napredku pogajanj med EU in državami Mercosur?
