P6_TA(2007)0497
Medobratovalnost digitalnih interaktivnih televizijskih storitev
A6-0390/2007
Resolucija Evropskega parlamenta z dne 13. novembra 2007 o medobratovalnosti digitalnih interaktivnih televizijskih storitev ( 2007/2152(INI) )
Evropski parlament,
–
ob upoštevanju člena 11 Listine Evropske unije o temeljnih pravicah o svobodi izražanja in obveščanja,
–
ob upoštevanju Direktive 2002/21/ES Evropskega parlamenta in Sveta z dne 7. marca 2002 o skupnem regulativnem okviru za elektronska komunikacijska omrežja in storitve (Okvirna direktiva) UL L 108, 24.4.2002, str. 33.
,
–
ob upoštevanju Direktive 2002/19/ES Evropskega parlamenta in Sveta z dne 7. marca 2002 o dostopu do elektronskih komunikacijskih omrežij in pripadajočih naprav ter o njihovem medomrežnem povezovanju (Direktiva o odstopu) UL L 108, 24.4.2002, str. 7.
,
–
ob upoštevanju sporočila Komisije Svetu, Evropskemu parlamentu, Evropskemu ekonomsko-socialnemu odboru in Odboru regij o pregledu medobratovalnosti digitalnih interaktivnih televizijskih storitev v skladu s Sporočilom KOM(2004)0541 z dne 30. julija 2004 ( KOM(2006)0037 ),
–
ob upoštevanju sporočila Komisije Svetu, Evropskemu parlamentu, Evropskemu ekonomsko-socialnemu odboru in Odboru regij o interoperabilnosti digitalnih interaktivnih televizijskih storitev ( KOM(2004)0541 ),
–
ob upoštevanju sporočila Komisije Svetu, Evropskemu parlamentu, Evropskemu ekonomsko-socialnemu odboru ter Odboru regij o pospeševanju prehoda z analogne na digitalno radiofuzijo ( KOM(2005)0204 ),
–
ob upoštevanju sporočila Komisije Svetu, Evropskemu parlamentu, Evropskemu ekonomsko-socialnemu odboru in Odboru regij o prehodu z analogne na digitalno radiofuzijo (od digitalnega "prenosa" do "ukinitve" analogne radiofuzije) ( KOM(2003)0541 ),
–
ob upoštevanju svoje resolucije z dne 27. aprila 2006 o prehodu z analognega k digitalnemu oddajanju: priložnost za evropsko avdiovizualno politiko in kulturno raznolikost UL C 296 E, 6.12.2006, str. 120.
,
–
ob upoštevanju svoje resolucije z dne 16. novembra 2005 o pospeševanju prehoda z analogne na digitalno radiodifuzijo UL C 280 E, 18.11.2006, str. 115.
,
–
ob upoštevanju sklepov zasedanja Sveta za promet, telekomunikacije in energijo v Bruslju z dne 6. in 8. junija 2007 o pobudi i2010 – letno poročilo 2007 o informacijski družbi,
–
ob upoštevanju sklepov zasedanja Sveta za promet, telekomunikacije in energijo v Bruslju z dne 9. in 10. decembra 2004,
–
ob upoštevanju priporočila Odbora ministrov Sveta Evrope CM/Rec(2007)3 o nalogi medijev kot javnih služb v informacijski družbi,
–
ob upoštevanju člena 45 svojega Poslovnika,
–
ob upoštevanju poročila Odbora za kulturo in izobraževanje ter mnenja Odbora za industrijo, raziskave in energetiko ( A6-0390/2007 ),
A.
ker prehod z analogne na digitalno tehnologijo pomeni velik napredek ter lahko prispeva k razširjanju kultur in boljši socialni koheziji,
B.
ker digitalna televizija lahko izkoristi novo medijsko tehnologijo za zagotavljanje informacijskih storitev, s čimer lahko prispeva k večji socialni koheziji in vključevanju vseh posameznikov v informacijsko družbo,
C.
ker je treba po zgledu Komisije poudariti, da je uspešen prehod na digitalno televizijo pogoj za razvoj digitalnih interaktivnih storitev,
D.
ker je treba opozoriti na gospodarski potencial področja digitalnih televizijskih storitev in njegov pomen za zaposlovanje,
E.
ker zakonodajnih pobud na digitalnem področju ni mogoče omejiti le na področje infrastrukture in tehničnih podatkov ter ker je treba zadevna vprašanja reševati v skladu s političnimi cilji, pri čemer si je treba nenehno prizadevati, da se uporabnikom zagotovi dodano vrednost,
F.
ker je treba na evropski in nacionalni ravni preprečiti, da bi na pomembne odločitve vplivali le konkurenca in tržni zakoni,
G.
opozarja na svoje prejšnje stališče, da uvedba enotnega evropskega standarda glede na neenake razmere ni dobra rešitev za uresničitev predvidenih ciljev in da je zato zaenkrat razumneje uporabiti pobude podjetij o nezavezujoči standardizaciji, kar kaže nekaj dobrih primerov na ravni držav,
H.
ker se v sektorju digitalne televizije v Evropski uniji že uporablja več različnih stabilnih evropskih standardov,
I.
ker je pomembno, da evropski državljani v celoti uživajo morebitne prednosti digitalne televizije,
J.
ker dvomi o napredku interaktivnih storitev, ki je bil zaenkrat kljub optimističnim napovedim strokovnjakov neznaten,
K.
ker celoten razpon tehničnih možnosti, ki jih ponuja digitalna tehnologija, kot je interaktivnost, ne sme postati nov vir neenakosti ter družbenemu in kulturnemu razkoraku dodati še digitalnega,
L.
ker je treba opozoriti na povečanje tega tveganja za prikrajšane skupine oseb zaradi dodanih stroškov potrebne opreme,
M.
ker prehod z analogne na digitalno televizijo omogoča sprostitev zmogljivosti spektra ter razvoj novih tehnologij in inovativnih rešitev, ki povečujejo evropsko konkurenčnost v tem sektorju,
N.
ker je treba uporabo novih tehnologij osvojiti že v najzgodnejših letih ter se morajo zato šolski sistemi čim hitreje in čim bolje prilagoditi kulturnim in družbenim spremembam, ki so posledica novih informacijskih in komunikacijskih tehnologij, zbliževanja ter digitalizacije,
O.
ker je treba nameniti posebno pozornost tudi invalidom ter jim omogočiti dostop do novih informacijskih in komunikacijskih tehnologij in njihovo obvladovanje;
P.
ker vključujejo digitalne interaktivne televizijske storitve večjezične podnapise, kar omogoča digitalni televiziji, da prispeva k boljšemu medkulturnemu dialogu in vseživljenjskemu učenju,
Q.
ker mora biti dostop do večjega števila storitev vedno povezan s svobodo obveščanja in izražanja,
R.
ker je treba poskrbeti, da se v procesu prehoda nikoli ne škoduje javnim avdiovizualnim službam, ampak da se jih podpirajo pri opravljanju dodeljenih javnih storitev, pri tem pa se ohrani dinamika zasebnih avdiovizualnih služb,
Uživanje pozitivnih učinkov tehnologije
1.
trdi, da morajo nove avdiovizualne tehnologije omogočati oddajanje raznovrstnih informacij in kakovostnih programov, dostopnih čedalje večjemu številu državljanov;
2.
opozarja, da spoštovanje pluralizma informacij in raznolikosti vsebin ni samodejno zagotovljeno s tehnološkim napredkom, temveč ga je treba zagotoviti s stalno aktivno politiko državnih in evropskih javnih organov;
3.
meni, da ob upoštevanju vloge televizije v globalizirani družbi tehnične in zakonodajne odločitve o medobratovalnosti ne smejo biti le gospodarsko, temveč tudi družbeno in kulturno pogojene, ter poudarja, da je treba upoštevati predvsem interese uporabnikov;
4.
poudarja, da je vzpostavitev digitalne platforme bistvena za ohranitev skupnega javnega medijskega območja po opustitvi analogne tehnologije, in poziva države članice, da spodbujajo brezžične digitalne interaktivne televizijske storitve z zagotavljanjem sprejema iz vseh lastniških platform;
5.
zato meni, da je bistveno, da Komisija poroča o dosežkih na podlagi izmenjave dobre poslovne prakse, forumov in delovnih skupin, v katerih sodelujejo zainteresirane strani, pri čemer se ne sme pozabiti na združenja potrošnikov, uporabnikov in gledalcev;
6.
poudarja, da zagotavlja uporaba medobratovalnih tehničnih rešitev, ki so s tehnološkega vidika nevtralne, način za spodbujanje naložb in inovacij v tem sektorju, s čimer spodbuja konkurenco in varuje potrošnikovo izbiro;
Uspešen digitalni prehod in pospeševanje odprtih standardov
7.
meni, da je uspešen prehod z analogne na digitalno tehnologijo v najkrajšem času pogoj in prednostna naloga; vendar opozarja na možnost zamud pri doseganju roka, določenega za leto 2012;
8.
meni, da je usklajen razvoj digitalne televizije na ravni Evropske unije bistven za to, da lahko uporabniki izkoristijo prednosti notranjega trga, da se znižajo cene televizijskih sprejemnikov in da se digitalne interaktivne televizijske storitve bolje uveljavijo; zato poziva Komisijo, da podpre države članice pri pripravi skupnega akcijskega načrta na ravni Evropske unije;
9.
poziva države članice, da pospešijo prehod na digitalno televizijo, pri tem pa upoštevajo povpraševanje na trgu ter topografske in regionalne demografske dejavnike, ter poziva tiste države članice, ki še niso pripravile nacionalnega načrta za popoln prehod na digitalno televizijo, da to storijo do konca leta 2008;
10.
vztraja, da morajo biti ukrepi držav članic, s katerimi bi omogočile širitev digitalnih interaktivnih televizijskih storitev, v skladu s pravili o državni pomoči;
11.
poudarja, da je načelo medobratovalnosti pomembno za okrepitev zaupanja uporabnikov v nove storitve in pozitiven razvoj trga na podlagi odprtih medobratovalnih standardov;
12.
poudarja, da je pomembno zagotoviti tehnološko nevtralnost in razvoj uspešnih poslovnih modelov;
13.
pozdravlja delo Komisije ter njeno nenadomestljivo in pomembno vlogo pri usklajevanju vseh zainteresiranih strank;
14.
v celoti podpira pristop Komisije, ki namerava polno sodelovati z državami članicami za zagotovitev uspešnega prehoda na digitalno televizijo ter poenostavitev digitalnih interaktivnih storitev;
15.
ponovno poudarja, da uvedba enotnega standarda po pravni poti ni dobra rešitev, ampak le skrajno sredstvo, ne odobrava pa, da se reševanje težave interaktivnosti prepusti trgu samemu;
16.
se strinja z mnenjem Komisije, da je treba ob upoštevanju prehoda na digitalnost in medobratovalnost storitev nadaljevati s pospeševanjem odprtih standardov, kot sta MHP ali MHEG-5, ki sta priznana s strani evropskih organov za standardizacijo, ter vztraja, da so ti odprti standardi najprimernejši za zagotavljanje tehnološke nevtralnosti omrežij in prostega pretoka informacij, ob upoštevanju posebnih potreb držav, kjer so frekvenčne zmogljivosti omejene;
17.
poudarja, da je glede na primer t.i. "podmorniških patentov", ki so se oblikovali pet let po začetku izvajanja standarda multimedijske domače platforme (MHP), razumno uvesti pravične pristojbine za dovoljenja, se objavijo na začetku razvoja katerega koli odprtega standarda, da bi bil lahko uspešen;
18.
poudarja pomembnost prostovoljnih dogovorov med ponudniki storitev digitalne televizije glede določitve števila skupnih tehničnih specifikacij za izvajanje ustreznih standardov, ki jih je sprejel Evropski institut za telekomunikacijske standarde;
19.
poziva Komisijo, naj še naprej dejavno spodbuja uvedbo odprtih evropskih standardov digitalne televizije v vseh regijah sveta in mednarodno sodelovanje na tem področju, ter tako zagotovi čim širši dostop do digitalnih vsebin;
20.
obžaluje, da je interaktivna televizija v EU dejansko poslovno manj uspešna, kot se je pričakovalo; poziva Komisijo, da preuči razloge za ta pojav ter redno poroča o prizadevanju Komisije in držav članic za razvoj trga digitalne televizije in njegovih številnih podtrgov;
21.
meni, da je treba potrošnikom nujno zagotoviti še več informacij o možnostih, ki jih ponujajo digitalne platforme, ter o potrebni opremi, da bodo lahko sprejemali tehnične in kulturne odločitve na podlagi prejetih informacij;
22.
poudarja, da morebitni javni ukrepi ne smejo biti diskriminatorni in dajati prednosti nekaterim udeležencem na trgu;
23.
poziva Komisijo, da z razširjanjem najboljše prakse pomaga državam članicam in lokalnim organom pri uporabi možnosti novih tehnologij za boljše sporazumevanje s svojimi državljani in občani;
Potrebna preučitev vpliva novih tehnologij in njihovega obvladovanja
24.
poziva Komisijo in države članice, naj javnost obvestijo o prihodnjem razvoju na področju digitalnih interaktivnih televizijskih storitev, in priporoča ponudnikom digitalnih televizijskih storitev, naj dejavno obveščajo uporabnike o obstoječih interaktivnih storitvah;
25.
meni, da je bistveno zagotoviti varstvo uporabnikov ter njihovih osebnih podatkov in zasebnosti, ter poudarja, da je zaupanje potrošnikov v digitalne interaktivne televizijske storitve pomembno;
26.
poudarja pomen preučitve družbeno-kulturnih posledic digitalne družbe na evropski ravni in prilagoditve nacionalnih izobraževalnih sistemov kulturnim in družbenim spremembam zaradi novih tehnologij;
27.
opozarja na pomen izobraževanja oseb vseh starosti o digitalnem svetu in medijih;
28.
poziva države članice, naj vzpostavijo mehanizme, s katerimi bo zagotovljena nediskriminacijska struktura elektronskih programskih vodičev, ki bodo lahko vodili uporabnike po ponujenih digitalnih storitvah;
29.
opozarja, da evropski avdiovizualni model temelji na učinkoviti dvojnosti med javnimi in zasebnimi avdiovizualnimi storitvami, ter poudarja, da nove tehnologije v nobenem primeru ne smejo ovirati ravnovesja z zmanjševanjem konkurenčnosti javnega sektorja; ponovno opozarja, da mora javni sektor še naprej imeti zagotovljen dostop do digitalnih platform;
o
o o
30.
naroči svojemu predsedniku, naj to resolucijo posreduje Svetu, Komisiji, Odboru regij, Evropskemu ekonomsko-socialnemu odboru, vladam in parlamentom držav članic in Svetu Evrope.
