P6_TA(2009)0179
Začasni sporazum o gospodarskem partnerstvu ES/države SADC
B6-0144/2009
Resolucija Evropskega parlamenta z dne 25. marca 2009 o Začasnem sporazumu o gospodarskem partnerstvu med državami SADC, ki izvajajo SGP, na eni strani ter Evropsko skupnostjo in njenimi državami članicami na drugi strani
Evropski parlament
, –
ob upoštevanju svoje resolucije z dne 25. septembra 2003 o peti ministrski konferenci Svetovne trgovinske organizacije v Cancúnu UL C 77 E, 26.3.2004, str. 393.
,
–
ob upoštevanju svoje resolucije z dne 12. maja 2005 o oceni kroga pogajanj iz Dohe, po sklepu generalnega sveta STO z dne 1. avgusta 2004 UL C 92 E, 20.4.2006, str. 397.
,
–
ob upoštevanju svoje resolucije z dne 1. decembra 2005 o pripravi šeste ministrske konference Svetovne trgovinske organizacije v Hongkongu UL C 285 E, 22.11.2006, str. 126.
,
–
ob upoštevanju svoje resolucije z dne 23. marca 2006 o vplivih sporazumov o gospodarskem partnerstvu na razvoj UL C 292 E, 1.12.2006, str. 121.
,
–
ob upoštevanju svoje resolucije z dne 4. aprila 2006 o oceni pogajalskega kroga iz Dohe po ministrski konferenci Svetovne trgovinske organizacije v Hongkongu UL C 293 E, 2.12.2006, str. 155.
,
–
ob upoštevanju svoje resolucije z dne 1. junija 2006 o trgovini in revščini: oblikovanje trgovinske politike, ki bo povečala prispevek trgovine k odpravi revščine UL C 298 E, 8.12.2006, str. 261.
,
–
ob upoštevanju svoje resolucije z dne 7. septembra 2006 o odložitvi pogajanj o razvojnem načrtu iz Dohe UL C 305 E, 14.12.2006, str. 244.
,
–
ob upoštevanju svoje resolucije z dne 23. maja 2007 o sporazumih o gospodarskem partnerstvu UL C 102 E, 24.4.2008, str. 301.
,
–
ob upoštevanju svoje resolucije z dne 12. decembra 2007 o sporazumih o gospodarskem partnerstvu UL C 323 E, 18.12.2008, str. 361.
,
–
ob upoštevanju svojega stališča z dne 5. junija 2008 o predlogu Uredbe Sveta o uporabi sheme splošnih tarifnih preferencialov v obdobju od 1. januarja 2009 do 31. decembra 2011 in spremembi uredb (ES) št. 552/97, (ES) št. 1933/2006 in uredb Komisije (ES) št. 964/2007 in (ES) št. 1100/2006 Sprejeta besedila, P6_TA(2008)0252 .
,
–
ob upoštevanju začasnega sporazuma o gospodarskem partnerstvu med Evropsko skupnostjo in njenimi državami članicami na eni strani ter državami Južnoafriške razvojne skupnosti (SADC), ki izvajajo sporazum o gospodarskem partnerstvu, na drugi strani,
–
ob upoštevanju sporazuma o partnerstvu med članicami skupine afriških, karibskih in pacifiških držav (AKP) na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000 (Sporazum iz Cotonouja),
–
ob upoštevanju sklepov Sveta za splošne zadeve in zunanje odnose (GAERC) iz aprila 2006, oktobra 2006, maja 2007, oktobra 2007, novembra 2007 in maja 2008,
–
ob upoštevanju sporočila Komisije z dne 23. oktobra 2007 z naslovom "Sporazumi o gospodarskem partnerstvu" ( KOM(2007)0635 ),
–
ob upoštevanju splošnega sporazuma o tarifah in trgovini (GATT), zlasti člena XXIV,
–
ob upoštevanju ministrske deklaracije četrtega zasedanja ministrske konference STO, sprejete dne 14. novembra 2001 v Dohi,
–
ob upoštevanju člena 108(5) v povezavi s členom 103(2) svojega Poslovnika,
A.
ker od 1. januarja 2008 prejšnji trgovinski odnosi Evropske unije z državami AKP, ki so jim omogočali prednostni dostop do trgov EU na nevzajemni podlagi, niso več v skladu s pravili Svetovne trgovinske organizacije,
B.
ker so sporazumi o gospodarskem partnerstvu namenjeni podpori regionalnega vključevanja in spodbujanju postopnega vključevanja gospodarstev AKP v svetovno gospodarstvo ter s tem pospeševanju njihovega trajnostnega socialnega in gospodarskega razvoja in prispevajo k splošnemu prizadevanju za izkoreninjenje revščine v državah AKP,
C.
ker sedanja finančna in gospodarska kriza pomeni, da bo trgovinska politika za države v razvoju pomembnejša kot kdajkoli prej,
D.
ker prejšnji sistemi trgovinskih preferencialov niso mogli odločilno prispevati k izboljšanju gospodarskih razmer v teh državah,
E.
ker so začasni sporazumi o gospodarskem partnerstvu sporazumi o trgovini z blagom, katerih namen je preprečiti motnje v trgovini držav AKP z Evropsko skupnostjo, pri čemer ti sporazumi vsebujejo veliko spornih določb,
F.
ker Evropska unija afriškim, karibskim in pacifiškim državam omogoča dostop na trge EU popolnoma brez carin in brez omejitev glede kvot, pri čemer veljata prehodni obdobji za riž (2010) in sladkor (2015),
G.
ker pravilno zasnovana liberalizacija trgovine lahko spodbuja raznovrstnost trga, gospodarsko rast in razvoj,
H.
ker so med pogajanji nekatere države AKP, da bi zagotovile tako obravnavo vseh izvoznikov, kot jo imajo najboljši trgovinski partnerji, zahtevale klavzulo o državi z največjimi ugodnostmi, ki določa običajno in nediskriminatorno tarifo za uvoz blaga,
I.
ker je konkurenca med gospodarstvi držav EU in AKP omejena, saj je velika večina blaga, ki ga izvaža EU, blago, ki ga države AKP ne proizvajajo, ampak ga potrebujejo za neposredno porabo ali kot vhodne surovine v domači industriji; ker to ne velja za trgovino s kmetijskimi proizvodi, kjer izvozne subvencije EU močno ovirajo proizvajalce držav AKP v kmetijskem in živinorejskem sektorju ter sektor mlečnih proizvodov, saj povzročajo motnje na lokalnih in regionalnih trgih in jih pogosto uničujejo, zato naj EU postopoma in nemudoma odpravi vse vrste izvoznih subvencij;
J.
ker so med Evropsko skupnostjo in državami SADC potekala pogajanja o novih, izboljšanih pravilih o poreklu, ki zlasti vključujejo tkanine, oblačila, ribištvo ter nekatere kmetijske izdelke in ki bi utegnila državam SADC prinesti znatne koristi, če bi se izvajala primerno in ob ustreznem upoštevanju njihove manjše stopnje zmogljivosti, in ker je treba poudariti, da so nujna enostavnejša in izboljšana pravila o poreklu, če naj bi sporazumi o gospodarskem partnerstvu spodbudili regionalno kumulacijo in pospešili vlaganje, da se podjetjem v državah AKP omogoči razvoj izvoza predelanega blaga in izkoriščanje novih priložnosti na trgu, ki jih omogočajo sporazumi o gospodarskem partnerstvu,
1.
ponovno potrjuje svoje stališče, da bi morale potrebe držav AKP določati sporazume o gospodarskem partnerstvu in da bi morali ti oživiti trgovinske odnose med državami AKP in EU, spodbujati razvoj držav AKP in gospodarsko raznolikost kot tudi regionalno vključevanje, zmanjševanje revščine, spoštovanje temeljnih človekovih pravic in, kot celoto, tudi uresničevanje razvojnih ciljev tisočletja;
2.
poudarja, da je treba pri zagotavljanju preprečevanja morebitnih negativnih posledic pri odpiranju gospodarstev SADC zagotoviti podporo Evropske unije, da se prek trgovinskih preferencialov ustvari realne koristi ter gospodarski in socialni razvoj;
3.
priznava koristi, ki so jih imeli izvozniki s parafiranjem začasnega sporazuma o gospodarskem partnerstvu, saj je ohranjal trenutno stanje izvoza v Evropsko unijo po preteku preferencialne tarifne obravnave dne 31. decembra 2007, določene v Sporazumu iz Cotonouja, ter je bila tako preprečena škoda, ki bi bila sicer lahko povzročena izvoznikom iz držav AKP, če bi bili prisiljeni delovati v manj ugodnih trgovinskih sistemih;
4.
pozdravlja, da Evropska skupnost omogoča afriškim, karibskim in pacifiškim državam dostop na trg popolnoma brez carin in brez omejitev glede kvot za njihove izdelke, da bi podprla liberalizacijo trgovine med državami AKP in Evropsko unijo;
5.
pozdravlja sklepe Sveta GAERC iz maja, junija in novembra 2008, ki poudarjajo potrebo po podpori sedanjih postopkov regionalnega povezovanja in pospešujejo razvoj, ter poziva Komisijo, da med pogajanji upošteva ta pooblastila; v zvezi s tem poudarja, da je treba preprečiti razpad Južnoafriške carinske unije (SACU);
6.
poudarja, da je podpis začasnega sporazuma o gospodarskem partnerstvu nujen korak k trajnostni rasti v teh regijah ter v teh regijah kot celoti, ter poudarja pomembnost stalnih pogajanj za sprejetje celovitega sporazuma za spodbujanje povečanja trgovine, naložb in regionalnega povezovanja;
7.
poziva Evropsko unijo, naj zagotovi večjo in ustrezno pomoč organom afriških, karibskih in pacifiških držav ter zasebnemu sektorju, da bi poenostavila prehod gospodarstev po podpisu začasnega sporazuma o gospodarskem partnerstvu;
8.
meni, da v sedanjem začasnem sporazumu ni namenjene nobene posebne pozornosti izzivom v zvezi s prehrambeno neodvisnostjo in pravico do hrane in da se ne spodbujajo instrumentov kmetijske in trgovinske politike, ki bi omogočila ureditev trga in zaščito trajnostnega družinskega kmetijstva; poudarja, da je treba te teme postaviti v središče pogajanj, da se zagotovi skladnost trgovinske politike in vseh drugih politik EU z načeli neodvisnosti preskrbe s hrano in pravico do hrane;
9.
poziva Komisijo in države članice, naj pojasnijo, kako so po vsej regiji AKP dejansko razdeljena sredstva, ki izvirajo iz prevzetih obveznosti glede izdatkov, ki so v okviru povečanja proračunske pomoči za trgovino opredeljena prednostno; opominja na sprejetje strategije EU za pomoč trgovini iz oktobra 2007, v kateri se je zavezala k povečanju sredstev za skupno pomoč EU trgovini, in sicer na 2 milijardi EUR (2 000 000 000 EUR)letno do leta 2010 (1 milijardo EUR prispeva Skupnost in 1 milijardo EUR države članice); vztraja, da regija SADC prejme ustrezen in pravičen delež;
10.
poziva, naj se čim prej opredeli in priskrbi delež virov pomoči trgovini; poudarja, da je treba ta sredstva pridobiti iz dodatnih virov in ne le s spremembo namembnosti sredstev evropskega razvojnega sklada, da jih je treba prilagoditi prednostnim nalogam držav SADC ter izplačevati pravočasno, napovedano in v skladu z načrti o izvajanju nacionalnih in regionalnih strateških razvojnih načrtov; nasprotuje vsakršnemu pogojevanju dodelitve evropske pomoči v zvezi s sporazumi o gospodarskem partnerstvu ter poziva Komisijo, naj zagotovi, da bo dostop do sredstev desetega Evropskega razvojnega sklada ločen od rezultatov in hitrosti pogajanj;
11.
poziva pogajalce celovitih sporazumov o gospodarskem partnerstvu, naj prevzamejo polno odgovornost nad preglednostjo upravljanja z naravnimi viri ter opišejo zglede najboljše prakse, ki so potrebni, da lahko države AKP kar najbolje izkoristijo te vire;
12.
poziva Komisijo, naj zagotovi, da bodo nadnacionalna podjetja s sedežem v EU in proizvodnimi zmogljivostmi v državah AKP spoštovala temeljne standarde Mednarodne organizacije dela, družbene in okoljske dogovore ter mednarodne sporazume za doseganje svetovnega ravnovesja med gospodarsko rastjo ter višjimi družbenimi in okoljskimi standardi;
13.
poudarja, kako pomembna je trgovina znotraj regije in kako potrebno je izboljšati povezave regionalne trgovine, da bi zagotovili trajnostni razvoj v regiji; poudarja pomen sodelovanja in usklajenega delovanja različnih regionalnih organov; poziva Komisijo, da ne ogrozi regionalne razsežnosti;
14.
meni, da je treba vzpostaviti primeren sistem nadzora, ki ga bo usklajeval zadevni parlamentarni odbor, v katerem bodo sodelovali člani Odbora za mednarodno trgovino in Odbora za razvoj, in bo zagotavljal ustrezno ravnotežje med ohranjanjem vodilne vloge Odbora za mednarodno trgovino in splošno usklajenostjo glede trgovine in razvojnih politik; parlamentarni odbor deluje prilagodljivo in se dejavno usklajuje s Skupno parlamentarno skupščino AKP-EU; meni, da se mora nadzor začeti po sprejetju posameznega začasnega sporazuma o gospodarskem partnerstvu;
15.
poziva Komisijo, naj za ponoven začetek pogajanj o razvojni agendi iz Dohe naredi, kar je v njeni moči, in zagotovi, da bodo sporazumi o liberalizaciji trgovine še naprej spodbujali razvoj v revnih državah;
16.
je prepričan, da bi morali končni sporazumi o gospodarskem partnerstvu dopolnjevati sporazum o razvojni agendi iz Dohe, ne pa biti njegova alternativa;
17.
spoštuje nujnost in pomen poglavja o trgovinski zaščiti z dvostranskimi varovali; poziva obe strani, naj se izogibata nepotrebni zlorabi teh zaščitnih ukrepov; poziva Komisijo, naj v okviru stalnih pogajanj za sprejetje celovitega sporazuma o gospodarskem partnerstvu sprejme revizijo zaščitnih ukrepov, ki jih vsebuje začasni sporazum, da bi zagotovili ustrezno, pregledno in hitro uporabo v primeru izpolnjevanja meril za njihovo uporabo;
18.
podpira dogovorjene izjeme od tarifnih postavk, usmerjene na kmetijske proizvode in nekatere predelane kmetijske proizvode, saj temeljijo predvsem na potrebi po varovanju mladih gospodarskih panog in občutljivih izdelkov v teh državah;
19.
poziva Komisijo, naj bo prilagodljiva pri obravnavi glavnih zadržkov Angole, Namibije in Južnoafriške republike glede vprašanj, kot so klavzula o državi z največjimi ugodnostmi, izvozni davki in zaščita novih gospodarskih panog;
20.
spodbuja pogajalski strani, naj v tekočih pogajanjih o regionalnem sporazumu o gospodarskem partnerstvu, ki bo zadovoljiv za obe strani, ubereta prilagodljiv, asimetričen in pragmatičen pristop brez določanja nerealnih rokov, ki bo državam SADC omogočal, da se ponovno pogajajo o vseh določbah in spornih vprašanjih, ki bi jih želele spremeniti ali umakniti;
21.
z odobravanjem ugotavlja napredek, dosežen med tehničnimi pogajanji marca 2009 v Swakopmundu v Namibiji, ter pozdravlja, da je Komisija sprejela, da je treba sporna vprašanja obravnavati pred podpisom začasnega sporazuma o gospodarskem partnerstvu; zahteva, da se odprta vprašanja, kot je klavzula o državi z največjimi ugodnostmi, pravna opredelitev strani ter preostala vprašanja dostopa do kmetijskega trga rešujejo na način, ki bo omogočal podpis začasnega sporazuma o gospodarskem partnerstvu vsem članicam skupine SADC EPA;
22.
priznava, da je bilo v začasni sporazum o gospodarskem partnerstvu med EU in SADC vključeno poglavje o razvojnem sodelovanju , ki bi obsegalo sodelovanje na področju trgovine z blagom, konkurenčnost na strani dobave, infrastrukturo v podporo podjetjem, trgovino s storitvami, vprašanja, povezana s trgovino, krepitev zmogljivosti institucij in davčne prilagoditve; poziva obe strani, naj spoštujeta svojo zavezo, da bosta zaključili pogajanja o konkurenci in vladnih naročilih šele, ko bodo zagotovljene ustrezne zmogljivosti; poziva Komisijo, naj tesno sodeluje z državami SADC, da bi dosegli cilje, navedene v poglavju o razvojnem sodelovanju;
23.
poudarja, da morajo celoviti sporazumi o gospodarskem partnerstvu vključevati tudi določbe o splošno sprejeti opredelitvi dobrega upravljanja, preglednosti pri političnih funkcijah in človekovih pravicah, v skladu s členi 11b, 96 in 97 Sporazuma iz Cotonouja, ter specifične določbe za najbolj ranljive skupine, na primer lokalne kmete in ženske;
24.
ugotavlja, da je časovni razpored za tekoča pogajanja o prehodu od začasnega k celovitemu sporazumu o gospodarskem partnerstvu med EU in državami SADC pripravljen na osnovi domneve, da bo sporazum sklenjen do konca leta 2009; poziva Komisijo naj ne izvaja nepotrebnega pritiska na države SADC, naj se zavežejo k liberalizaciji ter sprejmejo regulativne obveznosti na področju storitev in tako imenovana "singapurska vprašanja";
25.
poziva k vzpostavitvi močnega regulativnega okvira, če bo prišlo do pogajanj o storitvah, da se zagotovi določba o univerzalni storitvi;
26.
podpira prizadevanja obeh strani, da bi zagotovili dejavno sodelovanje Južne Afrike v pogajalskem procesu; priznava, da je vključenost Južne Afrike ključnega pomena za spodbujanje gospodarske usklajenosti, regionalne integracije in nadaljnjega razvoja gospodarskih in naložbenih odnosov med to regijo in Evropsko unijo; poziva Komisijo, naj ohrani in razvije to zvezo ter v pogajanjih doseže celovit in izčrpen sporazum o gospodarskem partnerstvu;
27.
je seznanjen z namero SADC, da sodeluje pri oblikovanju novega območja proste trgovine z regijo Vzhodnoafriške skupnosti ter Skupnega trga Vzhodne in Južne Afrike (Comesa); poziva Komisijo, naj sledi razvoju, s čimer bo zagotovila popolno usklajenost s sporazumom o gospodarskem partnerstvu;
28.
pozdravlja vključitev klavzule o pregledu v sporazum o gospodarskem partnerstvu med EU in SADC, ki potrjuje, da bo izveden celostni pregled sporazuma najmanj pet let po podpisu in potem vsakih pet let, vključeval pa bo tudi analizo stroškov in posledic izvajanja trgovinskih obvez; po potrebi je treba spremeniti določbe sporazuma in prilagoditve njihove uporabe, ob upoštevanju in v skladu s pravili in postopki Svetovne trgovinske organizacije;
29.
spodbuja pogajalske strani, naj pogajanja o končnem sporazumu o gospodarskem partnerstvu zaključijo v letu 2009, kot je bilo načrtovano;
30.
vztraja, da mora biti Parlament popolnoma obveščen in vključen v proces prehodnih pogajanj; izraža željo, da bi bilo to izvedeno v dejavnem neformalnem trialogu s Svetom in Komisijo; poziva Svet, naj se čim prej posvetuje s Parlamentom;
31.
poudarja zlasti ključno vlogo parlamentov AKP in nedržavnih nosilcev pri spremljanju in upravljanju sporazumov o gospodarskem partnerstvu ter poziva Komisijo, naj zagotovi njihovo sodelovanje v postopkih pogajanj, ki so v teku; to zahteva, da EU in države AKP na podlagi soudeležbe uskladijo jasen program;
32.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic in držav AKP, Svetu ministrov AKP-EU in skupni parlamentarni skupščini AKP-EU.
