Vprašanje za ustni odgovor O-000280/2011
za Komisijo
Člen 115 poslovnika
Ulrike Lunacek
,
Jean Lambert
,
Rui Tavares
,
Raül Romeva i Rueda
v imenu skupine Verts/ALE Zadeva: Novi romunski civilni zakonik ter prosto gibanje lezbijk, gejev, biseksualnih in transseksualnih oseb
Člen 277 novega romunskega civilnega zakonika, ki je začel veljati 1. oktobra 2011, obravnava prepoved zunajzakonske skupnosti in njene enakopravnosti z zakonsko zvezo .
- Ali je po mnenju Komisije izrecna prepoved istospolnih zakonskih zvez (člen 277(1) romunskega civilnega zakonika) ali partnerskih skupnosti oziroma njihovega priznavanja, če so sklenjene v tujini, (člen 277(2) in (3) romunskega civilnega zakonika) v civilnem zakoniku ali ustavi skladna s temeljno pravico državljanov EU iz člena 2(2) Direktive 2004/38/EC o prostem gibanju državljanov Unije in njihovih družinskih članov, da svoj civilni status prenesejo, če se preselijo iz države članice A v državo članico B?
- Ali se strinja, da so določbe člena 277 romunskega civilnega zakonika usmerjene proti istospolnim parom in osebam na podlagi njihove spolne usmerjenosti ter utrjujejo tovrstno diskriminacijo v temeljni zakonodaji države?
- Ali se strinja, da izrecna prepoved priznavanja istospolnih zakonskih zvez in civilnih partnerskih skupnosti med osebami nasprotnega ali istega spola, sklenjenih v tujini (člen 277(2) in (3) romunskega civilnega zakonika), čeprav so omenjene določbe o prostem gibanju (člen 277(4) romunskega civilnega zakonika), ustvarja pravno negotovost in navzkrižje med odstavki (1), (2) in (3) člena 277 romunskega civilnega zakonika na eni strani ter odstavkom (4) tega člena na drugi strani, saj bi se lahko izničila uporaba člena 2 Direktive 2004/38/ES, v katerem so opredeljeni družinski člani (med katere sodi tudi zakonec) ali pa bi se člen 3 te direktive glede obveznosti, da se olajša vstop in prebivanje, lahko uporabil tako, da se istospolni zakonci ali partnerji in partnerji nasprotnega spola ne bi mogli prosto gibati zaradi prepovedi priznavanja?
- Ali po mnenju Komisije te določbe spoštujejo vrednote in duha ustanovnih pogodb ter načel enakosti in nediskriminacije?
- Ali se strinja, da člen 277 romunskega civilnega zakonika utegne ustvariti nestrpno in homofobno vzdušje ter povečati napetost in negativen vpliv na pravico do prostega gibanja državljanov EU, tudi Romunov, v Evropski uniji?
- Ali bo Komisija sprožila postopek za ugotavljanje kršitev proti Romuniji, da bi zagotovila spoštovanje direktive v celoti, njeno izvajanje brez diskriminacije zaradi spolne usmerjenosti ter dosledno spoštovanje temeljnih pravic državljanov?
V členu 277 romunskega civilnega zakonika je navedeno: „(1) Istospolna zakonska zveza je prepovedana. (2) Istospolne zakonske zveze, ki so bile sklenjene v tujini med romunskimi ali tujimi državljani, v Romuniji niso priznane. (3) Civilne partnerske skupnosti med osebami nasprotnega ali istega spola, ki so bile sklenjene v tujini med romunskimi ali tujimi državljani, v Romuniji niso priznane. (4) Pravne določbe o prostem gibanju državljanov iz držav članic EU in Evropskega gospodarskega prostora v Romuniji še vedno veljajo.“